text:
སློབ་ཁྲིད་ཀྱི་རྩ་འཛིན།
གྲུབ་པ་ལུས་ཞེས་པ་འདི་ནི་མིའི་ལུས་ཁམས་ཀྱི་ཐོག་མའི་ཆགས་ཚུལ་དང་འཕེལ་རིམ། རྒྱུན་ལྡན་གྱི་གྲུབ་ཆའི་རྣམ་གྲངས་དང་དབྱིབས་གཟུགས། དེ་རྣམས་ཕན་ཚུན་གྱི་འབྲེལ་བ་དང་རམ་འདེགས་བྱེད་སྟངས། ཚེ་སྲོག་འགུལ་བསྐྱོད་ཀྱི་སྣང་ཚུལ་དང་ངོ་བོ་སོགས་མདོར་ན་ལུས་ཁམས་འདི་ཉིད་ཐོག་མར་ཆགས་པ་དང་། བར་དུ་གནས་པ། མཐར་ཉམས་ཤིང་འཇིག་པ་བཅས་ཀྱི་བརྒྱུད་རིམ་ཡོངས་རྫོགས་དང་། དེའི་ཆོས་ཉིད་བཅས་ལ་བརྒྱུད་རིམ་ལྡན་པའི་སྒོ་ནས་ཞིབ་འཇུག་གསལ་སྟོན་བྱེད་པའི་རིག་པའི་ཚན་ཁག་ཅིག་ཡིན་ལ། དེ་ནི་བོད་ལུགས་གསོ་རིག་ཆེད་ལས་ཀྱི་ཆེས་རྩ་བར་གྱུར་བའི་རྨང་གཞིའི་རིགས་པའི་གཞུང་ལུགས་ཀྱི་སློབ་ཚན་ཞིག་ཀྱང་ཡིན།
རེ་བར་སློབ་མ་རྣམས་ཀྱིས་སློབ་ཚན་འདི་ཉིད་བརྒྱུད་རིམ་ལྡན་པའི་སྒོ་ནས་སློབ་སྦྱོང་བྱས་པ་བརྒྱུད་མིའི་ལུས་ཁམས་འདི་ཉིད་ཇི་ལྟར་ཆགས་ཤིང་གྲུབ་ཡོད་མེད་དང་། དེ་དག་འཕེལ་བའི་བརྒྱུད་རིམ། ཆགས་ཤིང་གྲུབ་པའི་ཕུང་གྲུབ་སོ་སོའི་མིང་གི་ཐ་སྙད་དང་། དབྱིབས་གཟུགས་ཀྱི་འདྲ་སྣང་། གྲུབ་ཆ་ཁག་གི་རྣམ་གྲངས་དང་འབོར་ཚད། ནུས་པ་དང་གནད་འགག་ཆེ་ཆུང་། ལྷག་པར་བོད་ལུགས་གསོ་རིག་གི་རིག་པའི་གཞུང་ལུགས་ཀྱི་རྨང་གཞིར་གྱུར་པ་འབྱུང་བ་ལྔ་དང་། རླུང་མཁྲིས་བད་ཀན་གསུམ། དེ་བཞིན་ལུས་ཟུངས་དྲི་མ་དང་བཅས་པའི་རྣམ་བཤད་ཀྱིས་མཚོན་ལུས་ཁམས་སམ་སྐྱེ་ཁམས་ཧྲིལ་པོའི་མཚན་ཉིད་དམ་ངོ་བོ་དང་ནུས་པ། ལུས་ཁམས་དང་སེམས་ཁམས་ཀྱི་རང་བཞིན་ནམ་དབྱེ་བ་དང་ཁྱད་ཆོས། མཐར་ཉམས་ཤིང་འཇིག་པའི་ལྟས་སམ་མཚན་མ་བཅས་མདོར་ན་བོད་ལུགས་གསོ་རིག་གི་རྨང་གཞིའི་རིག་པའི་གཞུང་ལུགས་ཀྱི་ཤེས་བྱ་རྣམས་ཇི་བཞིན་ཁོང་དུ་ཆུད་པ་དང་། བྱང་གོམས་ཐོན་པ། རྒྱུས་མངའ་ཡོང་བ། གསལ་བཤད་ཐུབ་པ་བཅས་བྱས་ཐོག་དེས་ཆེད་ལས་འདི་ཉིད་ཀྱི་རྨང་གཞིའི་སློབ་ཚན་གཞན་དག་དང་། ནད་ཐོག་གི་སློབ་ཚན་ལ་དགོས་ངེས་ཀྱི་རྨང་གཞི་འདིང་ཐུབ་པ་བྱེད་དགོས།
དེ་ཡང་ཞིབ་ཕྲའི་དགོས་འདུན་དེ་གོ་རིམ་གསུམ་དུ་དབྱེ་ཡོད་ཅིང་། གོ་རིམ་དང་པོ་ནི་ཁོང་དུ་ཆུད་པ་བྱེད་དགོས་པའི་གྲས་དང་། གོ་རིམ་གཉིས་པ་ནི་བྱང་གོམས་ཐོན་པ་བྱེད་དགོས་པའི་གྲས། གོ་རིམ་གསུམ་པ་ནི་རྒྱུས་མངའ་ཡོད་པ་བྱེད་དགོས་པའི་གྲས་བཅས་ཡིན་པས་དེ་དག་ལེའུ་སོ་སོའི་སྐབས་སུ་ཞིབ་ཕྲའི་གསལ་བཤད་ཡོད་པ་མ་ཟད། དེ་དག་གི་ནང་ནས་ཁོང་དུ་ཆུད་པ་ཟེར་བ་དེ་ནི་བརྗོད་དོན་དེ་དག་གི་ངེས་ལུགས་རྒྱུ་མཚན། ངོ་བོ་སྐྱོན་ཡོན་དང་བཅས་པ་ཡོངས་སུ་རྟོགས་ནས་ཇི་བཞིན་བེད་སྤྱོད་སྟངས་འཛིན་ཐུབ་པའི་ཚད་དུ་སླེབས་དགོས་པ་དེ་ཡིན། བྱང་གོམས་ཐོན་པ་ཟེར་བ་དེ་ནི་ལག་ལེན་བེད་སྤྱོད་དམ་ལག་རྩལ་བཀོལ་སྤྱོད་དང་བཅས་པར་བྱང་ཞིང་གོམས་ནས་ཐོགས་རྡུགས་ཉམ་ང་མེད་པར་སྤྱོད་ཐུབ་དགོས་པ་དེ་ཡིན། རྒྱུས་མངའ་ཡོད་པ་ཞེས་པ་དེ་ནི་བརྗོད་དོན་དེ་ཉིད་ཀྱི་གོ་དོན་རགས་ཙམ་རྟོགས་པ་དང་སྤྱིར་བཏང་གི་འགྲོ་ཚུལ་ཤེས་ཐུབ་པ་དེ་ཡིན།
བོད་ལུགས་གསོ་རིག་ནི་གནའ་དུས་ནས་དར་བའི་སྲོལ་རྒྱུན་གསོ་རིག་ཅིག་ཡིན་ལ་དེའི་རིག་པའི་གཞུང་ལུགས་ཀྱི་རྨང་གཞི་དེ་ཡང་རང་བྱུང་མཚན་ཉིད་རིག་པ་ཞིག་ཡིན་གཤིས་དེ་ཉིད་ཀྱི་རིག་ལམ་འཆད་ཚུལ་དང་། བརྗོད་དོན་བརྡ་ཆད། རིག་པའི་འགྲོ་སྟངས་སོགས་གང་གི་ཐད་ལ་ཡང་དགོས་པ་དང་དགོངས་གཞི་རྒྱ་ཆེ་བའི་དབང་གིས་སྤྱི་ཚན་ཅན་དང་ལྐོག་གྱུར་ཅན། དངོས་བསྟན་དང་ཤུགས་བསྟན། སྤྱི་དང་བྱེ་བྲག་སོགས་ཀྱི་སྒོ་ནས་བསྟན་ཚུལ་མང་པོ་ཡོད་པའི་དམིགས་བསལ་གྱི་ཁྱད་ཆོས་དངོས་ལ་གཞིགས་ཏེ། ཞིབ་ཕྲའི་སློབ་ཁྲིད་ཀྱི་བརྒྱུད་རིམ་ནང་གང་ལ་དེ་འཚམ་ཡོང་བ་བྱེད་དགོས་པ་ཕུད། ད་དུང་སླ་བ་ནས་དཀའ་བ་དང་། སྟབས་བདེ་ནས་རྙོགས་འཛིང་། རགས་པ་ནས་ཞིབ་པ། རིམ་བགྲོད་འཕེལ་རྒྱས་བཅས་ཀྱི་རྩ་དོན་སྤྱི་དང་། ལྷག་པར་དུ་སློབ་ཁྲིད་ཀྱི་བརྒྱུད་རིམ་ནང་དགེ་རྒན་གྱི་གཙོ་ཁྲིད་འོག་སློབ་མའི་རང་རྟོགས་རང་བཞིན་དང་། གསར་གཏོད་རང་བཞིན། རང་ཚུགས་ཀྱི་རང་བཞིན་བཅས་འདོན་སྤེལ་བྱེད་དུ་འཇུག་རྒྱུའི་རྩ་དོན། རིག་པའི་གཞུང་ལུགས་དང་དོན་དངོས་ཟུང་འབྲེལ་བྱེད་པའི་རྩ་དོན་སོགས་ལག་ལེན་བསྟར་ནས་གང་ཐུབ་ཀྱིས་བློ་སྒོ་འབྱེད་པའི་སློབ་ཁྲིད་ཀྱི་ཐབས་ཤེས་སྤྱད་དེ། སྤྱི་མཚན་ཅན་གྱི་གོ་དོན་རྣམས་ཞིབ་ཕྲ་ཅན་དང་། གཟུགས་བརྙན་ཅན། ཐད་མཐོང་ཅན་སོགས་སུ་འགྱུར་བར་བྱེད་ཆེད་ཧུར་བརྩོན་གྱིས་ཆ་རྐྱེན་བསྐྲུན་ནས་དཔེ་གཟུགས་དང་། དཔེ་རིས། བརྙན་ཕབ། སྨྱན་མང་གཟུགས། གསོན་གཟུགས་༼སློབ་མ་སོ་སོའི་ལུས་ཐོག༽སོགས་སྤྱོད་པའི་དེང་དུས་སློབ་ཁྲིད་ཀྱི་བྱ་ཐབས་སྤྱད་དེ་སློབ་ཁྲིད་ཀྱི་ཕན་འབྲས་གོང་མཐོར་གཏོང་དགོས་པ་ཡིན།
སློབ་ཚན་འདི་ཉིད་ནི་རིགས་པའི་གཞུང་ལུགས་ཀྱི་རང་བཞིན་དང་། ཤེས་བྱའི་རང་བཞིན། རྙོགས་འཛིང་གི་རང་བཞིན། ལྐོག་གྱུར་རང་བཞིན་བཅས་ཧ་ཅང་ཆེན་པོ་ཡིན་སྟབས་སློབ་ཁྲིད་ཀྱི་བྱེད་ཐབས་སྣ་ཚོགས་ལ་བརྟེན་ནས་སློབ་སྦྱོང་གི་རང་རྟོགས་རང་བཞིན་དང་། ཧུར་བརྩོན་རང་བཞིན་སྐོང་འཐེན་གང་ལེགས་བྱས་ཐོག་ཁོ་ཚོས་རང་རྐྱ་འཕེར་བའི་སྒོ་ནས་བསམ་གཞིགས་བྱེད་པའི་ནུས་པ་འདོན་སྤེལ་བྱེད་དུ་བཅུག་ཏེ་རྩ་ཚིག་དང་། གཙོ་གནད་འགག་གནད་ཡིན་པའི་ནང་དོན་གྲས་ངག་སྐྱོར་བཏང་ནས་བློ་འཛིན་བྱེད་པ་དང་། དྲི་གཞི་བཏོན་ནས་སློབ་ཁང་གྲོས་བསྡུར་དང་། སློབ་ཁང་དྲིས་སྦྱོང་། འདྲི་རྨེད་རྩོད་ལེན་སོགས་ཀྱི་དུས་ཚོད་འདོན་པ། དེ་བཞིན་སྦྱོང་ཚན་འབྲི་བ་དང་། རིག་གཞུང་སྙན་སྒྲོན་ཞུ་བ། ཡུལ་ཐིག་འབྲི་བ་སོགས་རྣམ་པའམ་ཐབས་ཤེས་མི་འདྲ་བ་བརྒྱུད་ནས་སློབ་ཁྲིད་ཀྱི་ལས་འགན་དང་དམིགས་ཡུལ་འགྲུབ་པ་བྱེད་རྒྱུར་ཕན་ཐོག་ཡོང་བྱེད་དགོས་ལ། ད་དུང་དེང་རབས་གསོ་རིག་འབྲེལ་ཡོད་ཤེས་བྱ་ཡང་འོས་འཚམས་ཀྱིས་དཔྱད་གཞི་བྱས་ཏེ། སློབ་མ་ཚོར་རང་རྟོགས་ཀྱི་སྒོ་ནས་བལྟ་བསྡུར་བསམ་གཞིགས་བྱེད་པར་སྣེ་ཁྲིད་བྱེད་རྒྱུར་ཡང་དོན་སྣང་བྱས་ཏེ། ཁོ་ཚོས་གནད་དོན་ལ་དབྱེ་ཞིབ་དང་། གནད་དོན་ཐག་གཅོད་བྱེད་པའི་འཇོན་ཐང་ངོ་མ་གསོ་སྐྱོང་བྱེད་དགོས་པ་དང་སྦྲགས། བོད་ལུགས་གསོ་གི་ལོ་རྒྱུས་ཀྱི་དོན་སྙིང་དང་། བེད་སྤྱོད་ཀྱི་རིན་ཐང་སོགས་ལ་ངོས་འཛིན་བྱེད་རྒྱུ་ཡང་རྒྱུན་ཆད་མེད་པར་ཟབ་ཏུ་གཏོང་ཐུབ་པ་བྱེད་དགོས།
སློབ་ཚན་འདི་ཉིད་ཀྱི་སློབ་ཁྲིད་དུས་ཚོད་ནི་བསྡོམས་པས་སློབ་ཐུན་ཆུ་ཚོད་༡༤༤དང་། སློབ་སྐབས་གཉིས་ལ་བགོས་ཡོད་པ་ཡིན། དེའི་ནང་ནས་གཞུང་ལུགས་སློབ་ཁྲིད་དང་དམར་ཁྲིད་ཚོད་ལྟའི་བར་བསྡུར་ཚད་དེ་༨:༢ཡིན་པས་གཞུང་ལུགས་སློབ་ཁྲིད་ལ་སློབ་ཐུན་ཆུ་ཚོད་༡༡༦དང་། དམར་ཁྲིད་ཚོད་ལྟའི་སློབ་ཁྲིད་སློབ་ཐུན་ཆུ་ཚོད་༢༨དེ་སོ་སོར་བཀོད་སྒྲིག་བྱས་ཡོད།
སློབ་ཚན་འདི་ཉིད་ཀྱི་དཔྱད་གཞིའི་ཡིག་རིགས་ལ་སྐྱེམ་འགྲེལ་དང་། མེས་ཞལ། བདུད་རྩིའི་ཆུ་རྒྱུན་སོགས་ཀྱི་འབྲེལ་ཡོད་ནང་དོན་རྣམས་མཐའ་དཔྱོད་ཡོད་པའི་སྒོ་ནས་བེད་སྤྱོད་དང་། སློབ་མར་ཡང་ངོ་སྤྲོད་ཀྱིས་ཁོ་ཚོར་རང་སྦྱོང་བྱེད་རྒྱུར་ཕན་འབྲས་ཐོན་པ་བྱེད་དགོས།
版权所有 Copyright(C)2015-2020 甘南藏族自治州卫生学校 陇ICP备16002830号
地址:甘南藏族自治州合作市人民东街52号


c: text/html

text:
ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་གཏིང་ཟབ་བྱེད་པ་དང་། “སློབ་སྦྱོང་གཉིས་དང་ཚད་ལོན་གཅིག”གི་སློབ་སྦྱོང་སློབ་གསོ་རྒྱུན་རྣམ་ཅན་དང་ལམ་ལུགས་ཅན་གཞི་རིམ་དང་མང་ཚོགས་ཕྱོགས་སུ་རྒྱ་སྐྱེད་དང་སྣུར་སྲིང་བྱ་རྒྱུར་སྐུལ་འདེད་གཏིང་ཟབ་གཏོང་བ། རང་སྐྱོང་ལྗོངས་ཏང་ཨུད་ཀྱི་ཐབས་ཇུས་བཀོད་སྒྲིག་ལག་བསྟར་དོན་འཁྱོལ་བྱས་ནས་དུས་རབས་གསར་པར་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ། ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་བོད་ལྗོངས་གསར་པའི་རྒྱང་སྐྱོད་ལམ་བུ་གསར་པ་གཏོད་རྒྱུར་སྐུལ་འདེད་གཏོང་བའི་བསམ་བློའི་རྨང་གཞི་དང་། མང་ཚོགས་ཀྱི་རྨང་གཞི། གཞི་རིམ་གྱི་རྨང་གཞི་བཅས་སྔར་བས་བརྟན་དུ་གཏོང་ཆེད། ཉིན་ཤས་བསྟུད་མར། ནག་ཆུ་གྲོང་ཁྱེར་དང་། མངའ་རིས་ས་ཁུལ། གཞིས་རྩེ་གྲོང་ཁྱེར། ཆབ་མདོ་གྲོང་ཁྱེར་བཅས་ཀྱིས“སྣང་ཆེན་བཞི་དང་དགའ་ཞེན་བཞིའི”མང་ཚོགས་ཀྱི་སློབ་གསོ་ལག་ལེན་བྱེད་སྒོའི་སྐུལ་སློང་དང་བཀོད་སྒྲིག་ཚོགས་ཆེན་འཚོགས་ནས་ཆེད་དོན་བཀོད་སྒྲིག་དང་གནས་ཚད་མཐོ་པོས་སྐུལ་འདེད་བཏང་བ་དེ་ཐོག་ནས་འདི་ལོའི་ལྗོངས་ཡོངས་ཀྱི“སྣང་ཆེན་བཞི་དང་དགའ་ཞེན་བཞིའི”མང་ཚོགས་ཀྱི་སློབ་གསོ་ལག་ལེན་བྱེད་སྒོ་ཕྱོགས་ཡོངས་ནས་སྤེལ་འགོ་ཚུགས་པ་མཚོན་ཡོད།
ཚེས་6ཉིན་ནག་ཆུ་གྲོང་ཁྱེར་གྱིས་2018ལོའི“སྣང་ཆེན་བཞི་དང་དགའ་ཞེན་བཞིའི”མང་ཚོགས་ཀྱི་སློབ་གསོ་ལག་ལེན་བྱེད་སྒོའི་ཚོགས་ཆེན་འཚོགས་ཤིང་། ཚོགས་འདུའི་ཐོག་དྲིལ་བསྒྲགས་སློབ་གསོར་དམ་འཛིན་ནན་པོ་བྱེད་པ་དང་བརྗོད་དོན་གཙོ་བོར་དམ་པོར་དམིགས་ནས་གཅིག་སྡུད་སྒྲོག་འགྲེལ་བྱེད་པ་དང《སྒྲོག་འགྲེལ་གྱི་རྩ་གནད》ལ་ནན་པོར་གཞིགས་ནས་ཇི་མ་ཇི་བཞིན་དུས་མཚམས་དང་མཚམས་ཚིགས་དབྱེ་ནས་སྒྲོག་འགྲེལ་བྱེད་དགོས་པ་དང་སྒྲོག་འགྲེལ་གྱི་ཐོན་ཁུངས་བསྡུ་སྒྲིལ་དང་། སྒྲོག་འགྲེལ་གྱི་སྟོབས་ཤུགས་གཅིག་སྒྲིལ། སྟོབས་ནུས་ལྡན་པའི་སྒྲོག་འགྲེལ་དཔུང་ཁག་སྒྲིག་འཛུགས་ཀྱིས་རྫོང(ཆུས)ཁག་ཏུ་དཔེ་སྟོན་སྒྲོག་འགྲེལ་བྱེད་པར་སྐྱོད་དགོས། རྫོང(ཆུས)དང་ཤང(གྲོང་རྡལ)ཁག་གིས་དོན་དངོས་དང་ཟུང་འབྲེལ་བྱས་ཏེ་རྐང་འཛིན་སྒྲོག་འགྲེལ་པ་དང་། ལས་བྱེད་པ་རྒན་གྲས། གྲོང་སྡོད་དང་དགོན་སྡོད་ལས་བྱེད་པ། གྲོང་ཚོའི(གྲོང་ལྷན)ཏང་ཀྲི་པུའི་ཧྲུའུ་ཅི་དང་པོ། ཞིང་འབྲོག་པ་སྒྲོག་འགྲེལ་པ། གཉིས་ལྡན་དུད་སྦྲེལ་གྱི་སྤྱི་མི། སློབ་གྲྭ་འབྲིང་ཆུང་གི་ཀུན་སྤྱོད་སློབ་གསོའི་དགེ་རྒན། རྒྱལ་གཅེས་ཆོས་གཅེས་ཀྱི་གྲྭ་བཙུན། ཕུལ་བྱུང་ཁེ་ལས་ཀྱི་ལས་བཟོ་སོགས་ལ་བརྟེན་ནས་སྒྲོག་འགྲེལ་ཚོགས་པ(རུ་ཁག)སྒྲིག་འཛུགས་ཀྱིས་ཞིང་འབྲོག་ཁུལ་དང་། གྲོང་ཁྱེར་དང་སྡེ་ཁུལ། སློབ་གྲྭའི་སློབ་ཁང་། དགོན་སྡེའི་གྲྭ་ཤག བཟོ་གྲྭ་དང་ཁེ་ལས་བཅས་སུ་སྐྱོད་དེ་གཅིག་སྡུད་སྒྲོག་འགྲེལ་ཡོང་ཁྱབ་ངང་བྱེད་དགོས་པའི་བླང་བྱ་བཏོན་ཡོད།
ཉེ་དུས་མངའ་རིས་ས་ཁུལ་གྱིས“སྣང་ཆེན་བཞི་དང་དགའ་ཞེན་བཞིའི”མང་ཚོགས་ཀྱི་སློབ་གསོ་ལག་ལེན་བྱེད་སྒོའི་སྐུལ་སློང་དང་བཀོད་སྒྲིག་ཚོགས་ཆེན་འཚོགས་ཤིང་། མངའ་རིས་ས་ཁུལ་གྱིས་བསམ་བློའི་ངོས་འཛིན་སླར་ཡང་མཐོ་རུ་གཏོང་བ་དང་། དམིགས་ཚད་ལས་འགན་སླར་ཡང་ཁ་གསལ་བཟོ་བ། རྩ་འཛུགས་ཀྱི་འགོ་ཁྲིད་སླར་ཡང་སྟོབས་ཆེར་གཏོང་བ། སྒྲོག་འགྲེལ་གྱི་ནང་དོན་སླར་ཡང་ཕུན་སུམ་ཚོགས་སུ་གཏོང་བ། སྒྲོག་འགྲེལ་བྱེད་ཐབས་སླར་ཡང་ཚན་རིག་དང་མཐུན་པ། བྱེད་སྒོའི་གཞི་རྟེན་སླར་ཡང་གསར་གཏོད་བྱེད་པ། སྒྲིག་སྲོལ་ལམ་ལུགས་སླར་ཡང་ཚད་ལྡན་བཟོ་བ་སོགས་ཕྱོགས་བདུན་ལ་ཁྱོན་ཡོངས་ནས་ཤུགས་སྣོན་བརྒྱབ་སྟེ“སྣང་ཆེན་བཞི་དང་དགའ་ཞེན་བཞིའི”མང་ཚོགས་ཀྱི་སློབ་གསོ་ལག་ལེན་བྱེད་སྒོ་ཡག་པོ་སྤེལ་ཐུབ་པ་བྱ་རྒྱུ་རེད།
ཚེས་7ཉིན་གཞིས་རྩེ་གྲོང་ཁྱེར་གྱིས“སྣང་ཆེན་བཞི་དང་དགའ་ཞེན་བཞིའི”མང་ཚོགས་ཀྱི་སློབ་གསོ་ལག་ལེན་བྱེད་སྒོའི་སྐུལ་སློང་དང་བཀོད་སྒྲིག་ཚོགས་འདུ་འཚོགས་ཤིང་། ཚོགས་འདུའི་ཐོག་ལས་དོན་ལ་ཕྱོགས་བསྡོམས་དང་། དུས་བབ་ལ་དབྱེ་ཞིབ། ལས་འགན་བཀོད་སྒྲིག་བཅས་བྱས་ནས་གྲོང་ཁྱེར་ཡོངས་ཀྱི་གོང་འོག་ཚང་མས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་བསྒྲེངས་ཏེ་ཚད་མཐོའི་ཆབ་སྲིད་ཀྱི་འགན་འཁྲི་འཁུར་སེམས་དང་། བསམ་པའི་ཉམས་འགྱུར་བཟང་པོ། ལས་ཀའི་སྤྱོད་ཚུལ་བཟང་པོ་བཅས་ཀྱི་ཐོག་ནས་ཏང་ཀྲུང་དབྱང་དང་ལྗོངས་ཏང་ཨུད་ཀྱི་ཐབས་ཇུས་བཀོད་སྒྲིག་དོན་ཐོག་ཏུ་འཁྱོལ་ཐུབ་པ་བྱེད་པ་དང་ལག་ལེན་བྱེད་སྒོ་གཏིང་ཟབ་ཀྱི་ཕྱོགས་སུ་རྒྱ་སྐྱེད་དང་སྣུར་སྲིང་བྱས་ཏེ་སྐས་རིམ་གསར་པ་དང་ཆུ་ཚད་གསར་པའི་ཐོག་སླར་ཡང་སྐྱོད་དགོས་པའི་འབོད་སྐུལ་བྱས་ཡོད།
ཚེས་9ཉིན་ཆབ་མདོ་གྲོང་ཁྱེར་གྱིས“སྣང་ཆེན་བཞི་དང་དགའ་ཞེན་བཞིའི”མང་ཚོགས་ཀྱི་སློབ་གསོ་ལག་ལེན་བྱེད་སྒོའི་སྐུལ་སློང་དང་བཀོད་སྒྲིག་ཚོགས་འདུ་འཚོགས་ཤིང་། ཚོགས་འདུའི་ཐོག་གྲུབ་འབྲས་ལ་ཕྱོགས་བསྡོམས་དང་དུས་བབ་ལ་དབྱེ་ཞིབ་བྱས་ཏེ“སྣང་ཆེན་བཞི་དང་དགའ་ཞེན་བཞིའི”མང་ཚོགས་ཀྱི་སློབ་གསོ་ལག་ལེན་བྱེད་སྒོར་འཛིན་པའི་ངོས་འཛིན་གྱི་གནད་དོན་ཐག་གཅོད་ཏན་ཏིག་བྱེད་པ་དང་། གཙོ་རྐང་ལ་དམ་པོར་དམིགས་པ་དང་ལས་འགན་ཁ་གསལ་བཟོས་ནས་མང་ཚོགས་ཀྱི་སློབ་གསོ་ལག་ལེན་བྱེད་སྒོའི་སྤྱིའི་བླང་བྱ་ཁོང་དུ་ཏན་ཏིག་ཆུད་པ་བྱེད་པ། གཙོ་གནད་མངོན་གསལ་དོད་པ་དང་སྒྲོག་འགྲེལ་བྱེད་ཤུགས་ཆེ་རུ་བཏང་ནས“སྣང་ཆེན་བཞི་དང་དགའ་ཞེན་བཞིའི”མང་ཚོགས་ཀྱི་སློབ་གསོ་ལག་ལེན་བྱེད་སྒོའི་ཕན་འབྲས་ཆེ་རུ་ཏན་ཏིག་གཏོང་བ། འགག་རྩར་དམ་འཛིན་དང་ལག་ལེན་གཏིང་ཟབ་བྱས་ཏེ“ཟུང་འབྲེལ”གྱི་ལས་དོན་ཡག་པོ་སྒྲུབ་པ། མང་ཚོགས་ལ་གཞིགས་ནས་སྲིད་ཇུས་སྤྱོད་པ་དང་སྒྲིག་སྲོལ་ལམ་ལུགས་བཟོས་ཏེ་སློབ་གསོ་ལག་ལེན་བྱེད་སྒོའི་ཕུགས་ཕན་ལམ་སྲོལ་འཛུགས་པ་དང་འཐུས་སྒོ་ཚང་དུ་གཏོང་བར་ཤུགས་སྣོན་ཏན་ཏིག་རྒྱག་པ། ཚད་མཐོའི་མཐོང་ཆེན་དང་འགོ་ཁྲིད་ལ་ཤུགས་སྣོན་བརྒྱབ་སྟེ་འགོ་ཁྲིད་ལ་ཤུགས་སྣོན་རྒྱག་རྒྱུའི་ཐད་ཆབ་སྲིད་ལ་སྣང་ཆེན་ཏན་ཏིག་བྱེད་པ་བཅས་བྱེད་དགོས་པའི་བླང་བྱ་བཏོན་ཡོད།
མིག་སྔར་གྲོང་ཁྱེར་དང་ས་ཁུལ་རིམ་པའི་སྐུལ་སློང་དང་བཀོད་སྒྲིག་བྱས་ཟིན་པ་མ་ཟད། རང་སྐྱོང་ལྗོངས་ཀྱི“སྣང་ཆེན་བཞི་དང་དགའ་ཞེན་བཞིའི”སྒྲོག་འགྲེལ་ཚོགས་པའི་དུས་ཐེངས་དང་པོའི་གསོ་སྦྱོང་ཡང་བྱས་ཟིན་ནས་རྫོང་ཆུས)དང་། ཤང(གྲོང་རྡལ) སློབ་གྲྭ་ཁག དགོན་སྡེ་ཁག གཞུང་ཁོངས་ཁེ་ལས་ཁག་བཅས་ཀྱིས་རིམ་པ་བཞིན་སྐུལ་སློང་དང་བཀོད་སྒྲིག་གི་བྱེད་སྒོ་ཚ་ཚ་འུར་འུར་ངང་སྤེལ་བཞིན་ཡོད་པ་རེད། རིམ་པ་ཁག་དང་སྡེ་ཚན་ཁག་གིས་རང་སྐྱོང་ལྗོངས་ཀྱི་གཅིག་གྱུར་བཀོད་སྒྲིག་གཞིར་བཟུང་། བྱེད་སྒོ་སྤེལ་རིང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་གཏིང་ཟབ་བྱེད་པའི་གཙོ་རྐང་དེའི་མགོ་ནས་མཇུག་བར་ཁྱབ་པ་བྱས་ཏེ་མུ་མཐུད་ཞིང་འབྲོག་མང་ཚོགས་དང་། གཞོན་ནུ་ལོ་ཆུང་སློབ་མ། དགོན་སྡེའི་གྲྭ་བཙུན། གཞུང་ཁོངས་ཁེ་ལས་ཀྱི་ལས་བཟོ་བཅས་སློབ་གསོ་སྤེལ་ཡུལ་གཙོ་བོར་བྱས་ནས་སྒྲོག་འགྲེལ་སློབ་གསོ་དང་། ལག་ལེན་གྱི་བྱེད་སྒོ། སྒྲིག་སྲོལ་ལམ་ལུགས་བཅས་མངོན་གསལ་དོད་པོ་ཡོང་བ་བྱེད་པ་དང་བསམ་བློའི་ངོས་འཛིན་དང་། བྱེད་སྒོའི་ནང་དོན། ལག་ལེན་བསྟར་ཐབས་བཅས་ཟམ་མི་ཆད་པར་གཏིང་ཟབ་ཏུ་བཏང་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་མི་རིགས་ཁག་གི་མང་ཚོགས་ཚོས་རྟོགས་ཐུབ་པ་དང་ལྗོངས་ཏང་ཨུད་ཀྱི་ཐབས་ཇུས་བཀོད་སྒྲིག་མི་རིགས་ཁག་གི་མང་ཚོགས་ཀྱི་རང་རྟོགས་ཀྱི་བྱ་སྤྱོད་དུ་འགྱུར་བ་བྱས་ནས་བོད་ཀྱི་བྱ་བ་ཡག་པོ་སྒྲུབ་པ་དང་བོད་ཀྱི་ལས་དོན་ཡག་པོ་སྒྲུབ་པའི་བསམ་པའི་སྟོབས་ཤུགས་ཆེན་པོ་ཞིག་གཅིག་སྒྲིལ་ཐུབ་པ་བྱ་རྒྱུ་རེད།

robotstxt: allowed

filter: keep


text:
ཙེང་དབན་མིང་གིས་གཞིས་རྩེར་བོད་སྐྱོར་ལས་བྱེད་ཤེས་ལྡན་མི་སྣར་གཟིགས་པ་དང་འཚམས་འདྲི་གནང་བ་མ་ཟད་དབུལ་སྒྲོལ་འགག་སྒྲོལ་ལས་དོན་ལ་བརྟག་ཞིབ་ཀྱང་གནང་བ།
སྤེལ་དུས 2018-04-24
ཡོང་ཁུངས། ཀྲུང་གོའི་བོད་ཀྱི་གསར་འགྱུར་དྲ་བ།
རྩོམ་པ་པོ། སྒྲོལ་མས་བསྒྲིགས།
ཉེ་ཆར། ལྗོངས་ཏང་ཨུད་ཀྱི་རྒྱུན་ཨུ་རྩ་འཛུགས་པུའི་པུའུ་ཀྲང་ཙེང་དབན་མིང་གཞིས་རྩེ་གྲོང་ཁྱེར་དུ་ཕེབས་ཏེ་རང་སྐྱོང་ལྗོངས་ཏང་ཨུད་དང་སྲིད་གཞུང་དང་། ཧྲུའུ་ཅི་ཝུའུ་དབྱིང་ཅེ། ཀྲུའུ་ཞི་ཆེ་དགྲ་ལྷ་བཅས་ཀྱི་ཚབ་ཞུས་ནས་ཧེ་ལུང་ཅང་དང་། ཧྲན་ཏུང་། ཅི་ལིན། ཧྲང་ཧའེ་བཅས་ཞིང་ཆེན་དང་གྲོང་ཁྱེར་བཞིའི་བོད་སྐྱོར་ལས་བྱེད་ཤེས་ལྡན་མི་སྣར་བྱམས་བརྩེའི་ངང་གཟིགས་པ་དང་འཚམས་འདྲི་གནང་བ་མ་ཟད། ས་སྐྱ་རྫོང་དུ་ཕེབས་ཏེ་དབུལ་སྒྲོལ་འགག་སྒྲོལ་ལས་དོན་ལ་བརྟག་ཞིབ་ཀྱང་གནང་བ་རེད།
བོད་སྐྱོར་ལས་བྱེད་ཤེས་ལྡན་མི་སྣའི་ལས་ཀ་དང་། འཚོ་བ། སློབ་སྦྱོང་སོགས་ཀྱི་གནས་ཚུལ་མཁྱེན་རྟོགས་གནང་བ་དང་། ལས་བྱེད་ལས་བཟོའི་སྡོད་ཁང་དང་ཟ་ཁང་སོགས་ལ་ས་གནས་ས་ཐོག་ཏུ་གཟིགས་ཞིབ་གནང་རྗེས། ཁོང་གིས་ཁ་གཏད་རོགས་སྐྱོར་གྱི་ཐུན་མོང་མ་ཡིན་པའི་ལེགས་ཆ་འདོན་སྤེལ་ཡག་པོ་བྱས་ཏེ་ནང་སའི་བྱང་ཆུབ་པའི་ཉམས་མྱོང་དང་། བྱེད་ཐབས། འདུ་ཤེས་བཅས་གཞིས་རྩེར་སྤྱད་ནས་ཐོན་ལས་འཕེལ་རྒྱས་དང་། ལས་གཉེར་ལས་ཞུགས། རྨང་གཞིའི་སྒྲིག་བཀོད། སྤྱི་པའི་ཞབས་ཞུ། སྨན་བཅོས་འགན་ལེན་སོགས་གཙོ་གནད་ཐོག་ཐག་གཅོད་བྱེད་དགོས་པ་དང་། དམངས་འཚོ་ལེགས་གཏོང་དང་མི་སེམས་གཅིག་འགྲིལ་གྱི་ལས་དོན་ལ་རྒྱུན་མཐུད་ངང་དམ་འཛིན་ནུས་ལྡན་བྱས་ཏེ་བོད་སྐྱོར་རྣམ་གྲངས་ཀྱི་མ་དངུལ་དེ་བས་མང་བ་མཐའ་མཚམས་ཀྱི་འཐབ་ས་དང་པོའི་རྨང་གཞིའི་སྒྲིག་བཀོད་འཛུགས་སྐྲུན་དང་འབྱོར་འབྲིང་དཔེ་སྟོན་གྲོང་ཚོ་འཛུགས་སྐྲུན་ལ་སྤྱད་དེ་མཐའ་མཚམས་ས་ཁུལ་འཕེལ་རྒྱས་ཇེ་མགྱོགས་སུ་གཏོང་བ་དང་། མཐའ་མཚམས་མི་དམངས་ཀྱི་ཐོན་སྐྱེད་དང་འཚོ་བའི་ཆ་རྐྱེན་ལེགས་སུ་གཏོང་རྒྱུར་རོགས་རམ་བྱེད་དགོས། “གཅིག་རེ་བཞི”ཡི་དམངས་འཚོའི་འདུ་འགོད་དང“བསམ་པའི་རིག་གནས་ཀྱི་བོད་སྐྱོར་འདུ་འགོད་ཁག་བཅུ”ཡུལ་བབ་དང་བསྟུན་ནས་ལག་བསྟར་བྱས་ཏེ་མི་རིགས་མཐུན་སྒྲིལ་ལ་ཤུགས་སྣོན་གྱི་ཕོ་ཉ་ཡག་པོ་བྱས་ནས་དབུགས་ལམ་གཅིག་གྱུར་དང་། བདེ་སྡུག་མཉམ་མྱོང་། གཅིག་སེམས་གཅིག་སྒྲིལ་བཅས་ལ་ཤུགས་སྣོན་རྒྱག་པའི་བསམ་པའི་སྦྲེལ་ཐག་དམ་དུ་གཏོང་དགོས་པ་བཅས་ཀྱི་ནན་བཤད་གནང་བ་རེད།


text:
༄༅།།གཏམ་བརྗོད་ཟློས་གར་ཆེ་གྲས་《ཐུན་མོང་གི་ཁྱིམ་གཞིས་》ཞེས་པ་ལྷ་སར་འཁྲབ་སྟོན་བྱས་པ།
གསར་འགྱུར་སྤེལ་དུས། (2018ལོའི་ཟླ་ 03ཚེས་22ཉིན། 11:24) (རྩོམ་སྒྲིག་འགན་འཁུར་པ། བསྟན་འཛིན།)
མི་དམངས་དྲ་བའི་འཕྲིན། བོད་ལྗོངས་ཀྱི་ཞིང་བྲན་ཁྲི་ཚོ་བརྒྱར་བཅིངས་འགྲོལ་ཐོབ་པའི་དྲན་གསོའི་ཉིན་མོ་བསུ་བ་ཞུ་ཆེད། ཟླ་3ཚེས་20ཉིན་གྱི་དགོང་མོར། རྒྱལ་གཅེས་རིང་ལུགས་ཀྱི་གཏམ་བརྗོད་ཟློས་གར་ཆེ་གྲས་《ཐུན་མོང་གི་ཁྱིམ་གཞིས་》ཞེས་པ་བོད་རང་སྐྱོང་ལྗོངས་ལྷ་མོའི་སྒྱུ་རྩལ་ལྟེ་གནས་སུ་འཁྲབ་སྟོན་བྱས་ཡོད་པ་རེད།
གཏམ་བརྗོད་ཟློས་གར་ཆེ་གྲས་《ཐུན་མོང་གི་ཁྱིམ་གཞིས་》ཞེས་པ་ནི་ལོ་རྒྱུས་ཀྱི་དོན་རྐྱེན་ངོ་མ་གཞིར་བཟུང་ནས་གསར་རྩོམ་བྱས་པ་སྟེ། ཉལ་ཐའི་དམག་འཁྲུག་ཐེངས་དང་པོའི་སྐབས་སུ་མི་2000ལྷག་ཙམ་ཡོད་པའི་བོད་རིགས་ཀྱི་དམག་དཔུང་ཞིག་ཉིང་པའོ་རུ་སྐྱོད་དེ། ཆིང་རྒྱལ་རབས་ཀྲུང་དབྱང་སྲིད་གཞུང་དང་རྒྱ་རིགས། མན་ཇུ་རིགས། སོག་པོ། ཧུད་རིགས། ཆའང་རིགས་སོགས་སྤུན་ཟླའི་མི་རིགས་ལ་གཞོགས་འདེགས་བྱས་ནས་མཉམ་གཅིག་ཏུ་དབྱིན་དམག་གི་བཙན་འཛུལ་ལ་འགོག་རྒོལ་བྱེད་ནས་ཁྱིམ་གཞིས་སྲུང་སྐྱོབ་བྱེད་ཅིང་། མཇུག་མཐར་དམག་ས་བརྟན་སྲུང་བྱེད་པའི་གཏམ་རྒྱུད་ཅིག་ཡིན་པ་རེད།
རྒྱུས་ལོན་བྱས་པར་གཞིགས་ན། གཏམ་བརྗོད་ཟློས་གར་ཆེ་གྲས་《ཐུན་མོང་གི་ཁྱིམ་གཞིས་》ཞེས་པ་འདི་2017ལོའི་ལོ་འཁོར་གྱི་རྒྱལ་ཁབ་ཀྱི་གར་སྟེགས་སྒྱུ་རྩལ་སྤུས་དག་གསར་གཏོད་ཀྱི་རོགས་སྐྱོར་ལས་དོན་གྱི་གཙོ་གནད་ཟློས་གར་རྣམ་གྲངས་ཆེ་གྲས་བཅུའི་གྲས་སུ་བཅུག་ཡོད། ཟླ་3ཚེས་20ཉིན་ལྷ་སར་འཁྲབ་སྟོན་བྱེད་རྗེས་ཀྲུང་གོའི་ནུབ་རྒྱུད་ས་ཁུལ་གྱི་འཐུས་ཚབ་བྱེད་ནས་པེ་ཅིང་དུ་2018ལོའི་རྒྱལ་ཡོངས་ཀྱི་གར་སྟེགས་སྒྱུ་རྩལ་ཕུལ་བྱུང་ཟློས་གར་འགྲེམས་འཁྲབ་དང་། ཀྲུང་གོའི་རྒྱལ་ཁབ་གཏམ་བརྗོད་ཟློས་གར་ཁང་། ཀྲུང་གུང་ཀྲུང་དབྱང་ཏང་གི་སློབ་གྲྭ་བཅས་སུ་ཐེངས་གསུམ་འཁྲབ་སྟོན་བྱ་རྒྱུ་ཡིན་ལ། བཀོད་སྒྲིག་བྱས་པར་གཞིར་བཟུང་ན། 2018ལོའི་ལོ་མཇུག་ཏུ་གཏམ་བརྗོད་ཟློས་གར་དེ་ད་དུང་ཆབ་མདོ་གྲོང་ཁྱེར་དང་ཉིང་ཁྲི་གྲོང་ཁྱེར་སོགས་གཞི་རིམ་མང་ཚོགས་ལ་འཁྲབ་སྟོན་བྱེད་ནས། མང་ཚོགས་ཀྱི་ཁྲོད་དུ་སྤུས་རྟགས་འཁྲབ་ཚན་དེ་གཟིགས་མོ་བ་ཚོར་ཕུལ་ཏེ། གཞི་རིམ་མང་ཚོགས་ཀྱིས་བོད་ལྗོངས་ཀྱི་རིག་གནས་འཕེལ་རྒྱས་ཆེན་པོ་དང་དར་རྒྱས་ཆེན་པོ་བྱུང་བའི་གྲུབ་འབྲས་ལོངས་སུ་སྤྱོད་དུ་བཅུག་རྒྱུ་ཡིན་པ་རེད།


text:
ཉེ་སྔོན། རྒྱ་ནག་དབུས་གཞུང་གིས་ལྷན་ཚོགས་གལ་ཆེན་ཞིག་བསྐོངས་ཡོད་ལ། དེ་ནི་དབུས་འཐབ་ཕྱོགས་གཅིག་གྱུར་ལས་དོན་ལྷན་ཚོགས་ཟེར་བ་དེ་རེད།
ལོ་ངོ་དགུ་ཡི་རྗེས་ཏེ། ཕྱི་ལོ ༢༠༡༥ ལོའི་ཟླ ༥ ཚེས ༡༨ ནས ༢༠འི་བར། རྒྱ་ནག་དབུས་འཐབ་ཕྱོགས་གཅིག་གྱུར་ལས་དོན་ལྷན་ཚོགས་ཟེར་བ་དེ་རྒྱ་ནག་པེ་ཅིང་དུ་འཚོགས་ཡོད་པ་དང་། རྒྱ་ནག་གི་སྲིད་འཛིན་ཞི་ཅིན་ཕེང་དང་། དབུས་ཆབ་སྲིད་ལྷན་ཁང་གི་རྒྱུན་ལས་དང་སྲིད་གྲོས་ཀྱི་ཚོགས་གཙོ་ཡུས་ཀྲིན་ཧྲིན་ཚོགས་ཞུགས་གནང་བ་མ་ཟད། གཏམ་བཤད་ཀྱང་གནང་འདུག
ཕྱི་ལོ ༡༩༥༠ ལོའི་ཟླ ༣ པ་ནས་ད་བར་དུ་རྒྱ་ནག་རྒྱལ་ཡོངས་འཐབ་ཕྱོགས་གཅིག་གྱུར་ལས་དོན་ལྷན་ཚོགས་ཐེངས ༢༠ ལ་འཚོགས་ཡོད།
རྒྱ་ནག་རྒྱལ་ཡོངས་འཐབ་ཕྱོགས་གཅིག་གྱུར་ལས་དོན་ལྷན་ཚོགས་སྐབས ༢༠ པ་དེ་ཕྱི་ལོ ༢༠༠༦ ལོར་བསྐོངས་ཡོད་པ་དང་། སྐབས་དེའི་སྲིད་འཛིན་ཧོའོ་ཅིན་ཐའོ་དང་དབུས་ཆབ་སྲིད་ལྷན་ཚོགས་ཀྱི་རྒྱུན་ལས་དང་སྲིད་གྲོས་ཚོགས་གཙོ་ཇཱ་ཆིང་ལིང་སོགས་ཚོགས་ཞུགས་གནང་འདུག
རྒྱ་གཞུང་གི་སྔོན་བསྐོས་དཔོན་རབས་ཚོའི་ཅིག་ལྔ་ཅིག་གསུམ་ཞེས་གྲངས་ཀ་བགྲང་རྒྱུར་དགའ་བའི་ལམ་སྲོལ་ལྟར་ཞི་ཅིན་ཕེང་གིས་བཏོན་པའི་“ཕྱོགས་ཡོངས་པ་བཞི”ཟེར་བའི་འཐབ་ཇུས་བཀོད་སྒྲིག་དང་། ལྐོག་ཟ་རུལ་སུངས་མཁན་ཚོར་རྒོལ་རྡུང་ལ་ཁ་གཡར་བའི་དབང་ཆའི་འཐབ་རྩོད། ནུབ་ཕྱོགས་རིག་གཞུང་ལ་རྒོལ་འགོག་གི་ལས་འགུལ། དེ་བཞིན་བཙན་དབང་རིང་ལུགས་ཀྱི་བསམ་བློ་སོགས་རྒྱལ་ཁབ་ཕྱི་ནང་གི་གནད་དོན་རིགས་རྒྱབ་ལྗོངས་བྱས་པ་དང་། སྔོན་འགྲོའི་ཚུལ་དུ༼བོད་ལྗོངས་འཕེལ་རྒྱས་བགྲོད་ལམ་གྱི་ལོ་རྒྱུས་ཀྱི་གདམ་ཀ༽ཞེས་པའི་བོད་ལྗོངས་རྒྱབ་ཤོག་དཀར་པོའི་ཡིག་ཆ་ཟེར་བས་གཙོས་པས་གདེང་འཇོག་དང་། བགྲོ་གླེང། ཕྱིར་དྲན་རྩོམ་ཡིག་སོགས་རྩོམ་ཡིག་དང་གཞུང་ཡིག་འབོར་ཆེན་ཞིག་རྒྱ་ནག་འཐབ་ཕྱོགས་གཅིག་གྱུར་ལྷན་ཁང་གི་དྲྭ་ཚུགས་དང་། རྒྱ་ནག་གཞུང་འབྲེལ་ཞིན་ཧྭ་གསར་ལས་ཁང་སོགས་སུ་བསྟུད་མར་བཏོན་ནས་ལྷན་ཚོགས་འདི་ལ་སྔ་ས་ནས་གྲ་སྒྲིག་བྱས་ཤིང་། སྔོན་འགྲོ་དང་མ་འདྲ་ས་ནི། ཐེངས་འདིའི་དབུས་རིམ་པའི་འཐབ་ཕྱོགས་གཅིག་གྱུར་ལས་དོན་ལྷན་ཚོགས་དེའི་གཞུང་ཕྱོགས་ཀྱི་འབོད་སྟངས་ནི“རྒྱལ་ཡོངས་འཐབ་ཕྱོགས་གཅིག་གྱུར་ལས་དོན་ལྷན་ཚོགས་སྐབས ༢༡ ”ཞེས་པ་མིན་པར། “དབུས་འཐབ་ཕྱོགས་གཅིག་གྱུར་ལས་དོན་ལྷན་ཚོགས”ཞེས་བཏགས་ཡོད་པས། འཐབ་ཕྱོགས་གཅིག་གྱུར་ལས་དོན་གྱི་གོ་ས་དེ“རྒྱལ་ཡོངས”ནས“དབུས”ལ་སྤར་འདུག
ལོ ༦༥འི་རྗེས་སུ། མིང་བརྡ་དེ “ རྒྱལ་ཡོངས” ནས “དབུས” ལ་བསྒྱུར་བའི་ཡིག་ཐོག་གི་སྤར་ཆ་ཆུང་ཆུང་དེ་ལ་སྣང་ཆུང་མ་བྱེད། “དབུས”ཞེས་པའི་ཁྱད་ཆོས་སྟོན་པའི་མིང་བརྡ་དེས་སྣེ་ཁྲིད་ཚེ་ཕྱི་ཚུལ་ཙམ་ལས་ནང་དོན་ལའང་འགྱུར་བ་གང་འཚམས་ཤིག་ཐེབས་སྲིད་པ་རེད།
“རྒྱལ་ཡོངས”ཞེས་དུས་སུ། གཙོ་བོ་ས་ཁོངས་ཐད་ཀྱི་མཚན་ཉིད་ནན་བརྗོད་བྱས་པ་དང་། ལྟོས་ས་ལྟོག་འཇོག་གིས་ས་གནས་དང་ཁྱད་པར་དབྱེ་ཡོད། “དབུས”ཞེས་དུས་སུ། འཐབ་ཕྱོགས་གཅིག་གྱུར་གྱི་ལས་དོན་དེ་ཏང་ལ་གལ་ཆེན་ཡིན་པའི་རང་བཞིན་ནན་གྱིས་བསྟན་ཡོད།
“དབུས”ཅན་དུ་བསྒྱུར་བ་འཐབ་ཕྱོགས་གཅིག་གྱུར་ལས་དོན་ལྷན་ཚོགས་དེ་དང་པོ་མིན། ཕྱི་ལོ ༢༠༡༤ལོར་རྒྱ་ནག་གི“རྒྱལ་ཡོངས་སྲིད་ཁྲིམས་ལས་དོན་ལྷན་ཚོགས”དེ“དབུས་སྲིད་ཁྲིམས་ལས་དོན་ལྷན་ཚོགས”སུ་བསྒྱུར་བ་རེད། དེ་དང་མཚུངས་པ་ཞིག་ལ། ཞི་ཅིན་ཕེང་གིས་དབུས“ཚོགས་ཆུང”མང་པོ་ཞིག་གསར་དུ་བཙུགས་ཡོད་པ་དང་། དེས་མའོ་ཙེ་ཏུང་གི“དབུས་རིག་གནས་གསར་བརྗེ་འགོ་ཁྲིད་ཚོགས་ཆུང”ཟེར་བ་ཡང་བསྐྱར་མི་རྣམས་ཀྱི་ཡིད་ལ་འཁོར་དུ་འཇུག་ཅིང་། “ཚོགས་ཆུང”མང་པོ་འཛུགས་སྲོལ་དེ་མའོ་ཙེ་ཏུང་གི་སྲིད་ལམ་སྐྱོང་སྲོལ་ལ་ལད་མོ་བྱས་ཚུལ་དབྱེ་ཞིབ་པས་ཚོད་དཔག་བྱེད་ཀྱིན་ཡོད་པ་བཞིན། དེ་ནི་དབང་ཆ་གཅིག་བསྡུ་བྱེད་སྟངས་ཤིག་ལའང་ངོས་འཛིན་བྱས་ན་མ་འགྲིག་པ་མེད་དོ།
འཐབ་ཕྱོགས་གཅིག་གྱུར་ལྷན་ཁང་དང་འཐབ་ཕྱོགས་གཅིག་གྱུར་ལས་དོན་ལ་སོགས་པ་བོད་དང་ཡུ་གུར་མི་རིགས་ས་ཁུལ་གྱི་མི་མང་ལ་མཚོན་ན་མིག་ལ་གོམས་ཤིང་རྣ་བར་འཇགས་པའི་ཧ་ཅང་རྒྱུས་ཡོད་ཅིག་ཡིན་ཡང་། རྒྱ་ནག་ནང་ལོགས་ཀྱི་རྒྱ་མི་རིགས་ལ་མཚོན་ན་འབྲེལ་བ་ཆེར་མེད་སྟབས་ལྷན་ཁང་གཞན་དག་དང་བསྡུར་ན་འཐབ་ཕྱོགས་གཅིག་གྱུར་ལྷང་ཁང་ཟེར་བ་དེ་མི་ཤེས་མཁན་མང་པོ་ཡོད་རྒྱུ་རེད།
གནས་བབ་དེ་ལོ་སྔོན་མ་ནས་འགྱུར་བ་ཐེབས་ཡོད། ཞི་ཅིན་ཕེང་གི་སྣེ་ཁྲིད་པའི་དབུས་རུལ་སུངས་ལ་རྒོལ་རྡུང་གི་ལས་འགུལ་ཚ་ཚ་འུར་འུར་དུ་སྤེལ་ཡོང་དུས། ཕོ་རོག་གི་ཕྲུ་གུ་སྨུག་ལུང་ནང་མགོ་འཁོར་བ་ནང་བཞིན་བསྟེན་ས་ཁེན་ས་མེད་པར་བདག་མེད་ཁེར་རྐྱང་དུ་ལུས་པའི་སྲིད་འཛིན་ཟུར་བ་ཧིའོ་ཅིན་ཐའོ་ཡི་གཉེར་བ་ཆེན་མོ་ལེང་ཇས་ཧྭ་རྒྱ་ནག་འཐབ་ཕྱོགས་གཅིག་གྱུར་ལྷན་ཁང་གི་བློན་ཆེན་གྱི་གོ་ས་ནས་གནས་དབྱུང་བཏང་རྗེས། རྒྱ་ནག་གཞུང་གིས་ལམ་སང་རྒྱ་ནག་དབུས་ཆབ་སྲིད་འཐུས་མི་སུན་ཁྲོན་ལན་ཟེར་བའི་བུད་མེད་ཅིག་ཚབ་ཏུ་བསྐོས། གོ་སྐབས་དེ་བཟུང་ནས་ཞི་ཅིན་ཕེང་གིས་འཐབ་ཕྱོགས་གཅིག་གྱུར་ལྷན་ཁང་གི་གནས་རིམ་སྤར་བ་རེད། དེའི་མ་ཚད་ད་ལོའི་ཕྱི་ཟླ ༤འི་ནང་། རྒྱ་ནག་རྒྱལ་ཡོངས་སྲིད་གྲོས་ཀྱི་ཚོགས་གཞོན་ཝང་ཀྲིན་ཝེ་ཟེར་བ་འཐབ་ཕྱོགས་གཅིག་གྱུར་ལྷན་ཁང་གི་བློན་ཆེན་གཞོན་པར་བསྐོས་ཡོད། མགྱོགས་མྱུར་གྱི་འགྱོར་ལྡོག་དེ་གཉིས་ལས། ཞི་ཅིན་ཕེང་གཞུང་གིས་འཐབ་ཕྱོགས་གཅིག་གྱུར་ལས་དོན་ཐད་ཀྱི་དོ་སྣང་མཚོན་ཡོད་ལ། སྒོས་སུ་འཐབ་ཕྱོགས་གཅིག་གྱུར་ལས་དོན་ལ་གཙིགས་འཛིན་དང་ཤེད་སྣོན་རྒྱུ་ཡིན་པའི་བརྡ་བསྟན་ཡོད།
ཕྱི་ལོ ༡༩༨༢ལོར། སྐབས་དེའི་འཐབ་ཕྱོགས་གཅིག་གྱུར་ལྷན་ཁང་གི་བློན་ཆེན་བའོ་ལན་ཧྥུ་ཡི་རྗེས་སུ། ཕལ་ཆེར་རྒྱ་ནག་རྒྱལ་ཡོངས་སྲིད་གྲོས་ཚོགས་གཞོན་ཞིག་གིས་གཅིག་ལྕོགས་བྱས་ཡོད་ལ། མཚམས་ལ་ལར་དབུས་ཆབ་སྲིད་རྗེས་སྣོན་འཐུས་མི་དང་ཡང་ན་དབུས་ཧྲུའུ་ཅུ་ཁྲུའུ་ཡི་ཧྲུའུ་ཅུ་ཡིས་གཅིག་ལྕོགས་བྱེད་པའི་སྲོལ་ཆགས་ཡོད།
གོང་ཞུས་མི་དོན་བརྗེ་སྤོའི་འགྱུར་ལྡོག་ལས་གཞན། གལ་འགངས་ཆེ་ཤོས་དེ་ད་ལོའི་ཕྱི་ཟླ ༤ ཚེས ༣༠འི་ཉིན། རྒྱ་ནག་དབུས་ཆབ་སྲིད་ལྷན་ཁང་གིས་ཚོགས་འདུ་བསྐོངས་ནས༼རྒྱ་ནག་གུང་ཁྲན་ཏང་འཐབ་ཕྱོགས་གཅིག་གྱུར་ལས་དོན་ཁྲིམས་སྲོལ༽ཟེར་བར་དཔྱད་ཞིབ་དང་གཏམ་འབེབས་བྱས་ཡོད་པས། གནས་ཚུལ་དེ་ཤིན་ཏུ་གལ་ཆེན་པོ་ཡིན། ཁྲིམས་སྲོལ་དེ་ནི་རྒྱ་ནག་གུང་ཁྲན་ཏང་གི་འཐབ་ཕྱོགས་གཅིག་གྱུར་ལས་དོན་ཐད་ཀྱི་ཏང་ནང་ཁུལ་གྱི་སྲོལ་ཡིག་དང་པོ་དེ་ཡིན།
དོན་ངོ་མར་བཤད་ན། “འཐབ་ཕྱོགས་གཅིག་གྱུར”ཟེར་བ་དེས་རྒྱ་དམར་གྱི་སྲོལ་རྒྱུན་ལོ་རྒྱུས་སུ་གོ་ས་ངེས་ཅན་ཞིག་བཟུང་ཡོད། ཕྱི་ལོ ༡༩༣༩ ལོར། མའོ་ཙེ་ཏུང་གིས“འཐབ་ཕྱོགས་གཅིག་གྱུར་དང་། དྲག་པོའི་འཐབ་རྩོད། ཏང་གི་རྩ་འཛུགས། བཅས་ནི་རྒྱ་ནག་གསར་བརྗེའི་འཐབ་རྩོད་ཁྲོད་རྒྱ་ནག་གུང་ཁྲན་ཏང་དགྲ་བོ་ལས་རྣམ་པར་རྒྱལ་རྒྱུའི་ནོར་བུ་མཐུ་ལྡན་ཆེན་པོ་གསུམ་ཡིན།”ཞེས་ངོས་འཛིན་དང་གདེང་འཇོག་བྱས་ཡོད།
དེ་བཞིན་ཕྱི་ལོ ༡༩༥༠ ལོའི་ཟླ ༣ ཚེས ༡༦ ཉིན། རྒྱལ་ཡོངས་འཐབ་ཕྱོགས་གཅིག་གྱུར་ལས་དོན་ལྷན་ཚོགས་སྐབས་དང་པོ་དེ་འཚོགས་ཡོད་པ་དང་། ཚོགས་འདུ་དེ་ཟླ་གཅིག་དང་ཕྱེད་ཀའི་རིང་འཚོགས་པ་རེད། མའོ་ཙེ་ཏུང་གིས་འཐབ་ཕྱོགས་གཅིག་གྱུར་བྱ་ཡུལ་དེ་རང་གཞན་གཉིས་ཀའི་ཕྱོགས་ཀྱི་ཐུབ་ཐུབ་ཚང་མ་དང་མང་ཆེ་བར་ཕྱོགས་ཡོད་པ་དང་། བྱེད་སྟངས་ཀྱང“ལག་པའི་ཕྱི་ནང་ཤ་རེད། སྲབ་མཐུག་ཡོད་མི་རུང་། ཚང་མ་འདྲ་མཉམ་ཡིན་དགོས། ཆུ་སྐྱེས་པདྨ་ཆུའི་ཁར་བུད་དུས། མཐོ་དམའ་ཡོད་མི་རུང་། ང་ཚོ་ཅང་ཇེ་ཧྲི་ལའང་མི་སྐྲག་པས། དམངས་གཙོ་བའི་སྐྱོན་བརྗོད་ལ་ག་ལ་འཇིགས། ”ཞེས་གུ་ཡངས་པའི་ལངས་ཕྱོགས་ཤིག་བསྟན་ཡོད།
དེ་མཚུངས། ཕྱི་ལོ ༡༩༧༩ ལོར་བསྐོངས་པའི་རྒྱལ་ཡོངས་འཐབ་ཕྱོགས་གཅིག་གྱུར་ལས་དོན་ལྷན་ཚོགས་སྐབས ༡༤འི་སྟེང་། ཏེང་ཞོ་ཕེང་གིས“དེང་གི་འཐབ་ཕྱོགས་གཅིག་གྱུར་ནི་རྒྱལ་གཅེས་ཀྱི་འཐབ་ཕྱོགས་གཅིག་གྱུར་ཡིན། འཐབ་ཕྱོགས་གཅིག་གྱུར་ཆེ་ཤོས་ནི་ཐེ་ཝན་ཕྱིར་མེས་རྒྱལ་གྱི་པང་དུ་ལོག་ནས་མེས་རྒྱལ་གཅིག་གྱུར་བྱ་རྒྱུ་དེ་ཡིན”། ཞེས་འཐབ་ཕྱོགས་གཅིག་གྱུར་གྱི་མ་འོངས་ལས་དོན་དང་འཆར་གཞི་ཇུས་འགོད་བྱས་ཡོད།
དེ་ལས་ཤེས་ཐུབ་པ་ཞིག་ནི། མའོ་ཏེང་ཅང་ཧོའོ་ཞི་སུ་ཡིན་ཡང་རུང་། གསར་བརྗེ་དང་། འཛུགས་སྐྲུན། བཅོས་བསྒྱུར་སྒོ་འབྱེད། གཏིང་ཟབ་ཅན་གྱི་བཅོས་བསྒྱུར་སྒོ་འབྱེད་ལ་སོགས་དུས་རབས་གང་ཡིན་ཡང་། རྒྱ་ནག་དམར་གཞུང་གིས་འཐབ་ཕྱོགས་གཅིག་གྱུར་ཞེས་པའི“ནོར་བུ་མཐུ་ལྡན”དེར་གཙིགས་འཛིན་ཆེན་པོ་བྱས་ཡོད་པ་མངོན་གསལ་དོད་པོ་རེད།
གོང་ཞུས་རྒྱུ་མཚན་དེ་ལ་བརྟེན་ནས། ཞི་ཅིན་ཕེང་གིས་ཐེངས་འདིའི་འཐབ་ཕྱོགས་གཅིག་གྱུར་ལས་དོན་ལྷན་ཚོགས་སྟེང“འཐབ་ཕྱོགས་གཅིག་གྱུར་ནི་མིའི་ལས་དོན་རེད། འཐབ་ཕྱོགས་གཅིག་གྱུར་སྤེལ་དོན་ནི་ཐུན་མོང་འབད་པའི་སྟོབས་ཤུགས་ཇེ་ཆེར་གཏོང་རྒྱུ་དེ་ཡིན།”ཞེས་པའི་གཏམ་བཤད་ནི་འཐབ་ཕྱོགས་གཅིག་གྱུར་ལས་དོན་ལ་གཙིགས་ཆེན་གྱི་སྲོལ་རྒྱུན་རྒྱུན་འཁྱོངས་ཙམ་ལས་རྦད་དེ་འགྱུར་འགྲོ་ས་ཞིག་མེད་པས་དེ་ལ་ཧ་མི་གོ་རྒྱུ་མེད་པར་སྙམ།
ཡིན་ན་ཡང་། དོ་སྣང་བྱེད་རིན་ཅན་ཞིག་ནི། འཐབ་ཕྱོགས་གཅིག་གྱུར་གྱི་ལས་དོན་དེ་ཅིའི་ཕྱིར་གལ་ཆེན་དུ་གྱུར་བ་རེད་ཅེས་པའི་དྲི་བ་དེ་རེད། གཙོ་བོ་ཞིག་ནི་ཞི་ཅིན་ཕེང་གི་སྐད་ཆ་ཞིག་ལུང་དྲངས་ན། “ཕྱི་ནང་གི་གནས་སྟངས”ལ་ཐུག་པ་ཟེར་བ་དེ་རེད།
ནང་གི་ཆ་ནས་བཤད་ན། ས་འབག་བསླད། ཆུ་འབག་བསླད། མཁའ་དབུགས་འབག་བསླད། ཟ་མ་དུག་ཅན་གྱི་མཚོན་པའི་ཁོར་ཡུག་གི་གནད་དོན་དེ་རིམ་བཞིན་རྒྱལ་ཁབ་ཀྱི་བདེ་འཇགས་ལ་གནོད་པའི་གནད་དོན་ཞིག་ཏུ་གྱུར་བཞིན་པ་དང་། དེ་བཞིན་དུ་ལོ་ངོ་བརྒྱ་ཡི་ཡར་སྔོན་ནས་ནུབ་ཕྱོགས་མཱ་ཁི་སིའི་དམར་པོའི་ལྟ་བ་རྒྱ་ནག་ནང་དྲངས་བ་དང་ཆབས་ཅིག་རྒྱ་ནག་རང་གི་སྲོལ་རྒྱུན་རིག་གནས་ཀྱི་སྒྲོམ་གཞི་ལ་ཕོག་ཐུག་ཆེན་པོ་བྱུང་ཞིང་། དམར་པོའི་ལྟ་བ་དེ་ཀྲུང་ཡོན་ས་ཆེན་སྟེང་རིམ་གྱིས་འཕེལ་ཞིང་རྒྱས་ནས། དུས་དེ་རིང་གི་རྒྱ་ནག་པ་མང་ཆེ་བ་ཆོས་དད་མེད་པ། རྒྱུ་འབྲས་མི་རྩི་བ། འོ་མ་ཅན་ལ་ཨ་མ་འབོད་པའི་ཁེ་བཟང་ཁོ་ནའི་རྗེས་སུ་འབྲང་བའི་འཇིགས་སུ་རུང་བའི་སྲོག་ཆགས་ཞིག་ཏུ་གྱུར་ནས་། མི་དང་མིའི་བར་གྱི་ཡིད་ཆེས་དང་། བརྩེ་བ། བྱམས་དང་སྙིང་རྗེ་སོགས་འགྲོ་བ་མིའི་ཀུན་སྤྱོད་བརླག་ནས་སྤྱི་ཚོགས་ཀྱི་རྨང་གཞི་འཐོར་ལ་ཉེ་ཞིང་། ཏེང་ཞོ་ཕེང་གིས་བྲིས་པའི་གོར་ཐིག་ནང་གི“ཐོག་མར་ཕྱུག་པོར་གྱུར་བའི་མི་སྐོར་ཞིག”སྟེ་བཅོས་བསྒྱུར་སྒོ་འབྱེད་ཀྱི་ཁེ་བཟང་ཤོག་ཁག་ཚོ་ཞི་ཅིན་ཕེང་གི་ལྐོག་ཟ་རུལ་སུངས་ཀྱི་ལས་འགུལ་ཁྲོད་རང་མགོ་རང་གིས་མི་ཁེབས་པའི་གནད་དོན་ལ་ཐུག་ནས་འགྲོ་སའི་འདུག་ཁོངས་མི་རེག་པའི་ཚད་དང་། མི་མངོན་སྒྲ་མེད་ཀྱི་ལམ་ནས་ངོ་རྒོལ་མཚོན་ཆེད་རྒྱ་ནག་གི་དཔོན་རིགས་ཚོས་ཏང་ལ་ཞབས་ཞུ་ལས་དོན་མི་སྒྲུབ་པའི་གནས་སྟངས་ཤར་ཡོད་པ་དང་། དེ་དང་མཉམ་དུ་དེ་རིང་གི་རྒྱ་ནག་གི་དཔལ་འབྱོར་གྱི་གནས་སྟངས་དེ་འདས་པའི་ལོ་ཉི་ཤིའི་ནང་འཕར་ཚད་དམའ་ཤོས་སུ་ཆགས་ཡོད། དེ་དག་ལས་གཞན། ད་དུང་བོད་དང་ཡུ་གུར་གྱིས་མཚོན་པའི་མི་རིགས་ཀྱི་གནད་དོན། དབུལ་ཕྱུག་གི་ཁྱད་པར་ཧ་ཅང་ཆེ་བ་ལ་སོགས་པའི་མཚོན་པའི་ཧི་མ་ལ་ཡའི་གཏོས་དང་མཉམ་པའི་ནང་གི་གནད་དོན་བྱང་མེད་ཅིག་ལ་འཕྲད་ཡོད།
ཕྱིའི་ཆ་ནས་བཤད་ན། ཞི་ཅིན་ཕེང་གིས་ཏེང་ཞོ་ཕིང་གི་ཤེས་སྐུང་ངར་སྐུམ་གྱི་ཕྱི་སྲིད་ལམ་ལུགས་དེ་དོར་ནས། རྫིག་ཉམས་ཆེ་མདོག་གིས་སྤྱིར་ན་འཛམ་གླིང་ཡོངས་དང་། སྒོས་སུ་ལྷོ་རྒྱ་ནག་རྒྱ་མཚོའི་གླིང་ཕྲན་འགའི་བདག་དབང་ཐད་དྲག་དྲག་རྫིག་རྫིག་བྱས་རྐྱེན། རྒྱ་ནག་གི་མཐའ་འཁོར་རྒྱལ་ཁབ་ཉི་ཧོང་དང་། ཧྥེ་ལེ་པེན། ཝི་ཐུ་ནམ་སོགས་བར་འགལ་ཟླ་ཆེན་པོ་བསླངས་པ་དང་། དེ་མིན་ཡོ་རོབ་ཡུག་ཁི་རེན་དོན་རྐྱེན་དང་ཨ་དཀྱིལ་ཤར་རྒྱལ་ཁབ་སེ་རི་ཡའི་གནད་དོན་ཐད་ནས་ནུབ་ཕྱོགས་ཨ་རིས་གཙོས་རྒྱལ་ཁབ་བར་འགལ་ཟླ་ཇེ་ཆེར་སོང་ཡོད་། དེ་བཞིན་རྒྱ་གར་ནག་བར་ས་མཚམས་ཀྱི་གནད་དོན། ལྷག་དོན་རྒྱ་ནག་གིས་རྒྱལ་སྤྱི་ཁྲིམས་དང་འགལ་ནས་བདག་དབང་ལ་རྩོད་གཞི་ཅན་གྱི་གླིང་ཕྲན་འགར་ས་རྡོ་བྱེ་མ་སྤུངས་ནས་དམག་གི་ལྟེ་གནས་སྐྲུན་གྱིན་པར་ཨ་རིས“འཛམ་བུ་གླིང་གི་བྱེ་མ་ཡོད་ཚད་སྤུངས་ཀྱང་བདག་དབང་སྐྲུན་མི་ཐུབ་”ཅེས་སུན་འབྱིན་དྲག་པོ་བྱས་ཡོད་པས། མི་རྣམས་ལ་ཨ་རི་དང་རྒྱ་ནག་བར་འཐབ་འཁྲུག་ལངས་མི་ཡོང་ངམ་བསམ་པའི་སེམས་ཁྲལ་བསླངས་ཡོད། དེ་འདྲ་སོང་ཙང། དེ་རིང་འཛམ་གླིང་འདིའི་སྟེང་རྒྱལ་ནག་ལ་མཐུན་གྲོགས་རྒྱལ་ཁབ་གཅིག་ཀྱང་མེད་ལ། ཐ་ན་བྱང་ཀོ་རེ་ཡས་ཀྱང་རྒྱ་ནག་ལ་ཁ་ཡ་བྱེད་ཀྱིན་མེད། རཱ་ཞི་ཡ་དང་རྒྱ་ནག་གཉིས་དུས་ནམ་ཡིན་ཡང་ཁ་མཐུན་ཞེ་མི་མཐུན་པས། ཁྱི་རྐུན་འོ་ཟངས་ཁ་ནས་མཐུན་པའི་དཔེ་ལྟར། ཁེ་བཟང་གིས་གཅིག་ལ་ཕྱོགས་པ་ལས་དོན་གྱིས་ཕན་ཚུན་པར་འགལ་བ་དང་དོགས་ཟོན་ཆེན་པོ་ཡོད་པ་དེ་དག་གིས་མཚོན་པའི་གནད་དོན་རིགས་ནི་ཕྱིའི་གནད་དོན་ཡིན།
གོང་ཞུས་རྒྱ་ནག་གི་གནད་དོན་དེ་ནི་གླང་ཆེན་གྱི་རྔ་མ་ཙམ་ཞིག་རེད། གང་ལྟར་གནད་དོན་དེ་འདྲའི་མང་པོར་ཐུག་ཚེ། གུང་ཁྲན་ཏང་གི་འགོ་ཁྲིད་གྱི་གོ་ས་བརྟན་པོ་ཡོང་རྒྱུ་དང་། རྒྱ་ནག་དུམ་བུར་མི་འཐོར་རྒྱུ་ནི་མ་མཐའ་ཡང་ཞི་ཅིན་ཕེང་རྒྱ་ནག་གི་སྲིད་འཛིན་ཡིན་པའི་དུས་སྐབས་ཀྱི་འགན་ཁུར་ཡིན་པས། རྒྱལ་ཁབ་བདག་སྐྱོང་གི“ནོར་བུ་མཐུ་ལྡན”དུ་འབོད་པའི་འཐབ་ཕྱོགས་གཅིག་གྱུར་ཟེར་བར་ཡང་བསྐྱར་སྐྱབས་བཅོལ་དགོས་པར་ཐུག་པ་རེད་སྙམ།
ཞི་ཅིན་ཕེང་གི་ཡང་བསྐྱར་འཐབ་ཕྱོགས་གཅིག་གྱུར་གླེང་བར། རྒྱབ་ལྗོངས་ཐད་མ་འདྲ་ས་འགའ་ཡོད། ཕྱོགས་གཅིག་ནས་འཐབ་ཕྱོགས་གཅིག་གྱུར་གྱི་ལམ་ལུགས་རྒྱུན་མཐུད་བྱས་ཡོད་ལ། ཕྱོགས་གཞན་ཞིག་ནི་སྲིད་དབང་སྲུང་སྐྱོབ་ཆེད་འཐབ་ཕྱོགས་གཅིག་གྱུར་གླེང་ཡོད། དེའི་མཚོན་རྟགས་གསལ་བོ་ཞིག་ནི“མི་ཚོགས་རིགས་གསུམ”རྒྱ་ནག་དམར་གཞུང་གི་འཐབ་ཕྱོགས་གཅིག་གྱུར་བྱ་ཡུལ་གཙོ་བོ་རུ་གྱུར་ཡོད་པ་དེ་རེད།
མི་ཚོགས་རིགས་དང་པོ་ནི་ཕྱི་སྦྱོང་སློབ་མའི་ཚོགས་རེད། སྤྱིར་ན་ཕྱི་ལོ ༢༠༠༠ ལོ་ནས་བཟུང་ཕྱི་སྦྱོང་སློབ་མའི་ཚོགས་དེ་འཐབ་ཕྱོགས་གཅིག་གྱུར་བྱ་ཡུལ་གཙོ་བོའི་གྲས་སུ་བཅུགས་ཡོད་པ་དང་། ད་ཐེངས་ཞི་ཅིན་ཕེང་གི་ཡང་བསྐྱར་གླེང་བ་དེས་ཕྱི་སྦྱོང་སློབ་མའི་ཚོགས་དེ་རྒྱ་ནག་དེང་གཞུང་གི་འཐབ་ཕྱོགས་གཅིག་གྱུར་བྱ་ཡུལ་གསར་བའི་ཁོངས་སུའང་ཡོད་པ་མཚོན་ཡོད།
མི་ཚོགས་རིགས་གཉིས་པ་ནི་སྨྱན་བྱད་གསར་བའི་ཁྲོད་ཀྱི་འཐུས་ཚབ་མི་སྣའི་ཚོགས་རེད། སྨྱན་བྱད་གསར་བའི་ཁྲོད་ཀྱི་འཐུས་ཚབ་མི་སྣའི་ཚོགས་རྒྱ་ནག་དེང་གཞུང་གི་འཐབ་ཕྱོགས་གཅིག་གྱུར་བྱ་ཡུལ་དུ་བཞག་པ་དེ་ད་ཐེངས་ཐོག་མ་རེད། དེ་ཡིས་རྒྱ་ནག་གི་སྨྱན་བྱད་ཀྱི་གླེང་ཕྱོགས་གནས་བབ་ལ་འགྱུར་ལྡོག་ཆེན་པོ་བྱུང་བའི་གནས་སྟངས་འོག སྨྱན་བྱད་གསར་བའི་ཁྲོད་ཀྱི་འཐུས་ཚབ་མི་སྣའི་ཚོགས་དེ་རྒྱ་ནག་དེང་གཞུང་གི་འཐབ་ཕྱོགས་གཅིག་གྱུར་ལས་དོན་ཁྲོད་གལ་འགངས་ཆེན་པོ་ཡིན་པ་མཚོན་ཡོད། ཉེ་བའི་ལོ་ཤས་སུ། སྨྱན་བྱད་གསར་བའི་རིགས་ཆར་ཤུལ་གྱི་ཤ་མོ་ཇི་བཞིན་ཤིན་ཏུ་མགྱོགས་པའི་གོམ་སྟབས་ཀྱིས་འཕེལ་རྒྱས་བྱུང་སླད་རྒྱ་ནག་དེང་གཞུང་གིས་བཏང་འཛིན་བྱེད་དཀའ་བའི་རྣམ་པ་ཤར་ཡོད། དེའི་སྟབས་ཀྱིས། སྨྱན་བྱད་གསར་བའི་ཁྲོད་ཀྱི་འཐུས་ཚབ་ཆེན་པོ་ཚོ་འཐབ་ཕྱོགས་གཅིག་གྱུར་བྱ་ཡུལ་དུ་བཞག་པར་ཡིད་ཆེས་བྱས་ཆོག
མི་ཚོགས་རིགས་གསུམ་པ་ནི་ཐུན་མོང་ལ་དབང་བའི་ལམ་ལུགས་མ་ཡིན་པའི་དཔལ་འབྱོར་མི་སྣ་དང་ལྷག་པར་དུ་གཞོན་སྐྱེས་ཀྱི་ཚོགས་རེད། ཞི་ཅིན་ཕེང་གིས་གཞོན་སྐྱེས་ཀྱི་ཚོགས་དེས“ཕྱུག་པོར་གྱུར་ཡང་རྩ་བ་མི་བརྗེད་པར། ཕྱི་དངོས་པོས་ཕྱུག་པ་དང་མཉམ་དུ་བསམ་བློ་ཡང་ཡར་རྒྱས་སུ་གཏོང་དགོས་པ་མ་ཟད། འགྲིག་རང་འཁུར། ལྷག་བསམ་ཟོལ་མེད། རྒྱལ་གཅེས་གཞུང་དྲང་བྱེད་དགོས་པའི་”སྐུལ་མ་གནང་ཡོད་པ་དང་། མདོར་ན། ལོ་རབས་བརྒྱད་ཅུ་དགུ་བཅུའི་ནང་ཚོང་ལས་ལ་ཞུགས་པའི་ཁེ་བཟང་ཤོག་ཁག་ཏུ་གྱུར་བའི་མི་རབས་དེ་ད་ལྟ་རྒས་འགྲོ་བཞིན་ཡོད་ཚེ། གཞོན་སྐྱེས་ཀྱི་ཚོགས་ཀྱིས་ཕ་ཤུལ་བུས་ཡག་པོ་འཛིན་ཐུབ་རྒྱུར་སྐུལ་འདེད་བྱས་པ་རེད།
ཞི་ཅིན་ཕེང་གིས་འཐབ་ཕྱོགས་གཅིག་གྱུར་ལས་དོན་ལ་དགོངས་འཆར་གསར་བ་བཏོན་ཡོད་ཀྱང་། གཞི་རྩའི་ཆ་ནས་འགྱུར་བ་མེད། རྒྱ་ནག་གི་གཞི་རྩའི་ལམ་ལུགས་དང་སྲིད་ཇུས་སྔོན་ཆད་ནང་བཞིན་འགྱུར་མེད། གཅིག་བགྱིས་ན་དཔལ་འབྱོར་སྲིད་ཇུས་ཐད་དགོས་དབང་གི་འགྱུར་ལྡོག་ཕྲན་བུ་རེད་ཡོང་སྲིད་མོད། སྤྱི་ཚོགས་ལམ་ལུགས་དང་ཡུལ་མིའི་ཆ་ནས་འགྱུར་ལྡོག་ཅི་ཡང་ཡོང་མི་སྲིད།
ཞིན་ཅིན་ཕེང་གིས“འཐབ་ཕྱོགས་གཅིག་གྱུར་ལས་དོན་ནི་མིའི་ལས་དོན་ཡིན། ཐག་གིས་གཅོད་དགོས་པ་ནི་མི་སེམས་དང་སྟོབས་ཤུགས་ཀྱི་གནད་དོན་ཡིན”ཞེས་བརྗོད་ཡོད། མི་ཡི་ལས་དོན་དང་མི་སེམས་ཀྱི་གནད་དོན་ཡིན་ན། དོན་མེད་གཉོམ་ཆུང་བོད་མི་འབོར་ཆེན་བཙོན་ལ་བཅུག་ཡོད་པ་དག་གློད་དང་། དེ་ལྟར་བྱས་ན་ད་གཟོད་མི་རྣམས་ཀྱི་རྒྱ་གཞུང་གི་འཐབ་ཕྱོགས་གཅིག་གྱུར་གྱི་ལྷག་བསམ་ལ་གཅིག་བགྱིས་ན་ཡིད་ཆེས་ཏོག་ཙམ་བྱེད་སྲིད།
ཐེངས་འདིའི་གོ་གནས་སྤར་བའི་འཐབ་ཕྱོགས་གཅིག་གྱུར་ཚོགས་ཆེན་སྟེང་ཞི་ཅིན་ཕེང་གིས་གྲངས་ཉུང་མི་རིགས་ལས་དོན་ཐད་དམིགས་བསལ་ཁ་གསལ་ནས་གང་ཡང་བརྗོད་མེད་ཀྱང་། “ངེས་པར་དུ”བརྒྱད་བཏོན་པའི་ནང་གསེས་སུ“ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་གཉིས་ཕན་ཚུན་མཐུན་ཐབས་སུ་ཧུར་ཐག་བྱེད་དགོས། ངེས་པར་དུ་རྒྱ་ནག་ཅན་གྱི་ཁ་ཕྱོགས་རྒྱུན་འཁྱོངས་བྱེད་དགོས།”ཞེས་བརྗོད་པར་གཞིགས་ན། ཆོས་ལུགས་རིགས་ངེས་པར་དུ་ཕྱི་རྒྱལ་གྱི་ཤུགས་རྐྱེན་ལས་ཐར་དགོས་པའི་དགོས་འདུན་རེད་བསམ་བྱུང་།
“ཆོས་ལུགས་རྒྱ་ནག་ཅན”ཟེར་བ་དེ་གོ་བདེ་བོར་བཤད་ན། ཆོས་ལུགས་དང་འབྲེལ་ཡོད་ལས་དོན་ཡོད་དོ་ཅོག་ལ་རྒྱ་ནག་གཞུང་གིས་བཏང་འཛིན་བྱེད་དགོས་པ་དེ་རེད། ད་ལྟ་གཏན་འབེབས་དང་ལག་ལེན་དུ་བསྟར་གྱིན་པའི་བླ་སྤྲུལ་གྱི་ཡང་སྲིད་ངོས་འཛིན་ལམ་ལུགས་དང་། གྲྭ་བཙུན་གྱི་གྲངས་འབོར་ཚོད་འཛིན། དགོན་པའི་ནང་བཙུགས་པའི་དོ་དམ་ཁང་ཟེར་བ་དང་མངག་གཏོང་ཁང་སོགས་མུ་མཐུད་ནས་གནས་རྒྱུ་མ་ཟད། དགོན་པའི་བསླབ་གཞི་དང་འདོན་པ་ལའང་གཏན་ཁེལ་བཏང་བཛིན་བྱེད་མི་སྲིད་པ་མིན་ལ། ཏང་གི་ལམ་ཕྱོགས་དང་དབུ་ཁྲིད་ཀྱི་དགོངས་དོན་ལ་སློབ་སྦྱོང་བྱེད་དགོས་པའི་དུས་ཚོད་གཏན་ཁེལ་བྱེད་མི་སྲིད་པའང་རྩ་བ་ནས་མིན། གཅིག་བགྱིས་ན་དགོན་པའི་ནང་ཏང་གི་རྩ་འཛུགས་བཙུགས་ནས་གྲྭ་བཙུན་ཚོ་དམར་ཤོག་ཚོགས་པའི་ནང་ཞུགས་རྒྱུར་སྐུལ་འདེད་བྱེད་མི་སྲིད་པ་མིན། བཤད་སྟངས་འདི་ལ་འཕྱ་དགོད་མ་བྱེད། ཅང་ཙེ་མེན་གྱིས་མ་རྩ་རིང་ལུགས་པ་ཚོ་དམར་ཚོགས་ནང་ཞུགས་ཆོག་པ་བཟོས་པ་མ་ཡིན་ནམ། གཞི་རྩའི་ཆ་ནས། བཟོ་ཞིང་དམག་གསུམ་ནི་གུང་ཁྲན་ཚོགས་པའི་གྲོགས་པོ་ཡིན་ལ། མ་རྩ་རིང་ལུགས་ནི་གུང་ཁྲན་ཚང་གི་དགྲ་བོ་ཡིན།
མཐའ་དོན། བོད་དང་ཡུ་གུར་བས་གཙོས་མི་རིགས་ཀྱི་གནད་དོན་དང་། མི་ཐོབ་ཀྱི་གནད་དོན། སྨྲ་བརྗོད་དང་ཆོས་ལུགས་དད་མོའི་གནད་དོན་སོགས་ལ་མཚོན་ན། འཐབ་ཕྱོགས་གཅིག་གྱུར་ལས་དོན་གྱི་གོ་ས་དེ “ རྒྱལ་ཡོངས” ནས “དབུས” ལ་སྤར་ཡང་དེ་ནི་ཕྱི་ཚུལ་གྱི་སྒྲོམ་གཞི་ཙམ་ལས་ནང་དོན་ལ་འགྱུར་བ་ཆེར་མེད།
རྒྱ་ནག་གི་འཐབ་ཕྱོགས་གཅིག་གྱུར་གྱི་དམིགས་བྱའི་འགྱུར་ལྡོག་ནི་དེ་ཡི་ཆབ་སྲིད་ཀྱི་དགོས་དབང་གི་འགྱུར་ལྡོག་ལ་བསྟེན་ནས་འགྱུར་ལྡོག་གཏོང་གིན་ཡོད་པས། ཕྱོགས་གང་ནས་རྒྱ་ནག་དམར་གཞུང་གི་འགོ་ཁྲིད་དང་དབང་བསྒྱུར་ལ་ཉེན་ཁར་ཐུག་ཚེ། ཡང་ན་རྒྱ་ནག་དམར་གཞུང་གིས་གང་ཞིག་བེད་སྤྱོད་གཏོང་དགོས་ཚེ། ད་གཟོད་རྒྱ་ནག་གི་འཐབ་ཕྱོགས་གཅིག་གྱུར་གྱི་དམིགས་ཡུལ་དུ་གྱུར་སྲིད་པ་རེད། འོན་ཀྱང་། འཐབ་ཕྱོགས་གཅིག་གྱུར་གྱི་དམིགས་ཡུལ་དུ་གྱུར་བ་ཐམས་ཅད། རྒྱ་ནག་དམག་གཞུང་གིས་སེམས་གཏིང་ནས་ཡིད་ཆེས་བྱས་པའི་མི་སྣ་དེ་མིན། ཁོང་ཚོའི་དམིགས་ཡུལ་དེ་འགྲུབ་རྗེས། བེད་སྤྱད་བཏང་བའི་མི་སྣ་དེ་དག་གི་རིན་ཐང་རྫོགས་དུས། ལྷམ་ཆད་བཞིན་དོར་ངེས་ཡིན།
མཆན། མི་ཐོབ་ནི་འགྲོ་བ་མིའི་ཐོབ་ཐང་གི་མིང་བསྡུས་པའོ།


text:
༄༅།།གྲགས་ཅན་རྩོམ་པ་པོ་ལེགས་པོ་རོང་དུ་བསྐྱོད་པའི་བྱེད་སྒོ
གསར་འགྱུར་སྤེལ་དུས། (2018ལོའི་ཟླ་ 05ཚེས་10ཉིན། 13:03) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། ཟླ་5ཚེས་1ཉིན་ནས་ཚེས་3ཉིན་བར་དུ། བོད་རང་སྐྱོང་ལྗོངས་ལྷོ་ཁ་གྲོང་ཁྱེར་མཚོ་སྣ་རྫོང་ཨུད་དང་། རྫོང་སྲིད་གཞུང་གིས་གཙོ་གཉེར་བྱས་ཤིང་། བོད་ལྗོངས་རྩོམ་རིག་ལྷན་ཚོགས་དང་མཚོ་སྣ་རྫོང་ཡུལ་སྐོར་འཕེལ་རྒྱས་ཨུ་ཡོན་ལྷན་ཁང་གིས་རོགས་གཉེར་བྱས་པ། ལྷོ་ཁ་གྲོང་ཁྱེར་ཨེ་པ་ཚང་མི་རིགས་རིག་གནས་བརྒྱུད་སྤེལ་ཚད་ཡོད་ཀུང་སིས་སྒྲུབ་གཉེར་བྱས་པའི"གྲགས་ཅན་རྩོམ་པ་པོ་ལེགས་པོ་རོང་དུ་བསྐྱོད་པ"ཞེས་པའི་བྱེད་སྒོ་ལེགས་པོ་རོང་དུ་ལེགས་འགྲུབ་ངང་སྤེལ་བ་རེད། རྒྱལ་ཡོངས་སྲིད་གྲོས་ཨུ་ཡོན་དང་ལྷོ་ཁ་སྲིད་གྲོས་ཀྱི་ཀྲུའུ་ཞི་གཞོན་པ། གྲགས་ཅན་གྱི་རྩོམ་པ་པོ་མཁས་གྲུབ། བོད་རང་སྐྱོང་ལྗོངས་མི་རིགས་སྒྱུ་རྩལ་ཞིབ་འཇུག་ཁང་གི་ཏང་ཙུའུ་ཧྲུའུ་ཅི་ནོར་མོ། བོད་ལྗོངས་རྩོམ་རིག་ལྷན་ཚོགས་ཀྱི་ཀྲུའུ་ཞི་གཞོན་པ་བསྟན་པ་ཡར་རྒྱས། དེ་བཞིན་དུ་《སྦྲང་ཆར་》རྒྱུན་ལས་གཙོ་སྒྲིག་པ་གཞོན་པ་བཀྲ་ཤིས་དོན་འགྲུབ་《མི་རིགས་རྩོམ་རིག་》བོད་ཡིག་པར་གཞིའི་རྩོམ་སྒྲིག་པ་ལྕགས་སྟག་རྒྱལ་སོགས་བོད་ལྗོངས་ནང་ཁོངས་དང་ཕྱི་ནས་རྩོམ་པ་པོ་དང་མཁས་དབང་40ལྷག་ཐེངས་འདིའི་བྱེད་སྒོར་ཞུགས་ཡོད་པ་རེད།
ཉིན་འགའི་ལས་རིམ་ཁྲོད་དུ། རྩོམ་པ་པོ་ཚོས་སྨད་ཤང་དང་གྲོང་ཚོའི་རིག་གནས་འཛུགས་བསྐྲུན་དང་ཁྱད་ཆོས་ལྡན་པའི་གྲོང་རྡལ་དཔེ་གཞི་འཛུགས་བསྐྲུན་སོགས་ལ་ལྟ་ཞིབ་བྱས་པ་དང་། མཚོ་སྣ་རྫོང་རྒྱུན་ལས་ཨུ་ཡོན། དྲིལ་བསྒྲགས་པུའུ་ཡི་པུའུ་ཀྲང་བསོད་ནམས་བདེ་སྐྱིད། རྫོང་དཔོན་གཞོན་པ་སུང་ཁྲའོ་བཅས་ཀྱིས་རྩོམ་པོ་ཚོ་ལ་མཚོ་སྣ་རྫོང་གིས་མཐའ་ཁུལ་གྱི་གྲོང་ཚོའི་འཛུགས་བསྐྲུན་གྱི་འཆར་འགོད་དང་གྲུབ་འབྲས་དག་ཞིབ་ཕྲའི་ངང་ངོ་སྤྲོད་བྱས་པ་རེད། དེའི་རིང་དུ། རྩོམ་པ་པོ་ཚོས་ད་དུང་སྨད་ཤང་དུ་ཚངས་དབྱངས་རྒྱ་མཚོའི་སྙན་ངག་བགྲོ་གླེང་སོགས་རྩོམ་རིག་བགྲོ་གླེང་བྱེད་སྒོ་སྤེལ་བ་དང་། ལེགས་པོ་རོང་ཨེ་པ་ཚང་གི་དགའ་ཚལ"བོད་ལྗོངས་རྩོམ་རིགས་གསར་གཏོད་ཀྱི་རྟེན་གཞི"ཡི་སྒོ་བྱང་དངོས་སུ་བཀལ་བ་རེད།


text:
༄༅། །ཕྱི་ལོ་ ༢༠༡༧ ཟླ་ ༥ ཚེས་ ༢༤ ཉིན་གྱི་སྔ་དྲོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དྷི་ལིར་ཆིབས་བསྒྱུར་བསྐྱངས་ཤིང་། ཉིན་གུང་གི་ལྗགས་སྨིན་གྲུབ་རྗེས་རྒྱ་གར་གྱི་གསར་ཤོག་གྲགས་ཅན་རྒྱ་གར་བང་ཆེན་(Indian Express)ཞེས་པས་གདན་ཞུས་ལྟར་གསར་ཤོག་གི་འགན་འཛིན་ཨནནྡ་གོཧན་ཀར་(Anant Goenka)དང་། རྒྱལ་ཡོངས་བསམ་འཆར་གྱི་ཞུ་ཆེན་པ་ཋན་ཊི་མི་ཤྷ་ར་(Vandita Mishra)གཉིས་དང་ལྷན་དུ་གླེང་མོལ་ལྷུག་པོ་མཛད་རྒྱུའི་མཛད་འཆར་སྐྱོང་བར་ཆེད་ཕེབས་མཛད། མཛད་སྒོའི་སར་ཚོགས་ཁང་ནང་མ་ཆུད་པའི་མི་མང་མང་པོ་འདུ་འཛོམས་བྱས་ཡོད་ཅིང་། དངོས་སུ་ཞབས་སྟེགས་ཀྱིས་མ་ལྡང་བར་མང་དག་ས་ལ་ཡང་སྡོད་དགོས་བྱུང། ཨ་ནནྡ་གོ་ཧན་ཀར་ནས་མགོན་པོ་མཆོག་མང་ཚོགས་ལ་ངོ་སྤྲོད་ཞུས་རྗེས་མགོན་པོ་མཆོག་ནས་གསུངས་དོན།
ང་རང་ཚོ་ཚང་མ་སྤྱི་ཚོགས་ལ་བརྟེན་དགོས་པའི་སེམས་ཅན་གྱི་ཁོངས་སུ་གཏོགས་པས། སྙིང་རྗེའི་བསམ་པ་དང་། ཕན་ཚུན་མཛའ་བརྩེ་ཡོད་ན་བློ་ཐག་ཉེ་པོ་ཡོང་ཐུབ། དེང་སང་ཚན་རིག་པས་འགྲོ་བ་མིའི་ལྷན་སྐྱེས་ཀྱི་རང་བཞིན་ནི་བྱམས་བརྩེའི་རང་བཞིན་ཡིན་པར་ངོས་འཛིན་བྱེད་ཀྱི་ཡོད། འདི་ནི་ང་ཚོ་རེ་བ་སྐྱེ་སའི་གཞི་ཞིག་ཡིན། སྤྱིར་དུད་འགྲོ་སེམས་ཅན་རྣམས་རྩུབ་ཆ་ཆེ་རུང་། དམག་ཐབས་ཀྱི་ངན་བྱུས་བཤམས་པ་སོགས་བྱེད་མཁན་ནི་མི་ཁོ་ན་ཡིན་ལ། འོན་ཀྱང་འདིའི་ཐད་ད་ཆ་བཟང་ཕྱོགས་ཀྱི་འགྱུར་བ་འགྲོ་བཞིན་ཡོད། སྔར་དུས་རབས་ཉི་ཤུའི་སྟོད་ཀྱི་ཆ་ལ་རྒྱལ་ཁབ་གཉིས་དབར་འཁྲུག་འཛིང་ཤོར་སྐབས་རྒྱལ་ཁབ་སོ་སོའི་འབངས་མི་སེར་ཀུན་ནས་ཚམ་ཚོམ་མེད་པར་རྒྱབ་སྐྱོར་བྱེད་ཀྱི་ཡོད། འོན་ཀྱང་སྔར་ཝི་ཏི་ནམ་(Vietnam)གྱི་དམག་འཁྲུག་སྐབས་ཨ་རིའི་མི་སེར་མང་པོས་དེ་ལ་ངོ་རྒོལ་ཤུགས་ཆེན་བྱས་ཡོད་ལ། ཕྱིས་སུ་ཨི་རག་གི་དམག་ལ་ཡང་དེ་བཞིན་འཛམ་གླིང་གི་མི་ས་ཡ་མང་པོས་ངོ་རྒོལ་བྱས་ཡོད། ངོས་རང་ནི་ཡུ་རོབ་སྤྱི་མཐུན་ཚོགས་པའི་ལངས་ཕྱོགས་ལ་དག་སྣང་དང་ཡི་རང་བྱེད་མཁན་ཞིག་ཡིན་ལ། ཚོགས་པ་འདི་ནི་སྔར་ལོ་རྒྱུས་ཀྱི་ནང་ཕན་ཚུན་འཐབ་འཛིང་བྱེད་མཁན་གྱི་རྒྱལ་ཁབ་རྣམས་སྒེར་སོ་སོའི་ཁེ་ཕན་ཙམ་མིན་པར་སྤྱི་ལ་ཕན་པའི་བསམ་པས་མཉམ་དུ་འདུས་པའི་ཚོགས་པ་ཞིག་ཡིན། འདི་ནི་འགྲོ་བ་མིའི་བསམ་བློའི་ཆུ་ཚད་ཡར་ཐོན་གྱི་རྣམ་པ་ཞིག་ཡིན་ཞེས་བཀའ་སྩལ།
ཡང་དེ་ནས་དམག་འཁྲུག་གི་ཉེན་ཁ་མེད་པའི་འཛམ་བུ་གླིང་ཞིག་ཡོང་སྲིད་མིན་སྐོར་བཀའ་འདྲི་ཞུས་པར། དེ་ནི་འཛམ་བུ་གླིང་པའི་མི་རྣམས་ཀྱི་འབད་བརྩོན་ལ་རགས་ལས་ལ། ཕན་ཚུན་དོགས་པ་མེད་པ་བཟོ་རྒྱུར་མཛའ་མཐུན་གྱི་གྲོགས་འདྲིས་སྤེལ་རྒྱུ་གལ་ཆེན་པོ་ཡིན། ད་ལྟ་ང་རང་ཚོ་བདེ་ཞིང་ལྷོད་ལྷོད་ངང་སྡོད་མུས་ཀྱི་དུས་སྐབས་འདི་ག་རང་ལ་འཛམ་གླིང་གི་ཕྱོགས་གཞན་དུ་ཕན་ཚུན་གསོད་རེ་གཏོང་བཞིན་པ་ཡང་ཡོད། དེ་ཡང་སྐབས་རེ་ཆོས་ལུགས་ཀྱི་ཁྱད་པར་ལ་བསྙད་དེ་ཡོང་གི་ཡོད། དེ་བཞིན་མུ་གེས་འཆི་བཞིན་པ་ཡང་ཤིན་ཏུ་མང་པོ་ཡོད་པས་ང་ཚོས་དེ་དག་གི་དཀའ་ངལ་ལ་སེམས་ཚོར་མེད་པ་ག་ལ་རུང་། ངོས་རང་གི་ཕྱོགས་ནས་འཛམ་བུ་གླིང་པའི་མི་རྣམས་ལ་ཕན་ཚུན་གཅིག་གྱུར་དང་གཉེན་བཤེས་ཀྱི་འདུ་ཤེས་བསྐྲུན་རྒྱུར་དམ་བཅའ་བརྟན་པོ་ཡོད་ཅིང་། དེ་ཡང་ལུས་དང་སེམས། དེ་བཞིན་ཚོར་བ་སོགས་གང་ཐད་ནས་བལྟས་ཀྱང་ང་ཚོ་ཚང་མ་གཅིག་གྱུར་ཁོ་ན་ཡིན། སྔར་ཡིན་ན་བཟང་སྤྱོད་བསྐྲུན་རྒྱུའི་འགན་ཆོས་ལུགས་ཁག་ལ་ཡོད་པ་ལྟ་བུ་རེད། དེང་སང་འཛམ་གླིང་མི་དུང་ཕྱུར་བདུན་བཅུ་ཙམ་གྱི་ནང་དུང་ཕྱུར་གཅིག་ཙམ་གྱིས་ཆོས་ཁས་ལེན་གྱི་མེད། ཆོས་ཁས་ལེན་མཁན་མང་དག་ཀྱང་ཆོས་ལ་དེ་ཙམ་ངེས་པ་རྙེད་པའི་ཡིད་ཆེས་མེད། འོན་ཀྱང་ང་རང་ཚོ་ཚང་མར་བྱམས་བརྩེའི་དགོས་མཁོ་ཡོད། བྱམས་བརྩེས་ནང་གི་ཞི་བདེ་བསྐྲུན་གྱི་ཡོད་ལ། སེམས་ལ་ཞི་བདེ་ཡོད་ན་ཕྱི་ནང་གི་གནས་ཚུལ་རྣམས་གསལ་པོ་བྱས་ནས་མཐོང་རྒྱུར་ཕན་ཐོགས་ཡོད། དེར་བརྟེན་དེང་དུས་ཀྱི་གཞི་རིམ་ནས་བཟུང་སློབ་ཚན་ནང་བྱམས་བརྩེའི་སློབ་སྦྱོང་སྤྲོད་རྒྱུའི་སློབ་ཚན་ཞིག་དགོས་ངེས་ཡིན། ངོས་རང་གི་མི་རབས་ནི་དུས་རབས་ཉི་ཤུ་པའི་མི་རབས་ཡིན་ལ། དུས་རབས་དེ་ནི་ཕྱོགས་གང་སར་འཁྲུག་འཛིང་དང་བཙན་གནོན་སོགས་ཀྱི་དཀའ་ངལ་བསྐྲུན་མཁན་གྱི་དུས་རབས་ལྟ་བུར་གྱུར་ཡོད། འོན་ཀྱང་དུས་རབས་ཉེར་གཅིག་པའི་གཞོན་སྐྱེས་རྣམས་ཀྱིས་འཛམ་གླིང་ཞི་བདེ་བཟོ་རྒྱུའི་དམིགས་ཡུལ་བཅངས་ཏེ་འབད་བརྩོན་བྱས་ན་གཏན་གཏན་དེ་ལྟར་ཡོང་རྒྱུའི་རེ་བ་ཆེན་པོ་ཡོད། ཅེས་བཀའ་སྩལ།
དེ་ནས་མགོན་པོ་མཆོག་གིས་གང་ཉིད་ཀྱི་ཆོས་ལུགས་ཕན་ཚུན་དབར་མཐུན་ལམ་བསྐྲུན་རྒྱུའི་དམ་བཅའ་དང་འབྲེལ་གསུངས་དོན། རྒྱ་གར་ནང་ལོ་ངོ་བརྒྱ་ཕྲག་རིང་ཆོས་ལུགས་ཕན་ཚུན་ཞི་བདེའི་ངང་གནས་ཐུབ་པའི་དཔེ་མཚོན་འདི་ཤིན་ཏུ་བསྔགས་པར་འོས་ཤིང་། རྗེས་སུ་འཇུག་རྒྱུའི་མིག་དཔེ་བཟང་པོ་ཡིན། ཞེས་དང་།
ཡང་བོད་པའི་སྤྱི་ཚོགས་དང་འབྲེལ་བའི་བཅར་འདྲིར་གསུང་ལན་གནང་དོན། ངོས་ནས་དེ་སྔ་དགོན་པ་གྲྭ་ཚང་དང་བཙུན་དགོན་བཤད་གྲྭ་མེད་སར་དེ་ལྟར་དགོས་པའི་དགེ་བསྐུལ་མང་དག་བྱས་འབྲས་མཐར་ན་ནིང་སྔར་ལོ་རྒྱུས་ནང་བྱུང་མྱོང་མེད་པའི་བཙུན་མའི་དགེ་བཤེས་མ་ཉི་ཤུ་དགེ་བཤེས་མའི་དམ་བཅའ་བཞག་ནས་ཐོན་ཐུབ་པ་བྱུང་ཡོད། དེ་ནི་བཙུན་མ་དེ་དག་གིས་ལོ་ངོ་ཉི་ཤུ་ཙམ་གྱི་རིང་ལ་གཞུང་ཆེན་སློབ་གཉེར་ཚད་ལྡན་བྱས་པའི་འབྲས་བུ་ཡིན། ཞེས་ཀྱང་བཀའ་སྩལ།
དེ་ནས་ཆབ་སྲིད་དང་འབྲེལ་བའི་སྐོར་གསུངས་དོན། དེ་སྔ་ངོས་ནས་བོད་དུ་འགྱུར་བ་གཏོང་རྒྱུའི་བསམ་པ་ཡོད་པ་རྣམས་བོད་དུ་རྐྱེན་ངན་བྱུང་བ་ལ་བརྟེན་ནས་དངོས་སུ་ལག་ལེན་དུ་འཁེལ་བ་མ་བྱུང་ཡང་། ཆིག་སྟོང་དགུ་བརྒྱ་དྲུག་བཅུ་རེ་གྲངས་ནས་མང་གཙོའི་བཅོས་འགྱུར་བརྩམས་ཏེ། མཐར་ཉི་སྟོང་བཅུ་གཅིག་གིི་ལོར་ཆབ་སྲིད་ཀྱི་འགན་དབང་ཆ་ཚང་མང་ཚོགས་ཀྱིས་འོས་འདེམས་བྱས་པའི་འགོ་ཁྲིད་གསར་པར་བརྩི་སྤྲོད་ཟིན་ནས་ཡོད་ཅེས་གསུངས།
ཡང་སྔར་བོད་དུ་བསྟན་པ་ཇི་ལྟར་དར་ཚུལ་སྐོར་ལས་བརྩམས་ཏེ་གསུངས་དོན། སྔར་ཆོས་རྒྱལ་ཁྲི་སྲོང་སྡེ་བཙན་ནས་བོད་དུ་བསྟན་པའི་སྲོལ་ཐོག་མར་བཙུགས་སྐབས་དེ་དུས་རྒྱ་ནག་ཏུ་བསྟན་པ་དར་ཟིན་ནས་ཡོད་ཀྱང་། རྒྱ་གར་ནས་མཁན་ཆེན་ཞི་བ་འཚོ་གདན་དྲངས་ཡོད། མཁན་ཆེན་ཞི་འཚོ་ནི་རིགས་པ་སྨྲ་བ་དང་གཞུང་ལུགས་ལ་མཁས་པ་ཕུལ་དུ་ཕྱིན་པ་ཞིག་ཡིན་ཅིང་། ཁོང་གི་དུས་ནས་བཟུང་བོད་དུ་གཞུང་ཆེན་གྱི་སློབ་གཉེར་གྱི་སྲོལ་རྒྱུན་ཆགས་པ་ཡིན། དེས་ན་རྒྱ་གར་ནི་བོད་ཀྱི་བླ་མ་ལྟ་བུ་ཡིན། ཞེས་དང་། ཆོས་ཀྱི་རྒྱལ་པོ་ཙོང་ཁ་པ་ཆེན་པོས། ལེགས་བཤད་གསེར་ཕྲེང་གི་མཆོད་བརྗོད་དུ། ཀེ་ལ་ཤ་ཡི་མདངས་འཕྲོག་པའི། །ས་འཛིན་དཀར་པོས་ཕྱོགས་རྣམས་ཀུན། །བར་མཚམས་མེད་པར་དཀྲིགས་ན་ཡང་། །མི་ཤེས་སྨག་རུམ་འཐིབས་པ་འདིར། །རྒྱལ་བའི་བཀའ་དང་དེ་དོན་འབྱེད་ལ་དབང་དུ་གྱུར་པའི་མཁས་པའི་གསུང་། སྒྲ་དོན་ཇི་བཞིན་ལེགས་པར་བསྒྱུར་ནས་འགྲོ་བ་རྣམས་ལ་ཐར་པའི་ལམ། །གསལ་བར་མཛད་པས་གངས་རིའི་ཁྲོད་འདི་ལྷ་དང་བཅས་པའི་འཇིག་རྟེན་གྱི། ཅོད་པཎ་ཐོད་ཀྱིས་བཀུར་བའི་ཞིང་དུ་བརྩོན་པ་དུ་མས་བསྒྲུབས་པ་གང་། ཞེས་གསུངས་པ་ལྟར་བོད་འདི་མཐའ་གངས་རིས་བསྐོར་ནས་ཡོད་ཀྱང་། སངས་རྒྱས་ཀྱི་བསྟན་པ་རྒྱ་གར་ནས་བོད་དུ་མ་དར་གོང་བོད་མུན་ནག་ཏུ་ལུས་པར་གསུངས་པ་ཡང་དོན་ལ་གནས་པར་སེམས་ཅེས་གསུངས།
དེ་ནས་ཡང་གསུངས་དོན། ངོས་རང་ལ་སྔར་རྒྱ་གར་ནས་བྱུང་བའི་གནའ་རབས་ཀྱི་ལེགས་བཤད་རྣམས་བསྐྱར་གསོའི་ཆེད་རམ་འདེགས་ཞུ་རྒྱུའི་བློ་རྩེ་བརྟན་པོ་ཡོད་ཅེས་པ་དང་། ཡང་གསར་དུ་བསྐྲུན་པའི་དཔལ་ན་ལནྡྲའི་གཙུག་ལག་སློབ་གཉེར་ཁང་ལ་དགེ་རྒན་གསར་པ་གཏོང་རྒྱུའི་ཁས་ལེན་ཡང་བྱས་ཟིན་ནས་ཡོད་ཅེས་གསུངས་ཏེ། སླར་ཡང་གསུངས་དོན། གནའ་རབས་ཀྱི་ལེགས་བཤད་འགྲན་ཟླ་དང་བྲལ་བ་རྣམས་དུས་དེང་སང་ཡང་སེམས་དང་ཚོར་བ་རགས་པའི་བདེ་སྡུག་དང་འབྲེལ་སྐབས་ཤིན་ཏུ་ནས་མཁོ་བ་ཡིན། དེང་གི་དུས་དུ་དངོས་པོ་ཡར་རྒྱས་ཡོད་ཀྱང་། སེམས་ཀྱི་ཞི་བདེས་ཕོངས་ཡོད། དེས་ན་ནང་གི་ཞི་བདེ་བསྐྲུན་རྒྱུར་གནའ་རབས་དང་དེང་དུས་ཀྱི་ཤེས་ཡོན་ཟུང་འབྲེལ་གྱི་ནུས་པ་འདོན་དགོས་ལ། དེའི་ཕྱིར་དུ་ལེགས་སྐྱེས་འབུལ་རྒྱུར་རྒྱ་གར་ལ་ནུས་པ་ཆེན་པོ་ཡོད། །ཅེས་བཀའ་གནང་།
ཡང་འགའ་ཞིག་ནས་དུས་སྙིགས་མ་ཡིན་པས་དེ་ལྟར་སྲིད་དམ་ཞུས་པར་རང་ལ་སྙིང་སྟོབས་དང་འདུན་པ་ཡོད་ན་དེ་ལྟར་ཅིའི་ཕྱིར་མི་ཡོང་ཞེས་གསུངས། ཡང་གཞན་ཞིག་ནས་ནུས་པ་ཕྱིན་ཅི་ལོག་ཅེས་བྱ་བ་ཞིག་ཡོད་དམ་ཞུས་པར། ཁོང་ཁྲོ་ཞེས་པ་དེ་དོན་དངོས་ཐོག་དེ་ག་རང་ཆགས་སྡད་ཡོད་ཅེས་དང་། སྔར་ཚན་རིག་པ་ཨ་རོན་སྦེག་ཅེས་པས་ཁོང་ཁྲོར་སྣང་བའི་མི་སྡུག་པའི་བརྒྱ་ཆ་དགུ་བཅུ་བློས་བཏགས་པ་ཡིན་ཞེས་གསུངས་པ་དེ་དང་། ནང་པའི་གཞུང་ནས་ཀྱང་དེ་ལྟར་བྱུང་བ་གཉིས་ཀ་རྩེ་མཐུན་ཡིན་ཞེས་བཀའ་གནང་རྗེས་མང་ཚོགས་ཀྱི་ཁྲོད་ནས་མ་ཎིའི་འབྲུ་འགྲེལ་གནང་བར་བསྐུལ་བར་དེའི་དོན་དག་རྣམས་གསུངས་ཏེ་མཛད་འཆར་ལེགས་པར་གྲུབ་བོ། །


text:
སྲིད་སྐྱོང་བློ་བཟང་སེང་གེ་མཆོག་ལ་ཁོང་གིས་འདས་པའི་ལོ་གསུམ་རིང་ལས་དོན་ག་རེ་གནང་ཡོད་པ་དང་། རྒྱ་བོད་འབྲེལ་མོལ་སོགས་ཀྱི་ཐད་བཅར་འདྲི་ཞུས་ཡོད།
གླེང་མོལ།
...now browsing by category
སྲིད་སྐྱོང་མཆོག་ལ་བཅར་འདྲི།Wednesday, September 3rd, 2014
བོད་དོན་འཐབ་རྩོད་པ། གླིང་ཚ་ཚེ་བརྟན་རྡོ་རྗེ་བོར་ནས་ལོ་གཅིག་ཕྱིན་པ།Friday, June 13th, 2014
བོད་དོན་འཐབ་རྩོད་པ། གླིང་ཚ་ཚེ་བརྟན་རྡོ་རྗེ་ལགས་གོམས་བགྲོད་ཐེངས་གཉིས་པའི་སྐབས་གློ་བུར་དུ་གར་སོང་ཆ་མེད་དུ་གྱུར་ནས་ལོ་གཅིག་ཕྱིན་ཡང་། ད་དུང་ཁོང་གར་སོང་གང་ཡོད་མི་ཤེས་པའི་གནས་སུ་ལྷག་ཡོད། དེ་ཡང་ཕ་ཡུལ་མདོ་སྨད་བླ་བྲང་ནས་ཡིན་པའི་གླིང་ཚ་ཚེ་བརྟན་རྡོ་རྗེ་ལགས་ཀྱིས་ཕྱི་ལོ་༢༠༡༢ལོའི་ཟླ་༣ཚེས་༡༠ཉིན། རྒྱ་ནག་གཞུང་ལ་དགོས་འདུན་དོན་ཚན་ལྔ་བཏོན་ནས་བཞུགས་སྒར་དྷ་རམ་ས་ལ་ནས་བོད་ཀྱི་རྒྱལ་ས་ལྷ་སའི་བར་ཞི་བའི་གོམ་བགྲོད་བྱས་ཡོད་པ་དང་། སྟབས་མ་ལེགས་པར་བལ་ཡུལ་ཉེན་རྟོག་པས་ཁོང་འཛིན་བཟུང་གིས་ཟླ་ཤས་རིང་བཀག་ཉར་བྱས་རྗེས་གློད་བཀྲོལ་བཏང་ཡོད། དེ་ནས་ཡང་བསྐྱར་ཕྱི་ལོ་༢༠༡༣ལོའི་ཟླ་༣ཚེས་༡༠ཉིན། གླིང་ཚ་ཚེ་བརྟན་རྡོ་རྗེ་ལགས་ཀྱིས་བཞུགས་སྒར་དྷ་རམ་ས་ལ་ནས་བོད་ཀྱི་རྒྱལ་ས་ལྷ་སའི་བར་ཞི་བའི་གོམ་བགྲོད་ཐེངས་གཉིས་པ་དེ་འགོ་འཛུགས་ཀྱིས་ཉིན་༨༩འི་རྗེས་ཏེ། ལོ་དེའི་ཕྱི་ཟླ་༦པའི་ཚེས་༨ཉིན། རྒྱ་གར་ནུབ་བྷང་གྷར་མངའ་སྡེའི་གཱ་ལོན་ཕུག་གི་སེ་རྒྱུད་གྲྭ་ཚང་ནས་ལྕགས་རྟ་དང་། བཅའ་དངོས་སོགས་བཞག་ནས་ཁོང་གར་སོང་ཆ་མེད་དུ་གྱུར་བ་རེད།
ཁོང་བོར་བརླག་ཏུ་ཕྱིན་པའི་ལོ་གཅིག་གི་ནང་དུ་བཙན་བྱོལ་གཞུང་དམངས་གཉིས་ཀས་དགོས་ངེས་ཅན་གྱི་རྩད་ཞིབ་དང་ནུས་པ་ཐོན་ཐུབ་མེད། ཁོང་གིས་རྒྱ་ནག་གཞུང་ལ་བཏོན་པའི་དགོས་དམིགས་དོན་ཚན་ལྔ་ནི།
༡༽ཆ་རྐྱེན་གང་ཡང་མེད་པར་༧གོང་ས་མཆོག་ཕྱིར་བོད་ནང་དུ་ཕེབས་སུ་འཇུག་དགོས།
༢༽ཆ་རྐྱེན་གང་ཡང་མེད་པར་༧པན་ཆེན་ཆུང་སྲིད་རིན་པོ་ཆེས་གཙོས་བོད་ཀྱི་ཆབ་སྲིད་བཙོན་མ་རྣམས་གློད་བཀྲོལ་གཏོང་དགོས།
༣༽བོད་མིར་རང་གི་སྐད་དང་ཡི་གེ་སྦྱོང་རྒྱུར་རང་དབང་སྤྲོད་དགོས།
༤༽བོད་མིར་རང་ཡུལ་གྱི་ཆོས་གོས་དང་། གོམས་གཤིས་སོགས་རང་དབང་ཆ་ཚང་སྤྲོད་དགོས།
༥༽ད་ལྟ་བོད་ནང་དུ་སྡུག་སྦྱོང་དང་། མནར་གཅོད་གཏོང་མཁན་རྒྱ་ནག་གི་དམག་མི་ཡོངས་རྫོགས་བོད་ནས་ཕྱིར་འཐེན་བྱེད་དགོས། བཅས་རེད།
དེ་རིང་གི་རང་དབང་གི་གླེང་སྟེགས་ཞེས་པའི་ལེ་ཚན་ནང་། བོད་དོན་འཐབ་རྩོད་པ། གླིང་ཚ་ཚེ་བརྟན་རྡོ་རྗེ་ལགས་གར་སོང་ཆ་མེད་དུ་གྱུར་ནས་ལོ་གཅིག་ཕྱིན་པའི་སྐབས་འདིར། ཁོང་བོར་བརླག་མ་སོང་བའི་ཟླ་གཅིག་གི་སྔོན། རྒྱ་གར་ནས་བོད་བར་དུ་ཞི་བའི་གོམ་བགྲོད་བྱེད་བཞིན་པའི་ལམ་དུ། ཁོང་གི་ལས་འགུལ་སྐོར་ལ་དཔལ་ལྡན་རྒྱལ་གྱིས་གླེང་མོལ་ཞུས་པར་ཡོད་ཉན་ན་སྦྲེལ་ག་འདིར་མཐུད་རོགས སྦྲེལ་ཐག་འདིར་མཐུད་རོགས།
ལ་རྩེ་དཔེ་མཛོད་ཁང་།Tuesday, December 17th, 2013
ཨ་རིའི་གྲོང་ཁྱེར་ནེའུ་ཡོག་ནང་ཡོད་པའི་ཀུན་ཕན་ཐེབས་རྩ་ཚོགས་པའི་ལ་རྩེ་དཔེ་མཛོད་ཁང་གི་འགན་འཛིན་པད་མ་འབུམ་ལགས་དང་ མཉམ་དུ་ལ་རྩེ་དཔེ་མཛོད་ཁང་དང་། བོད་ཀྱི་དེང་རབས་རྩོམ་རིགས་སྐོར་ལ་གླེང་མོལ་བྱེད་རྒྱུ་ཡིན། པད་མ་འབུམ་ལགས་ནི་བོད་ནང་རྒྱ་ནག་གཞུང་གི་སློབ་གསོའི་འོག་འཚར་ལོངས་བྱུང་ནས། སྤྱི་ ༡༩༨༠ བརྒྱད་ཅུའི་ནང་། ནུབ་བྱང་མི་རིགས་སློབ་གྲ་ཆེན་མོའི་དགེ་རྒན་གནང་མྱོང་བ་དང་། ༡༩༨༩ ལོར། རྒྱ་གར་ལ་བཙན་བྱོལ་དུ་འབྱོར་ནས་། བཙན་བྱོལ་བོད་གཞུང་གི་ཤེས་རིག་ལྷན་ཁང་དུ་ལས་ཀ་བྱས་ཡོད་ལ། དེ་ནས་ཨ་རྨེས་རྨ་ཆེན་བོད་ཀྱི་རིག་གཞུང་ཞིབ་འཇུག་ཁང་གསར་འཛུགས་བྱེད་མཁན་ཀྱི་གྲས་ཀྱང་ཡིན། དེང་སྐབས་ཨ་རིའི་གྲོང་ཁྱེར་ནེའུ་ཡོག་ནང་ཡོད་པའི། ལ་རྩེ་དཔེ་མཛོད་ཁང་གི་འགན་འཛིན་ལས་ཀ་བྱེད་བཞིན་ཡོད་པ་རེད།
བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་མཆོག་ལ་བཅར་འདྲི།Tuesday, December 17th, 2013
བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་སྤེན་པ་ཚེ་རིང་མཆོག་ལ་བཅར་འདྲི་ཞུས་པ་ཡོད། ཚོགས་གཙོ་མཆོག་ལ་བོད་རྒྱའི་གྲོས་མོལ་དང་། རང་ལུས་མེ་སྲེག རྒྱལ་སྤྱིའི་སྟེང་བོད་དོན་ལས་འགུལ་སྤེལ་ཕྱོགས་དང་། དེའི་ནུས་བ། གསར་འགོད་རང་དབང་སོགས་སྐོར་ལ་བཅར་འདྲི་ཞུས་ཡོད།
རྡེའུ་འབུམ།Friday, June 21st, 2013
༼རྡེའུ་འབུམ། བོད་ཀྱི་བུད་མེད་དཀྱུས་མ་ཞིག་གི་མི་ཚེའི་ལོ་རྒྱུས།༽ ཞེས་པའི་དེབ་དེ་ནི། ཀུན་བཟང་སྒྲོལ་མ་ལགས་ཀྱིས་ཞེད་སྣང་དང་། འཛེམས་དོགས་མེད་པར་༡༩༩༠ ནང་བོད་ཀྱི་ཨ་མདོ་ས་ཁུལ་དུ་བུ་མོ་ཆུང་ཆུང་ཞིག་གིས་དཀའ་སྡུག་ཆེ་བའི་འཚོ་བར་གདོང་ལེན་བྱས་པའི་མྱོང་ཚོར་དང་། དེ་ནས་བཙན་བྱོལ་དུ་འབྱོར་ནས་རྒྱ་གར་དུ་སྐྱབས་བཅོལ་བའི་འཚོ་བ་རོལ་བའི་ཉམས་མྱོང་། དེའི་རྗེས་ཨ་རིར་ཕེབས་ཏེ་ལུགས་སྲོལ་དང་། གོམས་གཤིས། སྐད་ཡིག་སོགས་མི་གཅིག་པའི་སྤྱི་ཚོགས་ཞིག་གི་ནང་འཚོ་བ་གསར་བ་འགོ་འཛུགས་བྱས་བའི་བརྒྱུད་རིམ་གསལ་བོར་འཁོད་ཡོད་པ་རེད།
ང་རང་གིས་ཤེས་ཚོད་ལ་ཀུན་བཟང་སྒྲོལ་མ་ལགས་ཀྱིས་བྲིས་པའི་ ༼ རྡེའུ་འབུམ། བོད་ཀྱི་བུད་མེད་དཀྱུས་མ་ཞིག་གི་མི་ཚེའི་ལོ་རྒྱུས།༽ཞེས་པའི་དེབ་འདི་ནི། བོད་ཀྱི་བུད་མེད་དཀྱུས་མ་ལོ་ཆུང་ཞིག་གིས་མི་ཚེའི་ལོ་རྒྱུས་ཀྱི་དེབ་ཞིག་ཨ་རིའི་ནང་དབྱིན་ཡིག་ཐོག་པར་བསྐྲུན་བྱས་པ་ཐོག་མ་དེ་རེད། ཀུན་བཟང་སྒྲོལ་མ་ལགས་ནི་ལོ་ན་༣༢ ཡིན་པ་དང་། དེང་སྐབས་ཨ་རིའི་ཤར་ཕྱོགས་Maine མངའ་སྡེའི་ནང་གནས་སྡོད་བྱས་ཡོད་ལ། ཁོང་གི་གཟའ་ཟླ་ཨེ་ཝན་དང་ཁོང་གཉིས་ལ་བུ་མོ་གཉིས་ཡོད་པ་རེད།
༼རྡེའུ་འབུམ། བོད་ཀྱི་བུད་མེད་དཀྱུས་མ་ཞིག་གི་མི་ཚེའི་ལོ་རྒྱུས།༽ ཞེས་པའི་དེབ་དེའི རྩོམ་པ་པོ་ཀུན་བཟང་སྒྲོལ་མ་ལགས་དང་མཉམ་དུ་གླེང་མོལ་བྱས་བར་ཉན་འདོད་ཡོད་ན།
འཕྲུལ་དེབ།Friday, June 21st, 2013
དེང་སྐབས་འཕྲུལ་རིག་ཡར་རྒྱས་འགྲོ་བཞིན་པ་དང་བསྟུན་ནས་མི་རྣམས་ཀྱི་ཉིན་རྒྱུན་གྱི་འཚོ་བ་དང་། ལས་དོན་བྱེད་ཕྱོགས་ལའང་། འགྱུར་བ་འགྲོ་བཞིན་ཡོད་པ་རེད། དཔེ་ཆ་པར་སྐྲུན་ལ་མཚོན་ན། རྡོ་བརྐོས་དང་། ཤིང་བརྐོས། ལྕགས་པར། པར་སློག་རྒྱག་པ་སོགས་བརྒྱུད་རིམ་གང་མང་ཞིག་བརྒྱུད་ནས་དེང་སྐབས་༼འཕྲུལ་དེབ༽ཟེར་ཞིག་གློག་ཀླད་ནང་པར་བསྐྲུན་བྱས་ནས། ཆུ་ཚོད་སྐར་ཆ་གཅིག་གི་ནང་དྲ་ལམ་བརྒྱུད་ནས་འཛམ་གླིང་ས་ཕྱོགས་གང་སར་བཀྲམས་ཏེ་མི་སྟོང་ཕྲག་མང་པོས་ལྟ་ཀློག་ཐུབ་ཀྱི་ཡོད་པ་རེད། དེ་རིང་གི་ལེ་ཚན་འདིའི་ནང་དུ་། རྒྱ་གར་ལྷོ་ཕྱོགས་འབྲས་སྤུངས་དགོན་པར་སློ་གཉེར་གནང་བཞིན་པའི་ཞོར་ལ་འཕྲུལ་དེབ་བཟོ་མཁན། མཁྱེན་རབ་རྒྱ་མཚོ་འམ། ཤིས་ཚང་ལྗང་སྨྱུག་ལགས་དང་མཉམ་དུ་གླེང་མོལ་བྱེད་རྒྱུ་ཡིན།
སྦྲེལ་མཐུད་འདིར་མནོན་རོགས།
བོད་ཀྱི་གཞོན་ནུ་ལྷན་ཚོགས་ཀྱི་ཚོགས་གཞོན་ལ་བཅར་འདྲི།Monday, January 7th, 2013
བོད་ཀྱི་གཞོན་ནུ་ལྷན་ཚོགས་ནི། བཙན་བྱོལ་བོད་མིའི་སྤྱི་ཚོགས་ཁྲོད་། གཞུང་འབྲེལ་མ་ཡིན་པའི་ཚོགས་པ་ཆེ་ཤོས་དེ་ཡིན་ལ། བོད་ཀྱི་གཞོན་ནུ་ལྷན་ཚོགས་ཀྱིས་བོད་རང་བཙན་ཡིན་པའི་ཆབ་སྲིད་ཀྱི་ལྟ་བ་བཟུང་ཏེ། བོད་རང་བཙན་ཆེད་འཐབ་རྩོད་བྱེད་བཞིན་ཡོད་པ་རེད།
འདས་པའི་ཟླ་བ་གཅིག་ལྷག་གི་རིང་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་གཞོན་དོན་གྲུབ་ལྷ་དར་ལགས་དང་། དྲུང་ཆེ་ཆོས་སྐྱིད་ལགས་རྣམ་གཉིས་བྱང་ཨ་རིའི་ནང་ཕེབས་ནས་ལས་དོན་སྤེལ་ཡོད་པ་རེད། བོད་ཀྱི་གཞོན་ནུ་ལྷན་ཚོགས་ཀྱི་། ཚོགས་གཞོན་དོན་གྲུབ་ལྷ་དར་ཨ་རིའི་ནང་ཡོད་པའི་སྐབས་འདིར་ཨེ་ཤའི་རང་དབང་རླུང་འཕྲིན་ཁང་གིས་བཅར་འདྲི་ཞུས་བར་གཟིགས་རོགས།
མ་བུ་གཉིས་ཀྱི་ཁ་བརྡ།Sunday, November 25th, 2012
བཀའ་བློན་ཁྲི་བ་མཆོག་ལ་བཅར་འདྲི།Friday, July 20th, 2012
བོད་མིའི་སྒྲིག་འཛུགས་ཀྱི་བཀའ་བློན་ཁྲི་བ་བློ་བཟང་སེང་གེ་ལགས་ལ་བཅར་འདྲི་ཞུས་པར་གསན་རོགས།
ལྷ་མོ་འཚོ་མཉམ་དུ་གླེང་མོལ།Friday, March 23rd, 2012
རྒྱ་ནག་གཞུང་གིས་བོད་ནང་བོད་མི་མང་པོ་ཞིག་ལ། རྒྱལ་ཁབ་ཁ་བྲལ་གྱི་ཉེས་འཛུགས་བྱས་ནས་བཙོན་འཇུག་བྱས་ཡོད་པའི་ཁྲོད། སློབ་གྲའི་དགེ་རྒན་དང་། རྩོམ་པ་པོ། གློག་བརྙན་བཟོ་མཁན་སོགས་ཤེས་ཡོན་ཅན་གྱི་མི་སྣ་མང་པོ་ཞིག་བཙོན་འཇུག་བྱས་ཡོད་པ་རེད། དེའི་ཁྲོད་ཀྱི་གཅིག་ནི། འཇིགས་བྲལ་ ཞེས་པའི་དངོས་བྱུང་གློག་བརྙན་བཟོ་མཁན། དོན་གྲུབ་དབང་ཆེན་ལགས་རེད། དོན་གྲུབ་དབང་ཆེན་ལགས་གྱིས་ ༢༠༠༨ ལོར་རྒྱལ་སྤྱིའི་ཨོ་ལེམ་ཕི་ཁི། ལུས་རྩལ་འགྲན་ཚོགས་རྒྱ་ནག་ཏུ་མ་འཚོགས་གོང་། བོད་མི་ཁག་ཅིག་ལ་བསམ་ཚུལ་དྲིས་པའི་དངོས་བྱུང་གློག་བརྙན། འཇིགས་བྲལ་ ཞེས་པ་བཟོ་བསྐྲུན་བྱས་པར་བརྟེན། རྒྱ་ནག་གཞུང་གིས་ཁོང་ལ་ རྒྱལ་ཁབ་ཁ་བྲལ་གྱི་ ཉེས་འཛུགས་བྱས་ནས་ ༢༠༠༩ ལོའི ་ཟླ་བ༡༢ཚེས ༢༨ཉིན་ཟི་ལིང་། གྲོང་ཁྱེར་འབྲིང་རིམ་མི་མང་ཁྲིམས་ཁང་གིས་ གསང་བའི་ངང་ལོ་དྲུག་གི་བཙོན་འཇུག་ཁྲིམས་ཐག་ཡོད་པ་རེད། དོན་གྲུབ་དབང་ཆེན་ནི་ཨ་མདོ་བ་ཡན་ནས་ཡིན་པ་དང་། ད་ལྟ་ལོ་༣༨་རེད་ལ༌། ཁོང་གི་བཟའ་ཟླ་ལྷ་མོ་འཚོ་དང་ཕྲུ་གུ་བཞི། རྒྱ་གར་རྡ་རམ་ས་ལར་གནས་སྡོད་བྱས་ཡོད་པ་རེད། དེང་སྐབས་ དོན་གྲུབ་དབང་ཆེན་་གྱི་གཟའ་ཟླ་ལྷ་མོ་འཚོ་ལགས་ཡོ་རོབ་དང་། ཨ་རི་སོགས་ཕེབས་ནས་ཁོང་གི་གཟའ་ཟླ་གཙོིས་པའི་བོད་ནང་གི་ཆབ་སྲིད་བཙོན་པ་རྣམས། རྒྱ་ནག་གི་བཙོན་ཁང་ནས་། གློད་གྲོལ་ཆེད། རྒྱལ་སྤྱིའི་ སྤྱི་ཚོགས་གིས་ རོགས་རམ་ཡོང་བའི་འབོད་སྐུལ་བྱེད་བཞིན་ཡོད་པ་རེད། ད་ཐེངས་ལྷ་མོ་འཚོ་ཨ་རིར་ནང་ཕེབས་ཡོད་པའི་སྐབས་འདིར། ཨེ་ཞི་ཡ་རང་དབང་རླུང་འཕྲིན་ཁང་གི་ནང་དུ། ཕེབས་ནས་ང་ལ་བཅར་འདྲིའི་གོ་སྐབས་གནང་པར་ཐུགས་རྗེ་ཆེ།


text:
ཇཱ་ཁུའུ་ མཱར་ཞེ་བོད་ཀྱི་སྒྱུ་རྩལ་འགྲེམ་སྟོན་ཁང་ནི་ཨ་རིའི་གྲོང་ཁྱེར་ནེའུ་ཡོག་ནང་གི་སུ་ཊིན་གླིང་ཕྲན་ Staten Island ནང་སྔོན་ཐོན་གྱི་ བསམ་བློ་ལྡན་པའི་ཨ་མེ་རི་ཀའི་བུད་མེད་ལྕམ་ ཇཱ་ཁུའུ་མཱར་ཞེ་Jacques Marchais(1887-1948) ཡིས་འཛམ་གླིང་གི་མི་རྣམས་ལ་བོད་དང་ཧི་མ་ལ་ཡའི་ས་ཁུལ་གྱི་རིག་གཞུང་དང་། སྒྱུ་རྩལ། བཟོད་བཀོད་སོགས་སྤྱན་ལམ་དུ་འབུལ་ཆེད་སྤྱི་ལོ་༡༩༤༥ནང་འགོ་འཛུགས་བྱས།
བོད་ཀྱི་སྒྱུ་རྩལ་འགྲེམ་སྟོན་ཁང་དེའི་ནང་གི་ཅ་དངོས་མང་ཤོས། ཇཱ་ཁུའུ་ མཱར་ཞེ་ མོ་སྒེས་ངོས་ཀྱིས་དུས་རབས་ཉི་ཤུ་བའི་ལོ་རབས་ཉི་ཤུ་སྟོད་ཙམ་ནས་ལོ་རབས་བཞི་ཅུའི་མཇུག་ཙམ་ལ་བླུ་ཉོ་དང་བསྡུ་རུབ་ཉར་ཚགས་གནང་བ་དང་། ཅ་དངོས་དེ་དག་ལྕགས་དང་ཟངས་ལས་བཟོས་བའི་སངས་རྒྱས་ཀྱི་སྐུ་འདྲ་དང་། སྲུང་མ། ཐང་ག བོད་སྐོར་གྱི་དཔེ་ཆ། ཆོས་ལུགས་ཀྱི་ཡོ་བྱད། རོལ་ཆ་སོགས་དུས་རབས་བཅོ་ལྔ་ནས་དུས་རབས་ཉི་ཤུ་ནང་ཐོན་པའི་རྩ་ཆེ་ལ་རིན་ཐང་ལྡན་པ། ལོ་རྒྱུས་རང་བཞིན་ལྡན་པའི་ཅ་དངོས་རྐྱང་རེད། འགྲེམ་སྟོན་བྱས་བའི་ཅ་དངོས་ཁྲོད་འགྲེལ་བརྗོད་གནང་བ་ལྟར་ན། ཆོས་ལུགས་ཆོ་གའི་ཡོ་བྱད་དྲུག་པཎ་ཆེན་སྐུ་ཕྲེང་དགུ་པ་ཐུབ་བསྟན་ཆོས་ཀྱི་ཉི་མ་མཆོག་གིས་བེད་སྤྱད་གནང་མྱོངས་བ་དང་། དེ་དག་ནི་དངུལ་གྱིས་བཟོས་བའི་སྡེར་མ་དང་། ཕྱག་ཕྲེང་། དར་གོས་སོགས་རེད། ཅ་དངོས་འདི་དག་ཇཱ་ཁུའུ ་མཱར་ཞེ་ཡིས་ སྤྱི་ལོ་༡༩༤༡་ནང་བླུ་ཉོ་གནང་འདུག
ཇཱ་ཁུའུ ་མཱར་ཞེ་མཆོག་བོད་ཀྱི་རིག་གཞུང་དང་རི་མོ། ཆོས་ལུགས་ལ་དང་དོད་ཆེ་བ་ཙམ་མ་ཡིན་པར། བོད་ཀྱི་ཁང་བའི་བཟོད་བཀོད་ལ་ཡང་དགའ་སྣང་ཆེན་པོ་འདུག ལྷག་པར་དུ་བོད་ཀྱི་ཕོ་བྲང་པོ་ཏཱ་ལའི་འདྲ་པར་ཞིག་མཐོང་ཏེ་ཡིད་དབང་འཕྲོག་པ་དང་ ། ཐུན་མོང་མ་ཡིན་པའི་ཁྱད་ཆོས་ལྡན་པའི་ཕོ་བྲང་པོ་ཏཱ་ལའི་བཟོ་བཀོད་དང་ཁང་པའི་རྒྱབ་ཕིབས། སྒོ་དང་སྒེའི་ཁུང་ཧ་ཅང་མཛེས་ཤིང་ཡིད་དུ་འོང་བ་ཞིག་ཏུ་མཐོང་། བོད་ཀྱི་དགོན་པའི་ཁང་བའི་བཟོ་བཀོད་སྒྱུ་རྩལ་དེས་མོ་ལ་ཤུགས་རྐྱེན་ཟབ་མོ་ཐེབས་པ་དང་། བོད་ཀྱི་སྒྱུ་རྩལ་འགྲེམ་སྟོན་ཁང་འདི་ *ནུབ་གླིང་གི་པོ་ཏཱ་ལ་*ཆུང་ཆུང་ཞིག་བསྐྲུན་འདོད་བྱུང་།
སྤྱི་ལོ་༡༩༤༠་ལོའི་ནང་། ཇཱ་ཁུའུ་ མཱར་ཞེ་ཡིས་རང་ངོས་ནས་འཆར་བཀོད་བཏང་སྟེ་བོད་ཀྱི་དགོན་པའི་ཁྱད་ཆོས་ལྡན་པའི་བཟོད་བཀོད་འབུར་ཐོན་གྱི་འགྲེམ་སྟོན་ཁང་གསར་བཞེངས་མཛད། ཁང་བའི་རྩིག་རྨང་བོད་ནང་དགོན་པའི་ཁང་བ་ལྟར་རྡོ་སྒྲིག་ཏེ་རྩིག་པ་དང་། སྒོ་དང་སྒེའུ་ཁུང་ཡང་བོད་ཀྱི་ཁྱད་ཆོས་ལྡན་པའི་བཟོད་བཀོད་རང་རེད་འདུག འགྲེམ་སྟོན་ཁང་གི་མདུན་དུ་ཧི་མ་ལ་ཡའི་འདབས་རོལ་གྱི་དགོན་པའི་གླིང་ག་དང་ཆ་འདྲ་བ་གསར་བསྐྲུན་བྱས་བ་དང་། ཇཱ་ཁུའུ་ མཱར་ཞེ་ཡིས་ར་སྐོར་གྱི་གླིང་ག་དེ་ལ་སྒོམ་སྒྲུབ་གླིང་ག་ཞེས་མིང་བཏེགས། དེ་ནི་མཛེས་སྡུག་ལྡན་ལ་ཡིད་དུ་འོང་བ་ཞིག་རེད། གླིང་ག་དེའི་ནང་ཤིག་སྡོང་དང་། མེ་ཏོག་པད་མ། རྩི་ཤིང་རིགས་འདྲ་མིན་འདེབས་འཛུགས་དང་། ཆེས་ཡིད་དུ་འོང་བ་ཞིག་ལ་གླིང་གའི་མདུན་དུ་རྡོ་ཀ་མ་རིའི་གྲུབ་པས་སྟོན་པའི་སྐུ་འདྲ་དཀར་ལྷང་ངེ་ཞིག་འདུག ཕྱོགས་དང་གྲུ་ཟུར་ན་བོད་ཀྱི་རི་མོའི་མཚོན་རྟགས་འདྲ་མིན་དང་། རྡོ་ལ་བརྐོས་པའི་ༀ་མ་ཎི་པདྨེ་ཧཱུྃ། ཁང་བའི་རྩེ་དང་ཤིང་སྡོང་ཐོག་རླུང་རྟ་འཐེན་པ་སོགས་ཁུ་སིམ་ལྷང་འཇེགས་ལྡན་ལ། སེམས་ལ་ཞི་བདེ་ཞིག་རང་བཞིན་གྱིས་སྟེར་བའི་གནས་དམ་པ་ཞིག་དང་། ཇཱ་ཁུའུ་ མཱར་ཞེ་བོད་ཀྱི་འགྲེམ་སྟོན་ཁང་འདི་ནི་ནུབ་གླིང་གི་བོད་ཆུང་ཆུང་ཞིག་ཀྱང་རེད།
སྤྱི་ལོ་༡༩༤༧་ནང་ཇཱ་ཁུའུ་ མཱར་ཞེ་བོད་ཀྱི་འགྲེམ་སྟོན་ཁང་འདི་སྒོ་འབྱེད་བྱས། དུས་སྐབས་འདི་ལ་ནུབ་གླིང་དུ་བོད་མི་ཞིག་ཕར་ཞོག་བོད་ཀྱི་ནང་ཆོས་འཆད་ཁྲིད་མཁན་ཙམ་ཡང་མི་འདུག་ལ། སངས་རྒྱས་ཆོས་ལུགས་གསུང་བསྒྱུར་བྱས་པའི་གླེགས་བམ་དང་ཆོས་ཀྱི་བསྟི་གནས་ཡང་མི་འདུག
ལོ་༢༥༠༠་ཡི་ལོ་རྒྱུས་ལྡན་པའི་སངས་རྒྱས་ཆོས་ལུགས་དེ་དུས་རབས་ཉེར་གཅིག་གི་དུས་དེ་ལ་ནུབ་གླིང་ཨ་རི་ལ་མཚོན་ན་ཆེས་གསར་བ་ཞིག་དང་། མོའི་དུས་སྐབས་དེ་ལ་བུད་མེད་དཀྱུས་མ་ཞིག་གིས་ཆོས་ལུགས་གསར་བ་ཞིག་ནང་འདྲེན་དང་། དེའི་རྒྱུ་ཆ་འཚོལ་སྒྲུབ། བླུ་ཉོ། བསྡུ་རུབ་བྱེད་རྒྱུ་ལས་སླ་བོ་ཞིག་གཏན་ནས་མ་རེད།
ཇཱ་ཁུའུ་མཱར་ཞེ་མཆོག་སྒེར་ངོས་ནས་ནང་ཆོས་ལ་དད་པ་བྱེད་མཁན་ཞིག་ཡིན་ཞེས་བའི་མངོན་གསལ་གྱི་དབྱེ་མཚམས་ཤིག་འབྱེད་འདོད་མི་འདུག ཡིན་ནའང་། མོ་བོད་ཀྱི་ཆོས་དང་རིག་གཞུང་། སྒྱུ་རྩལ། བཟོད་བཀོད་ལ་དམིགས་བསལ་ཀྱིས་དགའ་མོས་དང་དད་སེམས་ཡོད་པ་གསལ་བོ་རེད། ཁོ་མོས་བོད་ཀྱི་སྒྱུ་རྩལ་འགྲེམ་སྟོན་ཁང་འདི་བརྒྱུད་དེ་ནུབ་གླིང་གི་མི་སྒེར་སོ་སོར་བོད་ཀྱི་ཆོས་ལུགས་དང་རིག་གཞུང་། སྒྱུ་རྩལ་ལ་ཤེས་རྟོགས་འཕེལ་ཐུབ་དང་། འཛམ་གླིང་གི་ཆོས་ལུགས་འདྲ་མིན་ལ་བསམ་བློ་ཡངས་པའི་འདུ་ཤེས་སྐྱེས་བར་གལ་ཆེན་ཡིན་པ་ནན་བརྗོད་བྱས།
མི་ལོ་༦༥ ཙམ་གྱི་ལོ་རྒྱུས་ལྡན་པའི་ ཇཱ་ཁུའུ་མཱར་ཞེ་བོད་ཀྱི་སྒྱུ་རྩལ་འགྲེམ་སྟོན་ཁང་འདིས་ནུབ་གླིང་གི་མི་མང་པོ་ལ་བོད་ཀྱི་གནའ་བའི་རིག་གཞུང་དང་། སྒྱུ་རྩལ། རི་མོ། བཟོད་བཀོད་ཀྱི་མཛེས་སྡུག་དང་རིན་ཐང་གསལ་སྟོན། ཤེས་བྱ་ཞིག་སྤྲོད་ཀྱིན་ཡོད་ལ། མི་སྣ་མང་བོ་ཞིག་ལ་བོད་ཀྱི་རིག་གཞུང་དང་ནང་ཆོས་ལ་གོ་རྟོགས་དང་བག་ཆགས་ཀྱང་ཐེབས་འདུག འདིར་ཕེབས་པའི་ལྟ་སྐོར་བ་ཚོས་བརྗོད་དོན། “འགྲེམ་སྟོན་ཁང་འདིའི་ནང་གི་ཅ་དངོས་དང་གནས་ཚུལ་བརྒྱུད་བོད་ཀྱི་རིག་གཞུང་དང་རི་མོ་སྐོར་ཤེས་རྟོགས་ཐུབ་པར་ཕན་ཐོག་བྱུང” དང་ “ཅ་དངོས་འདི་འདྲ་ཞིག་ཉར་ཚགས་ཐུབ་པར་ཡིད་སྨོན་ཤོར་བྱུང་།” ཟེར།
ཇཱ་ཁུའུ་ མཱ་ཞེ་བོད་ཀྱི་སྒྱུ་རྩལ་འགྲེམ་སྟོན་ཁང་འདི་ལ་བོད་ཀྱི་བླ་ཆེན་མང་བོ་ཞིག་གཟིགས་སྐོར་ལ་ཕེབས་འདུག སྤྱི་ལོ་༡༩༧༦་ནང་རྒྱལ་བ་ཀརྨ་པ་སྐུ་ཕྲེང་བཅུ་དྲུག་པ་འགྲེམ་སྟོན་ཁང་འདི་ལ་ཕེབས་པ་དང་། སྤྱི་ལོ་༡༩༩༡་ནང་༧གོང་ས་ཏཱ་ལེ་བླ་མ་སྐུ་ཕྲེང་བཅུ་བཞི་བ་མཆོག་བོད་ཀྱི་སྒྱུ་རྩལ་འགྲེལ་སྟོན་ཁང་འདི་ལ་ཆིབས་བསྒྱུར་གཟིགས་སྐོར་མཛད། ༧གོང་ས་སྐྱབས་མགོན་ཏཱ་ལེ་བླ་མ་མཆོག་གིས་གསུངས་བར་ “ གནའ་བའི་བོད་ཀྱི་ཅ་དངོས་དང་། བོད་ཀྱི་གནའ་རྫས་ཁ་ཤས་མཐོང་བྱུང་། སྤྱི་ལོ་༡༩༠༠་དེ་འདྲའི་སྔ་བོ་ལ་འགྲེམ་སྟོན་ཁང་འདི་འདྲ་ཞིག་བཞེངས་པར་བསམ་བློ་འཁོར་བ་ནི་དཔེ་མི་སྲིད་པའི་ཁྱད་དུ་འཕགས་པ་ཞིག་རེད ”བརྗོད།
ཇཱ་ཁུའུ་ མཱར་ཞེ་བོད་ཀྱི་སྒྱུ་རྩལ་འགྲེམ་སྟོན་ཁང་འདིར། ཉེ་བའི་ལོ་འདི་ཚོའི་ནང་གྲྭ་བ་གདན་འདྲེན་གྱིས་ནང་ཆོས་ངོ་སྤྲོད་དང་། དཀྱིལ་འཁོར་བཞེངས་བ། ཆོས་ཀྱི་ཆོ་ག་མཛད་པ། འདྲ་པར་དང་རི་མོ། སྒྱུ་རྩལ་འགྲེམ་སྟོན་བྱེད་པ། དམིགས་བསལ་གྱིས་ཕ་མ་དང་བྱིས་པ་མགྲོན་འབོད་ཀྱིས་{བྱམས་བརྩེའི་ནུས་སྟོབས་}ཞེས་བའི་བོད་ཀྱི་འབྲོག་པ་དང་བྱིས་པ། མི་སྣ་གལ་ཆེན༧གོང་ས་ཏཱ་ལེ་བླ་མའི་འདྲ་པར་དང་། རི་མོ་འགྲེམ་སྟོན་བྱེད་པའི་ལས་འཆར་མང་བོ་འདུག འགྲེམ་སྟོན་ཁང་འདི་ལ་དོ་སྣང་དང་གཟིགས་འདོད་ཡོད་ཚེ། གཟའ་ལྷག་པ་ནས་གཟའ་ཉི་མ་བར་ཕྱི་དྲོའི་དུས་ཚོད་༡་ནས་དུས་ཚོད་༥་བར་སྒོ་ཕྱེས་ཡོད།


text:
༄༅།།ཁྱིམ་བྱ་གསོས་ནས་དབུལ་སྒྲོལ་ཡོང་ཐབས་བྱས་པ།
གསར་འགྱུར་སྤེལ་དུས། (2018ལོའི་ཟླ་ 04ཚེས་14ཉིན། 12:05) (རྩོམ་སྒྲིག་འགན་འཁུར་པ། བསྟན་འཛིན།)
མི་དམངས་དྲ་བའི་འཕྲིན། ཅང་ཤིས་ཞིང་ཆེན་ཡུང་ཧྥུང་རྫོང་ལུའུ་ཀང་ཤང་ལུའོ་ཅ་གྲོང་ཚོའི་ཁྱིམ་བྱ་གསོ་ཚགས་དབུལ་སྐྱོར་ཐོན་ལས་རྟེན་གཞི་ནི་ཅང་ཤིས་ཞིང་ཆེན་སྤྱི་ཚོགས་རིང་ལུགས་སློབ་གླིང་གི་གནས་གཏན་འཁེལ་གྱིས་རོགས་སྐྱོར་བྱེད་པའི་དབུལ་སྐྱོར་ཐོན་ལས་རྟེན་གཞི་ཞིག་ཡིན་པ་དང་། དེས་ལག་རྩལ་དང་མ་རྩ་ནང་འདྲེན་བྱེད་པ་དང་། གྲོང་ཚོ་ཨུ་ལྷན་གྱིས་སྣེ་ཁྲིད་དོ་དམ་བྱེད་པ། དུད་ཚང་དབུལ་པོས་གསོ་ཚགས་བཅས་བྱས་ཏེ“དཔལ་འབྱོར་ནགས་ཚལ+གསོ་སྤེལ”གྱི་བྱ་ཐབས་ལ་བརྟེན་ནས་དབུལ་སྐྱོར་ཐོན་ལས་འཕེལ་རྒྱས་བཏང་ཡོད་པ་རེད། ཤེས་རྟོགས་བྱས་པར་གཞིགས་ན། གྲོང་ཚོ་དེར་དུད་ཚང་དབུལ་པོ་20ཡོད་པ་དང་། ན་ནིང་དུད་ཚང་19དབུལ་སྒྲོལ་ཐུབ་ཡོད། སྔོན་རྩིས་བྱས་ན་འདི་ལོ་ཚང་མ་དབུལ་སྒྲོལ་ཐུབ་རྒྱུ་ཡིན་པ་རེད།


text:
སྤྱིར་བསང་ཟེར་བ་ནི་ངོ་བོའམ་གོ་དོན་གྱི་ཆ་ནས་བཤད་ན། ཞུ་ཆེན་ཚུལ་ཁྲིམས་རིན་ཆེན་གྱིས། དག་བྱེད་དྲི་ཞིམ་གྱི་ཆོ་ག་གང་ཞིག ཉེས་སྐྱོན་གྱི་སྒྲུབ་བྱེད་ཐམས་ཅད་བྱང་ཞིང་། བདེ་ལེགས་སྟེར་བའི་ནུས་པ་དང་ལྡན་པ། ཞེས་གསུངས་པ་ལྟར། དག་བྱེད་དྲི་ཞིམ་རྫས་ཀྱི་ནུས་པས་ཉེས་སྐྱོན་འབག་གཙོག་བྱང་བར་བྱེད་ཅིང་། བདེ་ལེགས་སྟེར་བའི་ཆོ་ག་ཞིག་ལ་བསང་ཟེར། ཤེས་པར་རློམ་པ་འགའ་ཞིག་གི་རྣམ་རྟོག་ལ་བསང་གཏོང་བའི་སྐབས་སུའང་སྐྱབས་གསུམ་གཙོ་བོ་དང་འཇིག་རྟེན་པའི་ལྷ་ཀླུ་ཞར་བྱུང་དུ་སྨྲ་བ་ནི། མཆོད་རྟེན་ནག་འཇམ་མེར་བཞག་ནས་བྲག་ལ་དཀར་རྩི་བྱུག་པའི་དཔེ་ལྟར་དེ་ཙམ་འགྲིག་པར་མི་སྣང་སྟེ། རྒྱལ་མཆོག་ལྔ་བ་ཆེན་པོས། དེང་དུས་ལྷ་ཀླུ་ཞར་བྱུང་ཙམ་བྱས་ནས། ། བླ་མ་ཡི་དམ་གཙོར་བྱས་བསང་ཡིག་རྣམས། ། དགོས་དོན་མ་རྟོགས་གྱ་ཚོམ་སྨྲ་བའི་ཚིག ། མཆོད་རྟེན་ནག་འཇམ་བྲག་ལ་དཀར་རྩི་བཞིན། ། ཞེས་གསུངས་པ་ལྟར་རོ། ། དེ་ལ་འདིར་ལྷ་བསང་གི་ཁུངས་དང་། ལྷ་བསང་གཏོང་ཡུལ། ལྷ་བསང་གི་རྫས། རྫས་མ་དག་པའི་ཉེས་སྐྱོན། ལྷ་བསང་གཏོང་བའི་གནས་དང་དུས། ལྷ་བསང་གི་ཕན་ཡོན་བཅས་ས་བཅད་དྲུག་གིས་བཤད་པར་འདོད་དོ། །
དང་བོ། ལྷ་བསང་གི་ཁུངས།
རྒྱལ་དབང་ལྔ་བ་ཆེན་མོས་བསང་གི་སྲོལ་ཐོག་མར་གཡུང་དྲུང་བོན་གྱིས་བཏོད་པར་བཞེད་དེ། གངས་རིའི་དཔལ་ལྡན་སཱ་ལའི་ལྗོངས་ཆེན་པོའི། ། ལྷ་ཀླུ་གཞི་བདག་དགའ་བར་བྱེད་པའི་བསང་། ། ཞང་ཞུང་གཤེན་རབ་མེས་པོའི་རྗེས་འབྲང་བའི། ། གཡུང་དྲུང་བོན་གྱིས་སྲོལ་བཏོད་ཐོག་མར་དར། ། ཞེས་གསུངས་སོ། ། དེ་ལས་གཞན་མདོ་རྒྱུད་རྣམས་སུའང་བསང་གི་ཁུངས་མེད་པ་མ་ཡིན་ཏེ། མ་གྷ་དྷ་བཟང་མོས་བཅོམ་ལྡན་འཁོར་བཅས་སྤྱན་འདྲེན་སླད་དུ་སྤོས་དང་མེ་ཏོག་ཁྱེར་ནས་ཁང་བཟང་གི་རྩེར་འཛེག་སྟེ་གསོལ་བ་བཏབ་པ་དེ་དང་། གསེར་འོད་དམ་པའི་མདོ་ལས་ཀྱང་། བཙུན་པ་བཅོམ་ལྡན་འདས་གསེར་འོད་དམ་པ་མདོ་སྡེ་དབང་བོའི་རྒྱལ་བོ་དེ་ལ་མཆོད་པའི་སླད་དུ་བདུག་པ་སྣ་ཚོགས་ཀྱི་འཁྲི་ཤིང་དག་འབྱུང་བར་འགྱུར་ཏེ། དེ་དག་སྐད་ཅིག་ཐང་ཅིག་ཡིད་ཙམ་དེ་ལ་རྒྱལ་བོ་ཆེན་པོ་བདག་ཅག་བཞིའི་རང་རང་གི་ཁང་བའི་སྟེང་གི་བར་སྣང་ལ་སྤོས་དང་བདུག་པ་སྣ་ཚོགས་ཀྱི་འཁྲི་ཤིང་དག་གི་གདུགས་རྣམས་སུ་གནས་པར་འགྱུར། ཞེས་དང་། ཐུའུ་བཀྭན་ཆོས་ཀྱི་ཉི་མས། གསང་འདུས་རྩ་རྒྱུད་སོགས་སུ། དྲི་ལ་རྣམ་གསུམ་ཤེས་བྱས་ནས། ། ཞེས་པའང་བསང་གི་ཁུངས་སུ་བཀོད་དོ། ། བཤད་ཚུལ་ཕྱི་མས་སྔ་མ་རྫུན་པར་འགྱུར་བའང་མ་ཡིན་ཏེ། ལྔ་བ་ཆེན་པོས་གསུངས་པ་ནི་བོད་དུ་བསང་བྱུང་བ་ཐོག་མར་བོན་ནས་དར་བ་དང་། གཞན་དག་གིས་ནང་བའི་གཞུང་ནའང་བསང་གི་ཁུངས་ཡོད་པར་བཤད་པ་ཡིན་པས་མི་འགལ་བའམ། ཡང་ན། རྒྱལ་དབང་ལྔ་བས་བོད་དུ་བསང་གི་ཐོག་མའི་བྱུང་རིམ་དང་། གཞན་དག་གིས་བོད་དུ་བསང་གསོལ་ཐོག་མར་བྱུང་ཚུལ་བཤད་པ་མ་ཡིན་པར་ནང་བའི་གཞུང་ན་བསང་གི་ཁུངས་ཡོད་པར་སྨྲས་པ་ཡིན་པས་མི་འགལ་ལོ། །
གཉིས་པ། ལྷ་བསང་གཏོང་ཡུལ།
བསང་གཏོང་ཡུལ་ལ་མགྲོན་ཚན་བཅུ་གཅིག་གི་དབྱེ་བ་བཤད་པ་སོགས་ཡོད་མོད། གྲངས་ཆོད་པར་དཀའ་སྟེ། རྒྱལ་མཆོག་ལྔ་བ་ཆེན་པོས། སྤངས་རྟོགས་ཡོན་ཏན་ཕ་མཐའ་གཞལ་དཀའ་བས། ། ཡེ་ཤེས་ལྷ་ཡི་ཚད་བཟུང་ག་ལ་ནུས། ། གྱ་གྱུའི་སེམས་ཀྱི་རོལ་བ་མཐའ་ཀླས་པས། ། འཇིག་རྟེན་ལྷ་འདྲེ་གྲངས་ཀྱང་ག་ལ་གཞལ། ། ཞེས་གསུངས་པ་ལྟར་རོ། ། རིགས་ཀྱིས་བསྡུས་ན། 1.དཀོན་མཆོགས་སྲི་ཞུའི་མགྲོན་པོ་སྟེ་བླ་མ་ཡི་དམ་སངས་རྒྱས་བྱང་སེམས་ཉན་རང་འཕགས་པ་རྣམས་དང་། 2.མགོན་པོ་ཡོན་ཏན་གྱི་མགྲོན་པོ་སྟེ་དཔའ་བོ་མཁའ་འགྲོ་ཆོས་སྐྱོང་སྲུང་མ་རྣམས་དང་། 3.རིགས་དྲུག་སྙིང་རྗེའི་མགྲོན་དང་། 4.གདོན་བགེགས་ལན་ཆགས་ཀྱི་མགྲོན་རིགས་ཏེ་བཞིའོ། ། དེ་ཡང་མགྲོན་དང་བོ་མཆོད་པས་བསོད་ནམས་ཀྱི་ཚོགས་རྒྱ་ཆེན་གསོག་ཅིང་ཐུགས་རྗེས་སྐྱོབ་པ། མགྲོན་གཉིས་པས་ཕན་པ་སྒྲུབ་ཅིང་བར་ཆད་སེལ་བ། མགྲོན་གསུམ་པས་གཞན་དོན་འགྲུབ་ཅིང་ཐེག་ཆེན་པོར་འགྱུར་བ། མགྲོན་བཞི་བས་ཤ་འཁོན་ཞི་ཞིང་ཕྱིན་ཆད་གནོད་པ་མི་བྱེད་དོ། ། ཚ་གསུར་གྱི་སྐབས་མ་གཏོགས་རིགས་དྲུག་གདོན་བགེགས་ལ་བསང་བསྔོ་མིན་ལ་དོགས་པ་ཅུང་སྣང་མོད། རྒྱགས་བརྔན་ལྟར་དང་། ཐུའུ་བཀྭན་བསང་ཡིག་ལས། གདོན་བགེགས་ལན་ཆགས་ཤ་འཁོན་གཉེར་བ་དང་། ། དྲི་ལ་སྤྱོད་པའི་མི་མིན་འབྱུང་བོའི་ཚོགས། ། མདོར་ན་བསངས་ཀྱི་མགྲོན་དུ་འོས་པའི་རིགས། ། ཇི་སྙེད་མཆིས་པ་ཐམས་ཅད་གནས་འདིར་གཤེགས། ། ཞེས་གསུངས་པར་གཞིགས་ན་བསྔོས་ཀྱང་འགལ་བ་མེད་པར་སེམས། འདིའི་དོགས་གཅོད་ཁོ་བོས་གཞན་དུ་བྲི་འདོད།
གསུམ་པ། ལྷ་བསང་གི་རྫས།
རྡོ་སོལ་གྱི་མེ་མི་རུང་བར་ཐུའུ་བཀན་ཆོས་ཀྱི་ཉི་མས་གསུངས་ཤིང་བ་ལྕི་དང་ཤིང་དང་སོལ་བའི་མེ་གང་རུང་སྟ་གོན་བྱའོ། ། བསང་རྫས་ལ་ཡོངས་གྲགས་སུ་རིན་ཆེན་སྣ་ཚོགས་དང་། དར་ཟབ། འབྲུ་སྣ། སྨན་སྣ། ཤིང་སྣ། རི་བཟང་བོའི་རྩི་སྔོན་སྣ་ཚོགས། མར་གྱིས་སྤྲུས་པའི་བསང་རྩམ། དཀར་གསུམ། མངར་གསུམ་བཅས་དང་། ཡང་ན་འཕྲིན་ལས་བཞིའི་བསང་ཤིང་གི་དབང་དུ་བྱས་ན། རཱ་ག་ཨ་སྱའམ་མཁས་གྲུབ་ཆེན་མོ་ཀརྨ་ཆགས་མེད་ཀྱིས། སུར་དཀར་དུང་ལོ་ཞི་བའི་ཤིང་། ། སྟག་པ་གསེར་ལོ་རྒྱས་པའི་ཤིང་། ། ཤུག་པ་ཙན་དན་དབང་གི་ཤིང་། ། ཨ་གར་དྲི་དང་དྲག་པོའི་ཤིང་། ། ཞེས་དང་། ཡང་འབུལ་ཡུལ་གྱི་དབང་དུ་བྱས་ན། དེ་ཉིད་ཀྱིས། བ་ལུ་དཀར་བོ་ལྷ་ཡི་ཤིང་། ། འོམ་བུ་ཀླུ་ཤིང་སྨན་གྱི་ཤིང་། ། སྟག་པ་སེར་བོ་གཉན་གྱི་ཤིང་། ། སྤེན་མ་དངོས་གྲུབ་གཡུང་དྲུང་ཤིང་། ། ཞེས་གསུངས་པ་ལྟར་རོ། ། ཐུའུ་བཀྭན་ཆོས་ཀྱི་ཉི་མས། ཤུག་པ། མཁན་པ། བ་ལུ་གསུམ་བསང་རྫས་མཆོག་ཏུ་གསུངས་སོ། །
བཞི་བ། བསང་རྫས་མ་དག་པའི་ཉེས་སྐྱོན།
བསང་རྫས་དེ་དག་འབག་བཙོག་གིས་མ་གོས་པར་གཙང་བར་བྱེད་པ་ཆེས་གལ་ཆེ་བ་ཡིན་ཏེ། མཁས་གྲུབ་ཆེན་པོ་ཀརྨ་ཆགས་མེད་ཀྱིས། བསང་མ་ཚར་བར་དུ་ཤ་ཁྲག་དང་། ཆང་སྒོག་སོགས་བཟའ་བ་དང་བཏུང་བ་སོགས་བྱས་ན་གཞི་བདག་ཐམས་ཅད་རྒྱལ་ནས་འགྲོ་བས་མི་རུང་། བསང་རྫས་རྣམས་ལ་དམེ་ཕོ་སྡིག་ཅན་གྱིས་བསང་ཤིང་འཐུ་བ་དང་། ཡུགས་ས་མས་ཕྱེ་ཕུད་འཐག་པ་དང་། སེར་སྣས་འབག་པ་དང་། མི་གཙང་བའི་རྫས་དང་། ཚེར་མ་ལ་སོགས་པའི་དུག་ཤིང་ལ་འཛེམ། ཆོ་ག་གཞན་མ་ཤེས་པ་ལ་སྐྱོན་འགལ་ཆུང་། བསང་མ་ཤེས་ན་འཇིག་རྟེན་ཁམས་ཀྱི་གཞི་བདག་ཕྲག་དོག་ཆེ། ཀླུ་དང་ས་བདག་གཉན་རྣམས་ལ་མཐོང་དུག་དང་། བལྟས་དུག ཁ་རླངས་ཀྱི་དུག་སོགས་ཡོད་པས་དམིགས་རིམ་དང་ཆོ་ག་ཤེས་པ་གལ་ཆེ། ཞེས་དང་། ཡང་རྗེ་དེ་ཉིད་ཀྱི་ཞལ་ནས། ཉིན་ཞིག་ཁོ་བོའི་ཉམས་སྣང་ལ་གཞི་བདག་མང་བོས་འོ་དོད་བོས་ཤིང་བརྒྱལ་བ། ན་བ། ལོང་བ། ལུས་ལ་རྣག་ཁྲག་ཆུ་སེར་བབས་ནས་ངུ་འབོད་བྱེད་པ་མཐོང་བར། རྒྱུ་མཚན་དྲིས་པར། ཁོ་ཚོ་དམ་ཉམས་སྔགས་པ་ཞིག་གིས་བསང་མགྲོན་དུ་བཀུག་པ་དང་། དམེ་ཅན་ཞིག་གིས་བསང་ཤིང་འཐུས་པ་དང་། རྩི་བཅུད་འོ་ཞོ་ལ་མི་དང་ཁྱི་དམར་ཞིག་གིས་འཐུང་འཕྲོ་དང་། མར་ལ་བུད་མེད་ཅིག་གིས་མཚན་མར་རེག་ནས་ལག་པ་མ་བཀྲུས་པ་སོགས་ཀྱི་སྐྱོན་འགའ་ལས་ཉེས་ཚུལ་གསུངས་སོ། །
རྒྱལ་སྲས་འཇིགས་མེད་ཡེ་ཤེས་གྲགས་པས། གཙང་མིན་དབྱེ་བ་མེད་པའི་གང་བྱུང་ནས། ། རྣམ་རྟོག་རྩིང་བོས་བསྒྲུབས་པའི་བསང་ཤིང་རྣམས། ། གང་བྱུང་གནས་སུ་འོང་བའི་མི་གཙང་བ། ། འབུ་སྲིན་མང་བོ་བཅས་ཏེ་བསྲེགས་པ་མཐོངས། ། མི་གཙང་གིས་བགོས་རྡོག་པས་བརྫིས་པ་ཡི། ། བསང་ཤིང་དུད་པས་སླར་ཡང་མི་གཙང་འགྱུར། ། འབུ་སྲིན་མང་བོར་བཅས་ཏེ་བསྲེགས་པ་ཡིས། ། གཞོབ་དང་སྡིག་ཚོགས་མང་བོའི་བསང་དེ་དོར། ། ཞེས་གསུངས་ཤིང་། ཐུའུ་བཀྭན་ཆོས་ཀྱི་ཉི་མས་ཀྱང་། དེང་སང་བསངས་ཀྱི་ལག་ལེན་དར་ཆེ་ཡང་། ཕལ་ཆེར་གྱིས་བསང་རྫས་རྣམས་འབད་རྩོལ་མི་བྱེད་པར། ཡུལ་ལུགས་དང་སྒོ་བསྟུན་ནས། ཤིག་གང་བྱུང་གི་དུ་བ་གཏུལ་བ་ལ་ཕྱེ་མར་ཅུང་ཟད་རེ་བཏབ་པས་ཆོག་པར་བྱེད་པ་སྣང་མོད། དེ་ལ་མཆོག་དམན་གྱི་མགྲོན་དགྱེས་པ་བསྐྱེད་པ་དང་། དེའི་མཐུས་རང་གི་འདོད་དོན་འགྲུབ་པ་སོགས་ཀྱི་ཕན་ཡོན་ཇི་བཞིན་འབྱུང་བ་དཀའ་གསུངས་སོ། ། དེ་ལྟར་སླ་ཆོས་སུ་མི་གཏོང་བར་བསང་རྫས་རྣམས་འགང་ཆེ་ས་དང་བཟང་གྲས་ནས་ཕུད་དུ་ལེན་པ་གལ་ཆེའོ། །
ལྔ་བ། ལྷ་བསང་གི་ཕན་ཡོན།
བསང་གི་ཕན་ཡོན་ནི་སློབ་དཔོན་རིན་པོ་ཆེ་དང་། རྒྱལ་དབང་ལྔ་བ་ཆེན་མོ། པཎ་ཆེན་ཐམས་ཅད་མཁྱེན་པའི་བསང་ཆོག་རྒྱས་འབྲིང་སོགས་སུ་མང་དུ་མཆིས་པས་ཐམས་ཅད་བྲི་བས་ག་ལ་ལངས། འོན་ཀྱང་ཅུང་ཙམ་འདིར་བཀོད་ན། ལྕང་སྐྱ་རོལ་བའི་རྡོ་རྗེའི་བསང་ཆོག་ཡིད་བཞིན་དབང་རྒྱལ་ལས། ཁ་དོག་དྲི་རོ་མཐའ་ཡས་ཀྱིས། ། ནད་རིགས་བཞི་བརྒྱ་རྩ་བཞི་སེལ། ། གསེར་ཞུན་འཁྱིལ་འདྲའི་མེ་ལྕེ་ཡིས། ། གཏི་མུག་མུན་པའི་ཚོགས་ཀུན་འཇོམས། ། དུད་སྤྲིན་འཆི་མེད་ལམ་ཆགས་པས། ། སྡུག་བསྔལ་གསུམ་གྱི་ཚ་གདུང་སྐྱོབ། ། ཅེས་དང་། ཐུའུ་བཀྭན་བསང་ཡིག་བཀྲ་ཤིས་དབྱངས་སྙན་ལས། འཆི་བ་མེད་པའི་ཡོན་ཏན་བདུད་རྩིའི་ཤིང་། ། དྲི་ཞིམ་སྤོས་ངད་དུད་སྤྲིན་ནམ་མཁར་འཁྲིགས། ། ལྷ་འདྲེ་མི་གསུམ་རྨུགས་ཤིང་འཐིབ་པ་སེལ། ། འོད་གསལ་མེ་ལྕེ་འོད་གསལ་ཕྲེང་བར་འཕྲོ། ། མ་རིག་རྨོངས་པའི་མུན་ནག་ཐམས་ཅད་སེལ། ། མེ་སྟག་ཚ་ཞིང་བསྲེགས་པའི་ངར་ལྡན་པས། ། མནོལ་ནག་མི་གཙང་ལྗན་ལྗིན་སྲེག་པར་བྱེད། ། ཅེས་དང་། ཀུན་མཁྱེན་འཇུ་མི་ཕམ་པས། འདི་ཡིས་རླུང་རྟ་རྒུད་པ་གསོ། ། དགེ་མཚན་རྟེན་འབྲེལ་ཕྱོགས་མེད་རྒྱས། ། སྙན་གྲགས་རྒྱལ་མཚན་སྲིད་ན་མཐོ། ། མཆོག་ཐུན་དངོས་གྲུབ་ཡིད་བཞིན་འགྲུབ། ། ཅེས་གསུངས་པ་ལྟར། བླ་མ་དང་ལྷག་ལྷའི་སྐུ་གསུང་ཐུགས་དང་འགལ་བའི་ཉེས་བྱས་དང་། གྲུབ་དང་མི་གཙང་བ་སྣ་ཚོགས་དང་། དེ་དག་གིས་བསྐྱེད་པའི་མནོལ་སྐྱོན་ཤོར་བ་སོགས་བྱང་ཞིང་དག་ནས། བསྟེན་པའི་ཆོས་སྲུང་དང་སྐྱོབ་པའི་ལྷ་སྲུང་རྣམས་ཉེས་པའི་སྒོ་ནས་རང་ལ་སྡོང་གྲོགས་བྱེད་ཅིང་། ཁ་མཆུ་འཁྲུག་རྩོད། དགྲ་ཇག་ཆོམ་རྐུན། ནད་མུག་འཚེ་བ། སད་སེར་ཐན་པ་མེད་ཅིང་། སྣོད་བཅུད་ཐམས་ཅད་ལ་བཀྲ་ཤིས་དགོས་འདོད་ཀྱི་ལེགས་ཚོགས་རྒྱ་ཆེན་པོ་རྒྱུན་མི་ཆད་དུ་འབྱུང་བར་འགྱུར་རོ། ། བསང་དང་བསང་དུད་ལ་བརྟག་ཚུལ་ཀྱང་དམ་པའི་གསུང་ན་གསལ་བར་སྣང་མོད། བློ་དམན་དག་ལ་རྣམ་རྟོག་གི་ལྷག་མར་འགྲོ་བར་དོགས་ནས་མ་བྲིས་སོ། །
སྨྲས་པ།
བགྲང་བྱ་སྟོང་ཕྲག་རིམ་པར་བརྩེགས་པའི་ཁྲིར། །
དམངས་སྲོལ་རིན་ཆེན་གསེར་བུམ་མཚར་ཞིང་བརྗིད། །
སྔོན་བྱོན་དམ་པས་རྣམ་དཔྱོད་གོས་ཆེན་གྱིས། །
ཡང་ཡང་བྱི་དོར་བགྱིས་པ་དྲིན་ཆེ་ཨང་། །
རྩོམ་སྒྲིག་པ། ཀླུ་མོ་མཚོ།


text:
མདོ་ཁམས་ཆུ་བཞི་སྒང་དྲུག་གི་ནང་ཚན་དངུལ་རྫ་ཟིལ་མོའི་སྒང་སྟོད་ཧོར་སེ་ཆེན་རྒྱལ་པོའི་གདུང་རྒྱུད་ཇིང་གྷིར་ཧོར་གྱི་རྗེ་བོའི་མངའ་ཁོང་ཧོར་འབྲོག་ཤོག་སྤ་བ་ལུང་ཞེས་ཡོངས་སུ་གྲགས་པའི་རི་རྒྱུད་དུ་ཡབ་ནི་ཧོར་སྤྱི་ཁྱབ་རྒྱལ་པོའི་བློན་ཆེན་ག་རྒྱ་བསོད་ནམས་བསྟན་དར་དང་ཡུམ་ཆུ་ཁའིདཔོན་ཚང་གི་སྲས་མོ་བསོད་ནམས་གནམ་མཚོ་གཉིས་ལ་བུ་བདུན་དང་བུ་མོ་གཅིག་བྱུང་ཡོད་པའི་ནང་ཚན་བུ་བཞི་པ་དེ་ཡིན་ཁོང་ནི་སྤྱི་ལོ(༡༩༠༨)ལོར་སྐྱེས་ཤིང་འགྲམ་གཡས་ལ་རྨེ་བ་ནག་པོ་མཐེབ་རྗེས་ཙམ་ཞིག་ཡོད་ཅིང་དེ་ལ་སྤུ་མདོག་སྣ་ཚོགས་སུ་སྐྱེས་ཡོད་སྟབས་ཁོང་གི་མཚན་ལ་ཡོངས་གྲགས་ལ་ག་རྒྱ་འགྲམ་ནག་ཞེས་འབོད་པ་ལས་དངོས་མིང་ནི་ག་རྒྱ་དཀོན་མཆོག་རྒྱལ་མཚན་ཟེར་གྱིན་ཡོད། ཁོང་ནི་ཆུང་དུས་ཧོར་སྤྱི་ཁྱབ་རྒྱལ་པོའི་སྔགས་དགོན་ཨ་དཀར་དགོན་ཟེར་བ་ལ་སྒྲིག་ཞུགས་ཏེ་བསྙེན་གནས་ཀྱི་སྡོམ་པ་ལེན་མྱོང་བ་དང་ལོ་ན་ཆེར་སོན་རྗེས་ཧོར་སྤྱི་ཁྱབ་རྒྱལ་པོའི་བློན་ཆེན་གྱི་གོ་གནས་འཛིན་པར་ཁོང་ཆུང་དུས་ནས་བཙན་ཕྱུག་འཛོམས་པའི་དཔའ་རྒོད་ཞིག་ཏུ་གྲགས་པ་མ་ཟད་དཀོན་མཆོག་ལ་མཆོད་པ་དང་མ་ནུས་པ་ལ་སྦྱིན་པ་སོགས་གཏོང་ཕོད་ཆེ་ཞིང་མཐོ་ལ་འགྲན ་སེམས་དང་དམའ་ལ་བྱམས་སྐྱོང་གྲོགས་པོ་དང་ཉེ་འབྲེལ་གྱི་བར་དུ་ཚེ་ཐག་རིང་ཞིང་བློ་རྒྱ་ཡངས་ལ་དཔའ་ངར་ཆེ་བ་སོགས་ཀྱི་གཤིས་རྒྱུད་ལྡན་པའི་དཔའ་བོ་ཞིག་ཏུ་སྙན་པའི་གྲགས་པ་ཀུན་ལ་ཁྱབ་པའོ།
ག་རྒྱ་གྲམ་ནག་གིས་འཇོ་འབུ་ཁྲ་བསད་པའི་སྐོར།
ཁོང་ནི་རང་ལོ་༡༧་ཐོག་ཏུ་མཚོ་སྔོན་ཞིང་ཆེན་དེམས་ཇི་ཉེར་ལྔའི་འབྲོང་པ་སྟོད་དུ་ཚོང་ལས་བྱེད་ཞོར་དུ་འཇོ་འབུ་ཁྲ་ཟེར་བ་དེའི་སར་བུ་ལོན་ལེན་རྒྱུ་ཡོད་པ་དེ་བརྡ་འདེད་ཀྱི་ཆེད་དུ་ཡབ་བསོད་ནམས་བསྟན་གྱིས་མངགས་ཆ་བྱས་པ་ལྟར། འབྲོང་སྟོད་དུ་ཚོང་ལས་བྱེད་ཞོར་བུས་འདེད་བྱེད་སྐབས་འཇོ་འབུ་ཁྲས་ངས་བུ་ལོན་གཙང་སྤྲོད་ཟིན་པ་ཡིན་ཞེས་བཤད་པས་ཁོས་ཡིད་ཆེས་བྱས་ཏེ་ཕྱིར་ལོག་སྟེ་ཕ་ཡི་མདུན་ལ་སླེབས་ནས་འབུ་ཁྲའི་སྐད་ཆ་བཤད་པས་མ་འདོད་པའི་རྣམ་འགྱུར་བསྟན་ནས་ཁྱེད་རང་བུ་མོ་ཞིག་མིན་ནམ་ད་ཡིན་ན་ག་རྒྱ་ཚང་ལ་བུ་མི་འདུག་ཅེས་བཤད་པས་ག་རྒྱ་འགྲམ་ནག་ནི་འབུ་ཁྲའི་ཐོག་ཏུ་ཁོང་འཁྲོ་མེ་ལྟར་འབར་བས་གནས་སྐབས་སུ་བྱ་ཐབས་ཅི་ཡང་མ་མཆིས་དེའི་ཕྱི་ལོར་ག་རྒྱ་འགྲམ་ནག་རང་ལོ་༡༨ཐོག་སྔ་ལོ་བཞིན་ཚོང་ལས་བྱེད་ཞོར་བུས་འདེད་དང་སྦྲགས་ཏེ་གཏོང་སྐབས་དང་པོར་ཚོང་ལས་ཀྱི་བྱ་བ་ཡོངས་སུ་བསྒྲུབས་དེ་རྗེས་འབུ་ཁྲའི་སར་ལན་བཏང་སྟེ་ཁྱེད་རང་སྔ་ལོ་རྫུན་བཤད་ནས་བུན་འཇལ་མ་བྱུང་བས་ད་ལེན་གཙང་སྤྲོད་མ་བྱུང་ན་སྡེ་མོར་མི་འཇོག་ཅེས་བཤད་དེ་འཕྲིན་ཆ་གཏོང་བས་འབུ་ཁྲ་ཡང་སུ་ཞིག་ལ་མི་སྐྲག་པའི་ཕོ་རྒོད་ཞིག་ཡིན་སྟབས་ཁྱོད་ག་རྒྱ་ཚོང་གིས་གཞན་གྱིས་ལག་ཏུ་བུ་ལོན་གཉིས་ཁུག་ཟ་གི་ཡོད་པས་དེ་ང་ལ་མི་འགྲོ་མ་གཞི་ཁྱོད་རང་ན་ནིང་དཔའ་རྩལ་མེད་པས་ད་ལོ་ཉོས་ཡོད་ཚོད་འདུག་ཡོང་བསམ་་ན་ཤོག་ཅེས་ལན་སློག་པར་བརྟེན། ཁོང་གཉིས་འདམ་ཆུའི་ཆུ་རྒྱུད་ལ་དགྲ་དུས་བགོས་ཏེ་གྲི་འཐབ་བྱེད་སྐབས་འབུ་ཁྲས་ག་རྒྱ་འགྲམ་ནག་ལ་རལ་གྲི་དང་པོར་བསྣུན་པས་ལུས་ཀྱི་བ་སྤུ་ཙམ་ཡང་གནོད་མ་ཐོན་དེ་མཚམས་ག་རྒྱས་འབུ་ཁྲའི་སོག་ཁྲག་ལ་གྲི་གཡུག་པས་འབུ་ཁྲ་གཞོགས་ས་མ་ལྷུང་ཙམ་གྱི་རྨ་ཆེན་བཏང་བས་འབུ་ཁྲ་ས་ལ་འགྱེལ་སྟབས་ག་རྒྱས་འབུ་ཁྲ་རྨ་ཆིང་རྒྱབ་སྟེ་འཇོ་རུ་བའི་ས་ལ་བསྐྱལ་ནས་ག་རྒྱ་ཕྱིར་ལོག དེ་ནས་བཟུང་ག་རྒྱ་འགྲམ་ནག་སྔར་ལས་ལྷག་པའི་དཔའ་རྩལ་ཆེ་བའི་སྙན་གྲགས་བྱུང་བ་མ་ཟད་ལུས་ལ་མཚོན་མི་འགྲོ་ཟེར་ནས་ཡ་མཚན་སྐྱེ་བའི་གནས་སུ་གྱུར།
ག་ཚབ་གཉིས་ཐོག་མའི་འགལ་གཞི་བྱུང་ཚུལ་སྐོར།
སྔོན་ཚབ་ཤིས་བོན་ཐར་བུན་ལོན་དགོས་རིགས་བོན་ཐས་ཚབ་ཤི་ལ་བུན་ལོན་ཇི་ལྟར་སྙག་རུང་ཚབ་ཤིས་བུན་དངུལ་མ་སྤྲད་པས་བོན་ཐའི་དཔོན་འཁོར་ཚོས་ཐབས་ཤེས་ཟད་ནས་བོན་ཐར་དགོས་པའི་ཊམ་རྡོ་ཉེར་ལྔའི་མ་སྐྱེད་དང་ཆབས་ཅིག་ཏུ་ག་རྒྱ་རྣམ་ཚང་གིས་བཞེས་རོགས་ཟེར་ནས་གན་རྒྱ་ག་རྒྱ་བསོད་ནམས་བསྟན་དར་གྱི་ལག་ཏུ་བཞག་པས་སྐབས་དེར་ག་རྒྱ་འགྲམ་ནག་ནས་ཚབ་ཤིའི་ལག་ཏུ་བུན་ལོན་ལོན་རྒྱུ་ཁག་པོ་རེད་སྐྱུར་ན་བཞག་ན་བཟང་ཞེས་བཤད་པས། ཕ་བསྟན་དར་དང་བུ་སྐར་མ་གཉིས་རྒྱུ་བརྣག་ཆེ་བས་གན་རྒྱ་དེ་བླངས་པར་བརྟེན་ག་ཚབ་ཐོག་མར་འགལ་བའི་རྒྱུ་རྩ་དེ་ནས་བྱུང་བ་རེད། དེ་རྗེས་ག་རྒྱ་ཚང་གིས་ཚབ་ཤི་ལ་བོན་ཐའི་ངོ་བསྒྱུར་གྱི་བུན་ལོན་དེ་ཅི་ཙམ་སྙག་ཀྱང་ཚབ་ཤིས་གཏན་ནས་མ་སྤྲད། མཐར་ཧོར་སྤྱི་སྦྲ་ཆེན་ས་གནས་སུ་འབྱོར་སྐབས་ག་རྒྱ་བསོད་ནམས་བསྟན་དར་གྱིས་བུན་དོན་སྐོར་ཚབ་ཤི་ལ་ཁ་མཆུ་བཙུགས་པས་ཁོང་གཉིས་ཧོར་སྤྱིའི་མདུན་དུ་གདོང་བཤེར་བྱེད་སྐབས་ཚབ་ཤི་ཨ་རྣམ་གྱིས་ག་རྒྱ་བསྟན་དར་ཁ་གྲགས་རྒྱུ་མེད་པར་བཟོས་པའི་སྐད་གྲགས་ཆེན་པོ་བྱུང་ཡོད་པ་རེད། མཐར་ཐག་ཆོད་ཀྱི་རྒྱུ་དོན་ཐོག་ག་རྒྱས་ལོན་ནས་ཚབ་ཤིས་བུན་འཇལ་བྱེད་དགོས་བྱུང་རུང་གདོང་བཤེར་སྐབས་སུ་ག་རྒྱ་ཕམ་པའི་མིང་རྣ་ཤོར་སྟབས་དེ་ནས་བཟུང་ག་རྒྱ་བསོད་ནམས་བསྟན་དར་གྱིས་ཚབ་ཤི་ལ་དགྲ་ནག་ཏུ་བཟུང་ཏེ་བསྡད་པ་རེད། དེ་རྗེས་ག་རྒྱ་བསོད་ནམས་བསྟན་དར་ནད་ཀྱིས་མནར་བས་གྲོངས་ཁའི་ཁ་ཆེམས་དུ་ང་འཆི་ཁར་གཞན་གྱི་སེམས་ཆགས་གང་ཡང་མེད་ཚབ་ཤི་ཨ་རྣམ་དགྲ་ལན་ཞིག་མ་ལོན་བར་ང་མིག་བཙུམ་དཀའ་བས་བུ་ཁྱེད་ཚོས་དེ་ལ་དགྲ་ཤ་ལོན་པའི་ཁས་ལེན་ང་ཡི་ཤི་ལག་འཁྱགས་པ་འདི་ཁྱེད་ཚོའི་གསོན་ལག་ཚ་པོས་འཇུས་དགོས་ཅེས་ལབ་པས་བུ་གཞན་སུ་གང་གིས་འཇུ་མ་ནུས་པའི་སྐབས་བུ་དཀོན་མཆོག་རྒྱལ་མཚན་ནམ་འགྲམ་ནག་གིས་ཕ་ཡི་ལག་པ་འཇུས་ནས་ཚབ་ཤི་ལ་དགྲ་ལན་ངས་སྤྲོད་ཟེར་ནས་ཁས་བླངས་པར་བརྟེན་ག་རྒྱ་འགྲམ་ནག་གིས་ཚབ་ཤི་ལ་དགྲ་ཤ་ལེན་དགོས་བསམ་པའི་དམ་བཅའ་ཡིད་ལ་འཆང་ནས་བསྡད་སྐབས་སུ་མི་ངན་ཁ་ཤས་ཅིག་གིས་ཕན་ཚུན་བར་དཀྲུག་ཤིང་རྒྱབ་པས་ཁོང་གཉིས་ཀྱི་འགལ་བ་དེ་མེ་ལ་ཤིང་སྣོན་བརྒྱབ་པ་ལྟར་གྱུར་ཡོད་པ་རེད།
ག་ཚབ་གཉིས་དངོས་སུ་འཁྲུག་འཛིང་བྱུང་བའི་སྐོར།
ཉིན་ཞིག་ག་རྒྱ་འགྲམ་ནག་གིས་ནང་འཁོར་ཨ་ཕྲུག་ཁ་ཤས་ཁྲིད་ནས་ཟོ་དོར་ཚབ་ཤིའི་སྒོར་བབས་སྐབས་དེར་ཚབ་ཤི་ཨ་རྣམ་དང་ཁོ་རང་གི་བུ་ཆུང་བ་གཉིས་བསྡད་མེད་པ་རེད་དེ་དུས་ཚབ་ཤིའི་སྤོ་བོ་གཅིག་གྲོངས་པས་ཀླུ་ཕུག་དགོན་པའི་གྲྭ་པ་འགའ་དགེ་རྩ་ཞེ་དགུ་བཟུང་ནས་བཞུགས་པས་དེའི་སར་ག་རྒྱའི་ཨ་ཕྲུག་ཁ་ཤས་འཛུལ་ནས་ཨ་རྣམ་གྱི་ཕ་གཡང་མཆོག་གྲི་རུབ་རྒྱབ་ཏེ་བསད། དེ་སྐབས་སུ་ཚབ་ཤིའི་བུ་ལོ་ན་བཅུ་བདུན་ལོངས་པ་ཞིག་གིས་ག་རྒྱ་སླེབས་པ་མཐོང་འཕྲལ་མེ་མདའ་བརྒྱབ་ནས་ག་རྒྱའི་སྤུན་ཉེ་དཔལ་གྲགས་ཟེར་བ་དེར་བསད་པ་དང་ཁ་ཤས་རྨས་སྐྱོན་བཟོས། དེ་མཚམས་ག་རྒྱ་གཡོག་འཁོར་ཐད་ཀར་ནང་དུ་མ་འཛུལ་བར་ཐབས་ཇུས་གཞན་དུ་གཏོང་བས་བར་དེར་ག་རྒྱའི་སྤུན་རྗེས་རྒྱལ་ཟེར་བ་དེས་ཚབ་ཤིའི་བུ་མོ་དང་སྔོན་དུ་འབྲེལ་བ་ཡོད་པར་བརྟེན་བུ་ཕྱིར་ཐོན་ན་མི་གསོད་རྒྱུའི་ཁ་ཆད་བྱས་ཏེ་བུ་མོས་མིང་པོ་འཇུས་ནས་སྒེའུ་ཁུང་ནས་ཕྱིར་ཐོན་བྱུང་མཚམས་ག་རྒྱའི་ཨ་ཕྲུག་ཁ་ཤས་ཤིག་གིས་མེ་མདའ་བརྒྱབ་ཏེ་བསད་པ་དང་ཚབ་ཤིའི་རྒྱུ་ནོར་རྣམས་བསྡུས་ཏེ་འདེད་ཁར་ག་རྒྱས་ཨ་མཆོད་གྲྭ་པ་རྣམ་ཀྱི་མདུན་དུ་ཕྱིན་ཏེ་བརྗོད་དོན་ངས་ཚབ་ཤིའི་ཕ་གཡང་མཆོག་རྒན་པོ་གསོད་བསམ་པ་མེད་རུང་ཨ་ཕྲུག་ཚོས་ལག་ཐལ་གྱིས་བསད་ཉེས་ཤོར་འདུག་ཁྱེད་རྣམས་དེའི་ཆེད་དུ་ཡང་བསྐྱར་ཞེ་དགུ་ཐེངས་གཅིག་སྐྱེལ་དགོས་ཞེས་བརྗོད་ནས་དེ་དོན་དུ་འབྲི་བྲུས་མ་བཅུ་བཞག་སྟེ་གཞན་ཚང་མ་འཕྲོག་བཅོམ་བྱས། དེ་རྗེས་ག་ཚབ་གྱོད་དོན་ཐག་གཅོད་སྐབས་ཨ་རྣམ་གྱིས་ཧོར་སྤྱིའི་བཀའ་ཅི་གནང་དང་ལེན་དང་ག་རྒྱས་ཅི་བཤད་ཉན་པ་ལྟ་བུའི་རྣམ་འགྱུར་བཟུང་བ་མ་ཟད་དེ་ནས་བཟུང་དངོས་ཤུགས་རྒྱུ་གསུམ་གང་གི་ཐོག་ག་རྒྱར་མཐུན་པོ་བྱེད་པའི་བཟོ་བསྟན་དེ་རྗེས་རིང་མིན་དུ་ག་རྒྱ་ལྷ་སར་འགྲོ་རྩིས་ཡོད་པ་ཐོས་སྐབས་ཨ་རྣམ་གྱིས་བློ་འཁེལ་ཉེ་འབྲེལ་དང་གྲོགས་པོ་ཁ་ཤས་ཤིག་དང་ལྷན་དུ་ནུབ་གཅིག་ལ་ག་རྒྱ་དགྲ་ལན་འཕྲོད་མིན་གྲོས་བསྡུར་སྐབས་སུ་ཉེ་འབྲེལ་དང་གྲོགས་པོ་རྣམས་ཀྱིབཤད་དོན་ག་རྒྱར་དགྲ་ལན་ལེན་རྒྱུ་ཤིན་དུ་དཀའ་བ་དང་ང་རང་ཚོ་སྡོད་བདེ་བྱུང་ན་ལེགས་ཚུལ་བཤད་པའི་མཐར་ཚབ་ཤི་ཨ་རྣམ་གྱིས་ང་ཡི་བུ་ནི་གཞོན་ནུ་ཡིན་སྟབས་གྲི་ཤིར་འགྲོ་སྲིད་ཀྱང་ཕ་རྒན་པོ་ལོ་བདུན་བཅུ་ལོན་པ་གྲི་ཤིར་སོང་བ་དེ་བློ་ཡུལ་དུ་མི་གཤོང་མི་བ་ཞིག་ཡིན་པས་ངས་དགྲ་ལན་ཞིག་མ་ལོང་ན་གསོན་ས་སྟེང་དུ་བསྡད་ཀྱང་ཕན་པ་མེད་ད་ལན་ངས་ག་རྒྱ་དགྲ་ལན་ལེན་རྒྱུ་ཡིན་ཞེས་བཤད་ཁྱེད་རྣམས་དགྲ་འཐབ་ཀྱི་ནང་དུ་དཀའ་ངལ་དང་ཉེན་ཁ་ཡོད་པར་བརྟེན་དཔུང་རོགས་སུ་འགྲོ་མ་ནུས་ན་ཁག་མེད་ཅེས་ཚིག་ཐག་བཅད་ནས་བཤད་པས་ཁོང་ཚོས་ཁྱེད་ཀྱི་དངོས་འབྲེལ་གྱི་དགྲ་ལན་ལེན་རྒྱུའི་བློ་ཐག་ཆོད་ན་ངེད་ཚོ་ཁྱེད་ཀྱི་དཔུང་རོགས་འགྲོ་རྒྱུ་ཐག་ཆོད་ཡིན་ཟེར་ནས་ག་རྒྱར་དགྲ་ལན་ལེན་རྒྱུར་ཐག་བཅད་པ་རེད། དེ་ནས་རིང་མིན་དུ་ག་རྒྱ་ནང་འཁོར་ཟོ་དོར་ཚབ་ཤིའི་ཉེ་འགྲམ་དུ་ན་ཞག་འདུག་བྱེད་སྐབས་ཚབ་ཤི་ཨ་རྣམ་ཕ་བུ་གཉིས་ཀྱིས་ཤ་མར་ཇ་བཅས་ཁྱེར་ནས་གསོལ་ཞབས་ཡིན་ཟེར་ནས་ག་རྒྱ་ལ་ཕུལ་བ་དང་ཆབས་ཅིག་འདི་སྐད་དོ། ག་ཚབ་བར་སྔོན་འགལ་བ་མེད་རུང་སྐབས་ཞིག་རྐྱེན་དབང་གིས་དེ་ལྟར་གྱུར་བ་རེད་འོན་ཀྱང་ད་ནས་བཟུང་ངས་ཁྱེད་ལ། མ་ཐུབ་ཤན་པ་ལག་དམར་དགྲ་མིན། མ་ཐེག་གསེར་གྱི་ཕ་བོང་རྒྱུ་མིན། ཞེས་པའི་དཔེ་ལྟར། ངས་ཁྱེད་ལ་དགྲ་སེམས་མི་བཟུང་ལ་ཁྱེད་ཀྱིས་ཀྱང་ངེད་ཚང་ལ་སྡང་སེམས་་མི་འཛིན་རོགས་གནང་ཞེས་བཤད། ངས་ཕ་འདས་པའི་ཆེད་དུ་ལས་བཞི་རྒྱུན་ལྔ་བླུག་རྩིས་ཡོད་པར་བརྟེན་གསེར་དགོས་གལ་ཆེ་བས་ཁྱེད་ཀྱིས་གསེར་ཉོ་བྱེད་ཅིག་བསྣམས་རོགས་ཐུགས་ཡིད་མ་ཆེས་ན་ངའི་བུ་ཁྱེད་མཉམ་དུ་འཕྲད་རོགས་ཞེས་ཚིག་ཐག་ཆོད་པོས་བཤད་སྐབས་ག་རྒྱ་འགྲམ་ནག་ཡིད་ཆེས་ནས་ཁྱེད་ཀྱི་བུ་ཁྲིད་མི་དགོས་ཕྱིན་ཆད་ཁྱེད་ཀྱི་ཟེར་བ་བཞིན་བྱ་འོས་ད་ལན་ཁྱེད་ཀྱི་གསེར་ངས་ཉོ་ཡོང་དངུལ་སྐུར་མི་ད གོས་ཞེས་བཤད་རྗེས་ཁོང་གཉིས་གྲོགས་འགྲིག་གི་རྣམ་པ་བྱུང་ཡོད་པ་རེད། དེ་རྗེས་ག་རྒྱ་ལྷ་སར་སྐྱོད་ནས་དུས་ཡུན་གང་འཚམས་སོང་རྗེས་ཚབ་ཤི་ཨ་རྣམ་སྤུན་ཉེ་དང་ཨ་ཕྲུག་བཅས་རྟ་སྦོད་རང་འགྲིག་བྱས་ཏེ་ག་རྒྱ་རྗེས་འདེད་བྱས་ནས་ཕྱིན་པས་ག་རྒྱ་ནག་ཆུ་ལྷོ་མ་ཤོག་ཁའི་འགྲམ་དུ་སྒར་བབས་ཏེ་བསྡད་ཡོད་བསྟབ་དེའི་མཚན་མོར་ཚབ་ཤིས་ག་རྒྱའི་ཐོག་ལ་བླུག་པས་གུར་གཉིས་ཡོད་པ་གཅིག་གི་ནང་དུ་ག་རྒྱ་བཟའ་མི་གཉིས་དང་གཡོག་ཁ་ཤས་ཡོད་གཞན་གྱི་ནང་དུ་སྤུན་མཆེད་གཙོས་གཡོག་པོ་ཁ་ཤས་ཡོད་པར་ཚབ་ཤི་ཨ་རྣམ་དང་རས་པ་སྐྱ་བདག་གཙོས་ཁག་གཉིས་བགོིས་ཏེ་གུར་ཆོན་གྲིས་བཅད་དེ་མཚན་གཏིབ་བཏང་བས་རས་པ་སྐྱ་བདག་འགྲོ་སའི་ག་རྒྱ་འགྲམ་ནག་གི་གུར་གྱི་རྟིང་པ་ཨབ་ཁུང་དུ་ཚུད་ཡོད་སྟབས་ལམ་སེང་འགྱེལ་མ་ཐུབ་པའི་མཚམས་དེར་ག་རྒྱ་འགྲམ་ནག་བྲོས་པས་ཐར་བ་དང་། ཨ་རྣམ་གྱི་གཏིབ་པའི་གུར་དེར་མི་རེ་རེ་བཞིན་སུ་ཡིན་དྲིས་ཏེ་གྲི་གཙབ་ཀྱིས་བསད། བྱ་ཕྲུག་རྗེས་དགའ་ཟེར་བ་དེས་ང་མཁར་དམར་བླ་བྲང་གི་གཡོག་པོ་ཡིན་ལབ་པས་དེ་མ་བསད་དེའི་རུམ་དུ་སྐར་སྡུག་ཟེར་བ་སྦས་པས་དེ་གཉིས་ཐར། དེ་རྗེས་མི་བསད་པའི་རོ་བཤེར་སྐབས་འགྲམ་ནག་ཤོར་བ་ཤེས་རྗེས་ཚབ་ཤིས་བྲེལ་ཚུབ་ངང་ག་རྒྱའི་སྒར་ཆས་དངོས་རིགས་རྣམས་བསྡུས་ཏེ་ཕྱིེར་ལོག་ཡོང་བ་རེད། དེ་རྗེས་འགྲམ་ནག་སྒར་སར་རོ་སྐོར་དུ་སོང་ནས་བསྟས་པས་བ་ངན་བསྟན་འཛིན་ཤི་མ་གསོན་དུ་ལུས་ཡོད་པ་དེའི་འོག་ན་མེ་མདའ་སྟག་གཟིག་དེ་ལུས་ཡོད་པ་ཚུར་བླངས་པས་བ་ངན་བསྟན་འཛིན་ནས་འགྲམ་ནག་བསྡད་པ་མཐོང་རྗེས་ཡ་ཁྱེད་འཚམས་འདུག་པ་བློ་བདེ་ཟེར་ནས་དབུག་ཆད། དེ་ནས་ག་རྒྱ་འགྲམ་ནག་ནམ་གསལ་རྗེས་ལྷོ་མའི་བརྒྱ་དཔོན་སར་ཕྱིན་པས་ཁོང་གཉིས་སྔོན་ནས་ཤག་པོ་ཡིན་པར་བརྟེན་དེར་བསྡད་དེ་གཤིན་པོ་རྣམས་ཀྱི་དོན་དུ་དགེ་རྩ་སྒྲུབ་སྟེ་ཉིན་ཤས་རིང་བསྡད་དེ་རྗེས་ག་རྒྱ་ནག་ཆུ་རྒྱུད་ནས་ལྷ་སར་ཕྱིན་དེར་འབྱོར་རྗེས་ག་རྒྱས་སྐུ་དྲག་དང་འཁོན་འགྲས་ཡོད་ས་ཀ་ཤོད་པ་བཅས་སར་བཅར་ནས་ཕོ་ཤེད་དང་ཡུད་བརྗོད་ཅི་རིགས་ཀྱི་སྒོ་ནས་བུ ་ལོན་སོགས་གཡར་ཏེ་དངུལ་དང་མེ་མདའ་ཉོན་ནས་ཕ་ཡུལ་དུ་འབྱོར་རྗེས་ཉིན་ཤས་རིང་སྡད་དེ་བསང་གསོལ་མཆོད་བསྟོད་བྱས་ཏེ་ཚབ་ཤིར་དགྲ་ལན་དུ་ཕྱིན་ག་རྒྱ་ལམ་རྒྱུས་དེ་ཙམ་མེད་པས་ས་ཤེས་ཁྲིད་དེ་སོང་བས་མཚན་མོ་ཞིག་ཏུ་ཚབ་ཤི་དང་འཕྲད་སྐབས་མེ་མདའ་འཕེན་རེས་གང་འཚམས་བྱས་རྗེས་ཚབ་ཤི་གཡོལ་བས་མ་མཐོང་དེ་ནས་ག་རྒྱ་མྱུར་སྐྱོད་ཀྱིས་རྗེས་འདེད་བྱས་པས་སྡེ་དུད་ཁ་ཤས་ཡོ ད་སར་ཞིག་ན་མི་གཅིག་ལ་ཚབ་ཤི་གར་ཡོད་བཙན་འདྲི་བྱས་པས་ཤིང་ལུང་ནང་དུ་ཡོད་རེད་ཞེས་བཤད་དེ་ག་རྒྱ་མྱུར་དུ་ཕྱིན་པས་ཤིང་ལུང་ཚབ་ཤིའི་སྦྲ་མཐོང་སར་འབྱོར་རྗེས་ག་རྒྱས་དེ་རིང་ག་ཚབ་གཉིས་རྒྱལ་ཕམ་ཐག་གཅོད་ཀྱི་སྐབས་ཡིན་ཞེས་ཟེར་ཏེ་མི་མང་ཤོས་དེར་བཞག་དཔོན་འཁོར་ཧྲག་ཐུས་ཁ་ཤས་ཤིག་ཚབ་ཤིའི་སྒོར་བླུག་པ་རེད་སྐབས་དེར་ཚབ་ཤི་ཨ་རྣམ་གྱིས་སྔོན་ཙམ་ནས་ག་རྒྱ་སྦྲ་ཐོག་ཏུ་སླེབས་ཉེར་ཡོད་པ་ཤེས་རུང་སྟོབས་ཤུགས་ཆེ་ཆུང་གིས་དོ་ཟླར་མི་ཐུབ་སྙམ་ནས་ཁོ་རང་གི་སྦྲ་མཐོང་སའི་རི་རྩེ་ཞིག་ནས་རྒྱང་སོ་བཙུགས་ནས་བསྡད་ཡོད་པ་རེད། སྐབས་དེར་ག་རྒྱ་སྦྲ་ཐོག་ཏུ་བབས་ནས་ཚབ་ཤིའི་བུ་དང་བཟའ་ཟླ་གཙོས་ཉེ་འཁོར་བཅས་ཁྱོན་སྡོམ་མི་བཅུ་ལྷག་ཙམ་བསད་ནས་ཕྱི་ཡི་རྟ་ནོར་ལུག་སོགས་དང་ནང་གི་དངོས་ཆས་རིགས་ཆ་ཚང་འདེད་འཁྱེར་བྱས་ནས་ག་རྒྱ་འགྲམ་ནག་རྒྱལ་ཁ་ཐོབ་པའོ།
ག་རྒྱ་འགྲམ་ནག་གིས་འབུམ་རྒྱུད་དཔོན་དཀྲོང་བའི་སྐོར།
སྤྱི་ལོ་༼༡༩༤༣ ལོར་འབུམ་རྒྱུད་དཔོན་གྱི་ཇག་དམག་ཧོར་འབྲོག་ཤོག་སར་སླེབས་ནས་རྟ་ནོར་ལུག་སོགས་བརྒྱ་སྐོར་ཁ་ཤས་ཇག་འདེད་ཤོར་མཐར། འབྲོག་ཤོག་གིས་དེ་མཚམས་ག་རྒྱ་འགྲམ་ནག་ལ་སྙན་གསན་ཞུས་པས་ག་རྒྱས་ཨ་ཕྲུག་ཁ་ཤས་ཅིག་ཁྲིད་ནས་ར་མདར་སོང་བས་ཇག་པ་རྣམས་ཉུག་ཆུ་བརྒལ་ནས་རྒྱབ་ཀྱི་རི་སྡེབས་ནས་འདེད་འགྲོ་བས་དེ་མཚམས་ཇག་པས་མཐོང་སྐབས་ས་འབུར་གཉིས་ཀྱི་རྒྱབ་ནས་ག་རྒྱར་གཏད་དེ་མེ་མདའ་ཇི་ཙམ་འཕང་ཀྱང་ག་རྒྱར་མ་ཕོག་པར་དེ་མཚམས་ག་རྒྱ་ཉེ་སར་སླེབས་ཏེ་འཕེན་རེས་ཏོག་ཙམ་བྱས་མཐར་ག་རྒྱ་འགྲམ ་ནག་ཇག་པའི་འཛིང་རའི་ཐོག་ཏུ་མཆོང་སྐྱོད་བྱས་ཏེ་མེ་མདའི་དྲག་ཆར་ཕབས་པས་འབུམ་རྒྱུད་དཔོན་གཙོས་མི་བཞི་ལྔ་ཞིག་བསད་པས་དེ་འཕྲོ་ཇག་མི་ཚང་མས་མགོ་སྒུར་ཟེར་ནས་མེ་མདའ་ཚང་མ་ས་ལ་བཞག་པས་ག་རྒྱས་ཚེ་ཐར་གཏོང་། ཉེ་ཐུག་འཕེན་རེས་སྐབས་ག་རྒྱའི་མེ་མདའི་རུ་ལ་མདེར་ཕོག་ནས་ཆག་སྐྱོན་བྱུང་བ་ལས་གཞན་གང་ཡང་སྐྱོན་མེད། དེ་ནས་གང་ཆེའི་ཤོར་ནོར་ཚང་མ་ཚུལ་བླངས་ཁར་འབུམ་རྒྱུད་དཔོན་གྱི་རྟ་སྦོད་ཚང་མ་བླངས་ཏེ་ཇག་པ་རྣམས་རང་སར་ལོག་ཏུ་བཅུག སྤྱི་༼༡༩༤༤ ལོར་ག་རྒྱ་འགྲམ་ནག་གིས་དེ་ལྔ་མི་མང་པོ་བསད་པའི་སྡིག་བཤག་ཡིན་ཟེར་ཏེ་ཙ་རི་རོང་བསྐོར་ལ་ཕྱིན་པ་རེད། དེ་དུས་བོད་ས་གནས་སྲིད་གཞུང་གིས་མངགས་གཏོང་བྱས་པའི་དཀྱིལ་སྒར་སྡེ་པ་ཞེས་པའི་གཞུང་ཞབས་སྣང་མེད་དུ་བཏང་ནས་ཁོ་རང་གིས་སྒྲིགས་འཛུགས་ལྟ་བུ་བྱས་ཏེ་ཀློ་བའི་ཉེར་འཚེ་ལས་སྒྲོལ་ནས་སྐོར་བ་བསྐོར་ཏེ་ཕྱིར་ལོག་པའོ། །
ག་རྒྱ་དང་རི་བ་འཁྲུགས་པའི་སྐོར།
ཧོར་འབྲོག་ཤོག་ཟེར་བ་ནི་དེ་སྔའི་ཧོར་ཚོ་སོ་དགུའི་ཡ་གྱལ་ཧོར་རྒྱལ་པོའི་བཞུགས་གནས་ཡིན་པ་སྔར་བཤད་ལྟར་དང་། དགེ་རྒྱས་རི་བ་ནི་དེ་སྔའི་དེམས་ཇི་ཉེར་ལྔའི་ཁོངས་གཏོགས་དགེ་རྒྱས་བྱང་རོང་ཤོག་བཞིའི་གྲས་ཡིན། ཁོང་གཉིས་འཁྲུག་རྐྱེན་འབྱུང་རྩ་གཙོ་བོ་ཕ་ཡུལ་སྟོད་ནས་ཡིན་པའི་མི་འཁྱམས་བསམ་གྲུབ་ཟེར་བ་ཞིག་ཧོར་འབྲོག་ཤོག་གང་ཆེའི་སར་སླེབས་ཏེ་རྟ་སྦོད་ཉོ་ཚོང་འགའ་བྱས་ནས་ཟླ་གཅིག་ལྷག་ཙམ་བསྡད། དེ་རྗེས་མི་འཁྱམས་བསམ་གྲུབ་ཟེར་བ་དེས་དགེ་རྒྱས་རི་བའི་དཔོན་མི་འགྱུར་ལ་མགོ་བཏགས་ཞུས་ནས་བསྡད་ཡོད་པ་རེད། ཉིན་ཞིག་མི་འཁྱམས་དེས་རི་བ་དཔོན་མི་འགྱུར་ནི་ཁ་དཔུང་སྟོབས་ཤེད་ཆེ་ལ་ཇག་རྐུན་བྱེད་རྒྱུར་དགའ་བས་ཁོ་རང་གིས་ནམ་རྒྱུན་རྫིག་གཏམ་འདོན་དུས། ས་བཙན་པོ་མི་ཡི་མ་ཟིན་ལེ། བྱང་ཁོག་ལྕགས་མཁར་སྦུག་གུ་རེད། ཕོ་སྐྱེས་པོ་མི་ཡི་མ་འདོད་ལེ། ང་རི་བའི་རྒྱ་རྐྱ་མགོ་སྔོན་ཡིན། ཞེས་ཟེར་གྱི་ཡོད་པ་རེད། ཁོ་བོས་དཔོན་མི་འགྱུར་གྱི་གཤིས་རྒྱུད་ཤེས་ནས་དཔོན་ལ་རོགས་རམ་ཞུས་པས་དཔོན་གྱིས་ཁོ་རང་གི་ཚ་བོ་གཙོས་མི་བདུན་རོགས་བཏང་བས་མི་དེ་རྣམས་ཀྱིས་འབྲོག་ཤོག་དམར་རུ་ཤོག་ཁའི་ནང་དུ་བཙན་བྱོལ་བྱས་ཏེ་ཇག་རྒྱབ་སྐབས་དམར་རུ་ཤོག་ཁའི་འགོ་བ་དབང་མཆོག་གཙོས་རྟ་པ་སུམ་ཅུས་བསྐོར་ཏེ་མེ་མདའ་འཕེན་རེས་བྱས་མཐར་ཇག་མི་བདུན་ཆ་ཚང་བསད་པ་རེད། དེ་རྗེས་སྐྱེ་དགུ་མདོར་འབྲོག་ཤོག་གི་ཇ་བདལ་ལེན་མཁན་བློན་པོ་འཁོར་ཚ་སྐར་རྒྱན་དང་། སྟག་ལུང་བྲ་བོ་གཉིས་གཙོས་པའི་སྒར་ཆུང་ཁ་ཤས་ཕྱིན་པས་ཡར་ལམ་དགེ་རྒྱས་རི་བའི་ས་མཚམས་བརྒྱུད་དགོས་སྟབས་དཔོན་མི་འགྱུར་ནས་ལམ་སྒུག་བྱས་ཏེ་ཇ་དང་ཁལ་གཡག་སྒར་ཆས་གོ་ལག་དང་བཅས་པ་ཆ་ཚང་འཕྲོག་ཁར་ད་དུང་མི་ཁ་ཤས་ཀྱི་མགོ་སྐྲའི་ལྷས་མ་སྟག་གཡུ་དང་བཅས་བྲེགས་པ་མ་ཟད། རྣ་ལོང་ཡང་འཕྲོག་སྟེ་འབྲོག་ཤོག་དཔོན་བློན་ལ་བརྙས་གཏམ་གྱི་འཕྲིན་ཆ་བསྐུར་ཏེ། དཔེ་རུ་ལྟག་ཕུད་རྣ་ལོང་ཞྭ་འཕྲུ་གསུམ། ཕ་རྗེ་དཔོན་གྱི་སྐུ་སྐལ་རེད་ཅེས་ཟེར་སྲོལ་ཡོད་པ་འདི་དཔོན་རྒྱལ་སྲས་ཁྱོད་ལ་གཏད་པ་ཡིན་ཞེས་དང་། ད་དུང་ཁྱོད་ཀྱི་ནང་བློན་ག་རྒྱ་འགྲམ་ནག་ཟེར་བ་ནི་སྤྲ་བྲག་ནག་གི་བུ་ཡིན་ཟེར་གྱི་ཡོད་ན། ང་རི་བ་མི་འགྱུར་ཡང་བྲག་ཆེན་ར་རྒོད་ཀྱི་བུ་ཡིན། སྤྲ་བྲག་ནག་དང་བྲག་ཆེན་ར་རྒོད་ཟེར་བ་གཉིས་ནི་སོ་སོའི་རྒྱབ་རི་མིང་ཡིན། ཡང་ང་ས་བཙན་ལྕགས་མཀར་སྦུག་གུ་ལ། རི་བ་མི་ཡི་སྐྱང་ཀི་ཡོད། བུ་རྟ་ལྕགས་ཀྱི་སེར་བ་ཡིན། ཁྱོད་དཔོན་བློན་གཉིས་ཡོང་ཕོད་ན་ངེད་སྐྱ་སེར་གཉིས་དང་རལ་ཁ་བཀྱེ་ནས་སུ་རྒྱལ་སུ་ཕམ་ཐག་བཅད་ཆོག་ཟེར་ནས་རྫིག་གཏམ་སྣ་ཚོགས་བཤད། ཇ་བདལ་ལེན་མཁན་རྣམས་རང་ཡུལ་དུ་འབྱོར་རྗེས་སུ་ལམ་བར་གྱི་གནས་ཚུལ་སྐོར། འབྲོག་ཤོག་དཔོན་བློན་གཉིས་ལ་བདེ་སྡུག་ཞུ་འབོད་དང་སྦྲགས་རི་བ་མི་འགྱུར་གྱིས་བསྐུར་བའི་འཕྲིན་ཆ་རྣམས་ཞུས་ཡོད་པ་རེད། དེ་ནས་འབྲོག་ཤོག་དཔོན་སྡེས་རི་བ་ལ་དགྲ་ལན་ཅི་ཙམ་ལེན་རྒྱུའི་གྲོས་མོལ་བྱེད་སྐབས་ག་རྒྱ་འགྲམ་ནག་ནས་རི་བའི་བརྙས་བཅོས་ཀྱི་སྐད་ཆར་ཁོང་ཁྲོ་མེ་ལྟར་འབར་ཏེ་བཤད་དོན། ད་ཐེངས་དཔོན་ཁྱེད་དམག་ལ་ཕེབས་དགོས། ང་ག་རྒྱ་བུས་རི་བ་མི་འགྱུར་གྱི་མགོ་ལག་ལེན་ཐུབ་པ་བྱེད་རྒྱུ་ཡིན། ཡང་ན་ངའི་དུར་ས་རི་བའི་ས་ཐོག་ཏུ་འདེབས་རྒྱུ་ཡིན་ཞེས་ཚིག་ཐག་ཆོད་པོའི་སྒོ་ནས་བཤད། སྐབས་དེར་དཔོན་རྒྱལ་སྲས་ཀྱིས་དེར་མོས་མཐུན་བྱས་ཏེ་འབྲོག་ཤོག་ཤོག་ཁ་བཅུ་དྲུག་གི་དམག་བསྡུ་རྒྱུ་དང་ཆབས་ཅིག་སྔར་ཡོད་ཧོར་སྤྱི་ཁྱབ་རང་གི་ཧོར་སྦྲ་ཁྲི་འདུས་སྟོང་ཤོང་ཟེར་བའི་སྦྲ་ཆེན་པོ་ཞིག་ཡོད་པ་དེ་ཧོར་འབྲོག་ཤོག་གི་ས་གནས་ཀོ་ཡངས་དེའུ་སྟག་ཟེར་སར་ཕུབ་སྟེ་བླ་མ་གཤེན་སྤྲུལ་ཐུགས་རྗེ་ཉི་མ་གདན་དྲངས་ཏེ་སྤྱི་རིམ་གཟབ་རྒྱས་ཚོགས། ༼༡༩༤༠ ལོར་དམག་རྩིས་བླངས་ཏེ་གོ་ལག་རང་འགྲིག་གི་རྟ་པ་༼༢༥༠་དང་དམག་དཔོན་ག་རྒྱ་འགྲམ་ནག་ལ་བསྐོ་བཞག་བྱས། ཕྱི་ཉིན་བསང་བསྐོར་བྱེད་སྐབས་དམག་མི་རྣམས་ལ་དམག་དར་རང་འགྲིག་དང་དུས་མཚུངས་སུ་བླ་གྲྭ་རྣམས་ཀྱིས་ལྷ་གསོལ་དང་སྔགས་པ་ཚོས་དར་རྡེབ་འཕྲིན་བཅོལ་བྱེད་བཞིན་པའི་མཚམས་དེར་ག་རྒྱ་འགྲམ་ནག་གིས་གོས་ཆེན་སྨུག་ཁྲའི་ཚར་ཙག་ཅིག་གྱོན། སྦོད་རྒན་མ་ཞེས་པའི་མེ་མདའ་དེ་ཁུར། རྟ་འབྲོང་ནག་ལ་བཞོན ཧོར་རྒྱལ་སྲས་ཀྱིས་མཛོད་དར་ཞིག་མགུལ་དུ་སྒྲོན་ཏེ་དེ་སྔའི་ཧོར་སྤྱི་ཁྱབ་ཚང་གི་ཧོར་སེར་མཚོན་བྱེད་གོས་སེར་གྱི་དམག་དར་དེ་སྒྲེངས་ཏེ་དམག་ལ་ཆས། དེ་ནུབ་གུར་དཀར་ཚྭ་ཁ་ཟེར་སར་སྒར་རྒྱབ་ཏེ། ག་རྒྱའི་ཨ་ཕྲུག་མདོ་བ་བསྟན་གྲགས་ནས་རྩིས་རྒྱུད་ལྟར་དམག་རྒྱག་གི་ཚེས་གྲངས་དང་སྒྲ་ཅན་བསྐོར་ཏེ་དམག་རྒྱབ་སྐབས་ཀྱི་ཁ་གཏད་ཕྱོགས་གཏན་འཁེལ་བྱས། ཕྱི་ཉིན་ནས་བཟུང་ཉིན་ལྔ་ཡི་ཐོག་ཏུ་དེམས་ཆི་འབྲོང་པ་སྨད་མའི་ས་ཐོག་ཏུ་སླེབས། ཉིན་དེར་འབྲོང་སྨད་སྤྱི་སྲིབ་དུ་སླེབས་སྐབས་འཁྲུགས་རྩོད་ཅུང་ཙམ་ཤོར་སྐབས་ག་རྒྱ་མྱུར་དུ་ཡོང་ནས་རྟ་ལ་བབས་ཏེ་ཁྱེད་རང་ཚོས་འཐབ་བསམ་ང་དང་འཐབ་ག་རྒྱ་འགྲམ་ནག་ཟེར་བ་དེ་ཡིན་ཞེས་བཤད་པས་ཁོ་ཚོ་ཚང་མས་མགོ་སྒུར་བ་ཡིན་ཟེར་ནས་མེ་མདའ་རྒྱག་མཚམས་བཞག དེ་ནས་ལམ་དུ་བསྐྱོད་སྐབས་ལམ་ཁྲིད་རྨེ་རི་དགྲ་འདུལ་ནས་ག་རྒྱ་ལ་དེ་རིང་གང་ཆེས་དོན་མེད་འཛིང་མོ་སློང་བས་ཁོ་ཚོས་རི་བར་ལན་བརྡ་སྐྱེལ་ངེས་རེད། གལ་སྲིད་རི་བས་དགྲ་ཟོན་གྱི་གྲ་སྒྲིག་བྱས་ཚེ་ས་ཆ་ཤིན་ཏུ་བཙན་སྟབས་ང་ཚོས་དམག་རྒྱག་རྒྱུར་དཀའ་ངལ་ཡོང་གི་རེད་ཅེས་བཤད་པར། ག་རྒྱས་ད་ཡིན་ན་ང་ཚོ་མགྱོགས་ལམ་བཙལ་ན་དགའ་ཞེས་བཤད། རྨེ་རི་དགྲ་འདུལ་གྱིས་མགྱོགས་ལམ་བཙལ་ནས་དེ་ནུབ་རྩམ་སྡེར་ཁ་ཟེར་སར་སླེབས་རྗེས་དེ་དགོང་དེར་བསྡད། ཕྱི་ཉིན་དངོས་སུ་རི་བ་ལ་དགྲ་རྒྱུ་ཡིན་པས་རྨེ་རི་དགྲ་འདུལ་ལ་ས་བབས་སྐོར་སྐད་ཆ་ནན་པོ་དྲིས། ཁོས་ས་ཆ་དེ་མ་གཞི་བྱང་འབྲོག་གི་ས་ཡིན་རུང་གཞན་དང་མི་འདྲ་བའི་ས་བཙན་ཞིག་ཡོད་བྱང་ཁོག་རོང་དང་ལྕགས་མཁར་སྦུག་གུ་ཟེར་བ་དེ་གཉིས་གཅོང་རོང་ཤིན་ཏུ་དོག་ལ་བྲག་འཕྲང་ཆུ་བབས་ཡིན་པས་ལམ་དེ་བརྒྱུད་དགོས་པ་བཤད། དེར་མ་ཟད་དཔོན་མི་འགྱུར་སྡོད་ས་དེ་མིན་གྱི་ལ་སྒོ་དང་བྲག་འཕྲང་རྣམས་ཀྱང་ཤིན་ཏུ་དོག་པོ་ཡོད་པ་རེད་ཅེས་ཞིབ་པར་བཤད་རྗེས། དེ་ནུབ་ག་རྒྱ་འགྲམ་ནག་གིས་དོ་དགོང་སྔ་ཙམ་ནས་ཉལ་ཏེ་ནམ་དཀྱིལ་ཙམ་ནས་ར་རིང་ལ་ཁ་བརྒལ་ཐུབ་པ་བྱེད་དགོས་ཟེར་བཞིན་ཉལ་ཙམ་བྱས་ནས་ཡར་ལངས་རྗེས་ག་རྒྱའི་ཨ་ཕྲུག་མདོ་བ་བསྟན་གྲགས་ནས་ག་རྒྱའི་ཚབ་བྱས་ཏེ་བཤད་དོན། མདང་ནུབ་ཨ་བུའི་དགོངས་ལམ་ལྟར་ན། ང་ཚོའི་མི་རྨས་པ་ཙམ་ལས་སྲོག་ཉེས་མི་འདུག དེའི་ནང་དུ་ནག་རུ་ནམ་མཁའི་བུ་དེ་སྦྲ་ཡི་རེ་མིག་ཏུ་འཛུལ་སོང་བ་རྨིས་བྱུང་བས་དེ་ཁྲིད་རྒྱུ་མི་འདུག་གསུང་གི་འདུག་ཅེས་གཏམ་བཤད།
དངོས་སུ་དགྲ་འཐབ་བྱུང་བའི་སྐོར།
ག་རྒྱ་འགྲམ་ནག་ནས་དམག་རྣམས་དགོས་ཏེ་ག་རྒྱ་དཔོན་འཁོར་རྣམས་དང་མི་རྟ་ཧྲག་བསྡུས་ཀྱི་རྟ་པ་བརྒྱ་ཙམ་ཞིག་དངོས་སུ་དགྲ་འཐབ་སར་འགྲོ་དགོས ཁ་ཤས་ཅིག་བྱང་ཁོག་ལྕགས་མཁར་རྒྱུད་དུ་ཕྱིན། ཁ་ཤས་ཀ་གུ་ར་བར་ནས་བྲག་ཆེན་རྒྱུད་ནས་ཕྱིན་ཟེར་ཏེ་གཏན་འཁེལ་བཟོས་པ་རེད། སྐབས་དེར་ག་རྒྱ་འགྲམ་ནག་གིས་དེ་རིང་ང་དགྲ་བོས་གསོད་ཐུབ་ན་རོ་ཆས་མི་འདུག་སྙམ་གྱི་རེད། དེས་ན་གཟབ་སྤྲོས་ཡག་པོ་བྱེད་དགོས་ཟེར་ནས་གོས་ཆེན་སྨུག་ཁྲའི་ཚར་ཙག་དེ་གྱོིན་ནས་གཟི་བྱུར་ཕྲེང་ཞགས་གཉིས་ག་ཤའི་ཚུལ་གྱིས་གོན། གསེར་གྱི་བཟོས་པའི་གའུ་ཅིག་རྒྱབ་དཀྱིལ་དུ་འཁེལ་བར་བྱས་ཏེ་དེ་མཚམས་གཡུལ་སར་ཕྱིན་པས། ཀ་གུ་ར་བར་བ་མར་སླེབས་པ་དང་ཚང་མས་རྟ་ལས་བབབ་ནས་མཉམ་འཛོམས་བྱས་ཐོག་ག་རྒྱས་ད་ལན་ང་ཚོ་དགྲ་འཐབ་དངོས་སུ་སྐྱེ་རྒྱུ་ཡིན་པས། སྔོན་བཤད་པ་ལྟར་སོ་སོ་ནས་འགྲོ་དགོས་ཟེར་ཏེ་ངེད་ག་རྒྱ་དཔུང་འཁོར་གྱིས་བྲག་ཆེན་ཕུ་ནས་མར་བླུག་སྟེ་བརྒྱབ་ཡོང་ཟེར་ནས་བཀོད་འདོམས་བྱས་རྗེས་སོ་སོ་ནས་ཕྱིན། དེའི་སྔ་ཉིན་གློ་བུར་དུ་སྐྱ་མི་ནག་པོ་ཞིག་དཔོན་མི་འགྱུར་ཚང་གི་སར་སླེབས་ནས་ནང་དུ་འཛུལ། མྱུར་དུ་མི་འགྱུར་གྱིས་ད་ཧོར་དམག་སླེབས་རན་འདུག་ཟེར་ནས་དམག་རྣམས་གྲ་སྒྲིག་བྱེད་དགོས་པར་བཤད། དེ་མཚམས་ཁོ་རང་གི་བཟའ་ཟླ་དང་ཡུལ་མི་རྣམས་ཀྱིས་དཔོན་ཁྱེད་ཀྱིས་མ་དགོངས་ལས་གང་ཡང་མེད་ཡིན་ན་ཡང་ད་ལན་དོན་ཆེན་ཡིན་པས་ཁྱེད་ཚེ་གཅིག་གི་དཔོན་མི་འགྱུར་བྱེད་ན་དགའ་བ་ལས་ཉིན་གཅིག་གི་རི་བ་མི་འགྱུར་བྱས་ན་མི་དགའ་ཁྱེད་མྱུར་དུ་བྱང་རོང་དུ་གཡོལ་ཏེ་རྫ་ཆུར་བརྒལ་ཐབས་བྱས་པ་ལས་ཧོར་དམག་མ་འཐབ་ན་དགའ་ཞེས་བཤད། མི་འགྱུར་གྱིས་བཟའ་ཟླ་སོགས་ཀྱི་ངག་བཀོད་ལ་མ་ཉན་པར་དེ་རིང་ཧོར་དམག་སླེབས་དུས་གཡོལ་རྒྱུ་ཕར་བཞག་གདོང་ལེན་བྱེད་དགོས་ཟེར་ནས་ཁོ་རང་གི་སྤུན་མཆེད་གྲྭ་པ་ཞིག་ཡོད་པ་ཁོ་གཉིས་རྟ་སྦོད་རང་འགྲིག་བྱས་ཏེ་དམག་རྣམས་བསྡུ་རུབ་བྱས་ནས་བྲག་ཆེན་མདོ་འགྲམ་གྱི་ལམ་འགག་ནས་ཁ་སྒུག་སྤྲད་དེ་ཧོར་དམག་གཅིག་ཀྱང་མ་ཤོར་བ་བྱེད་དགོས་ཟེར་ནས་བཀོད་སྒྲིགས་བྱས། སྐབས་དེར་ག་རྒྱའི་དམག་རྣམས་འགྲོ་བཞིན་པའི་སྐབས་གློ་བུར་དུ་མེ་མདའི་སྒྲ་སྐད་གྲགས་པས་མདུན་ཕྱོགས་ལ་བལྟས་དུས་མེ་དཔུང་ཐོན་པ་ལྟར་དམར་ཚུབ་ཚུབ་ཡོད་པ་དང་། རྒྱབ་ཕྱོགས་སུ་བལྟས་ན་མེ་འོད་ཀྱིས་གསལ་ལྷང་ལྷང་ཞིག་བྱུང་བས། དེ་མཚམས་མེ་མདའ་འཕེན་རེས་བྱས་སྐབས་མདའ་དང་མདེའུ་བུས་དྲག་ཆར་བབས་པ་ལྟར་བྱས་པས་རི་བའི་དམག་རྣམས་ཁ་ཤས་ཅིག་བསད་པས་གཞན་གཡོལ་ཐབས་ཅི་དྲག་བྱས་པ་ལས་གདོང་མཆང་གི་དགྲ་འཐབ་བྱེད་མི་ནུས། དེ་རྗེས་ཉི་མ་ཤར་དྲོད་ཙམ་ལ་སྔར་བཤད་པའི་བྱང་ཁོག་ལྕགས་མཁར་སྦུག་གུ་ཟེར་བའི་ས་བཙན་གྲགས་ཅན་དེའི་བརྒྱུད་ནས་ཐོན། དེ་མཚམས་བྲག་ཕུག་ཞིག་གི་མདུན་ནས་མེ་མདའ་རྒྱག་བཞིན་པར་མཐོང་ཚེ་ག་རྒྱ་འགྲམ་ནག་གིས་གདོང་ལེན་བྱས་ཏེ་མེ་མདའ་འཕེན་རེས་བྱས་ཚེ་མི་གཅིག་གི་མགོ་ལ་ཕོག་ནས་ཀླད་པ་གཏོར་ཏེ་བསད་པ་དང་གཅིག་ཤོས་དེའི་ལུས་ལ་མདིའུ་མང་པོ་ཐེབས་ནས་རྨ་སྐྱོན་་ཚབས་ཆེན་བཟོས་ཤིང་། ཁོ་རང་གི་མེ་མདའི་མདེའུ་རྫོགས་ནས་ཅི་བྱ་མེད་པར་མེ་མདའ་ལག་ནས་ཁྱེར་ཏེ་བྲག་ཕུག་ནས་ཐོན་ཏེ་འགྲོ་སྐབས་མགོ་སྒུར་ཟེར་ནས་ཇི་ཙམ་བོས་ཀྱང་ཡ་ལན་མེད་པར་ཕྱིན། དེ་འཕྲལ་མེ་མདའ་བརྒྱབ་ནས་ས་ལ་ཐེངས་མང་སྒྲིལ་ཡང་སླར་ཡང་ལངས་པས། དེ་མཚམས་ཁོ་འགྲམ་དུ་སླེབས་ནས་གྲི་གཙབ་བྱས་ཏེ་བསད། མི་དེ་རི་བ་དཔོན་གྱི་སྤུན་ཚུལ་ཁྲིམས་ཟེར་བ་དེ་ཡིན་པ་དང་སྔར་བྲག་ཕུག་ནང་དུ་བསད་པའི་གྲས་སུ་་དཔོན་མི་འགྱུར་ཡོད་པ་གཞི་ནས་ཤེས་པ་རེད། དེ་གཉིས་བསད་པ་ཤེས་འཕྲལ་ག་རྒྱའི་སེམས་ལ་འགྲིགས་པ་བྱུང་ཏེ་ག་རྒྱས་དགེ་རྒྱས་རི་བར་དགྲ་ལེན་ལོན་པས་རི་བ་མི་འགྱུར་གྱི་སྟོང་གཏམ་ལ་ཡ་ལན་སློག་པའི་གླུ། བྱང་ཁོག་ལྕགས་ཀྱི་སྦུག་གུ་དེ། ལྕགས་ཞིབ་རྡུང་བྱེད་མི་སེར་པོ་ཧོར། རི་བ་མི་ཡི་སྐྱང་ཀི་དེ། སྐྱང་ཁ་བཤུས་བྱེད་མི་ག་རྒྱ་བུ། དཔོན་རྒྱལ་སྲས་དགྲ་དེ་རྗེས་ནས་ཡོད། བློན་ག་རྒྱའི་རྟིང་མ་ད་རེས་བླངས་ཅེས་ཟེར་ཏེ་གླུ་དབྱངས་བླངས་ཡོད་པ་རེད། སྐབས་དེར་རི་བའི་རྒྱུ་ནོར་ཆ་ཚང་འདེད་འཁྱེར་བྱས་པ་དང་རི་བར་དགྲ་བརྒྱག་མཚམས་བཞག་ནས་ཕྱིར་ལོག་སྟེ་མཚན་མོ་ཉལ་རྗེས་རྨས་མ་ཚབ་ཆེན་ཁ་ཤས་འཁྲུལ་ནས་དེ་རྒྱོབ་དེ་གསོད་ཟེར་གྱི་འདུག དེ་མཚམས་རྐང་ཐུང་རིན་ཆེན་གྱིས་ག་རྒྱའི་སར་ཕྱིན་ནས་ཁྱེད་ཀྱིས་བཀའ་བསྒོ་བྱེད་རོགས་ཟེར་བས། ག་རྒྱས་ངས་བཀའ་བསྒོ་མི་ཤེས་སྦོད་རྒན་མ་མགོ་ལ་འཇོག་དགོས་རེད་དམ། ཡང་ན་འདོན་པ་འདོན་དགོས་ཁྱོད་རང་ཤེས་ཟེར་བར། རྐང་ཐུང་གིས་ཁྱེད་དགྲ་བླ་འཁོར་བའི་ཕོ་རྒོད་ཞིག་པས་མེ་མདའ་ཡིས་བཀའ་བསྒོ་ཀྱང་ལོས་ཆོག་ཟེར་ཞིང་། ཁོ་གཉིས་རྨས་མ་རྣམས་ཀྱི་སར་སོང་ནས་སྦོད་རྒན་མ་མགོ་འཇོག་ཙམ་བྱས་པས་འཁྲུལ་ལབ་འཇམ་དུ་ཕྱིན་པ་རེད། སྔོན་དམག་འཐབ་སྐབས་སུ་ཨར་ཤོག་ནས་ཡིན་པའི་ཚབ་ཤི་གཡུ་དབང་ཟེར་བ་དེ་འཁྲུག་འཛིང་བྱེད་སྐབས་སྐྲག་ཐག་ཆོད་ནས་བྲག་སྡེབས་ཆུ་འབབ་པའི་ཆུ་འོག་ཞིག་ལ་གབ་ནས་རྗེས་སུ་ཆུ་ཛར་རེ་ཡར་ལངས་ཡོང་བ་རེད། རྗེས་སུ་མི་རྣམས་ཀྱིས་ཁོ་ལ་འཕྱ་དམོད་བྱས་ནས་བཤད་པ། གཡུང་དབང་ཆུ་ལ་རང་དབང་ཐོབ། དགྲ་ཆུ་ཆང་འདྲེས་དུས་ཆུ་ནང་འཛུལ། ཨར་ཤོག་མི་ལ་ཆུ་གཤོག་ཡོད་ཅེས་ཟེར་གསོལ་ཡོད།
ཧོར་དམག་ཡར་ལོག་པའི་ལམ་རྒྱུད་ཀྱི་གནས་ཚུལ་སྐོར།
ཉིན་ཞིག་ལམ་རྒྱུད་ཅིག་ལ་གུར་སྒར་ཞིག་ཡོད་པས་ག་རྒྱས་དེའི་སར་སོང་བས་དེ་ནི་ཚང་པ་གསེར་རྡོ་ཟེར་བ་དང་འབྲོང་པ་དཔོན་གྱི་ཁུ་བོ་དཔོན་སྦ་ཉོག་ཀྱང་དེར་བསྡད་ཡོད་པ་རེད། ཚོང་པ་གསེར་རྡོ་ནི་ག་རྒྱའི་ཚོང་ཤག་ག་རྒྱ་དེར་ངལ་གསོ་བྱས་ཏེ་གླེང་མོལ་བྱེད་སྐབས་དཔོན་སྦ་ཉོག་ནས་ག་རྒྱ་ཁྱེད་ཀྱིས་ད་ལན་དེ་འདྲའི་དགྲ་ཆེན་ཞིག་བརྒྱབ་སོང་། རི་བ་མི་འགྱུར་གྱི་སྤུན་ཉེ་གཉིས་བསད་ཚར་བ་རེད་དམ་ཞེས་དྲིས་པས། ག་རྒྱས་རི་བ་སྤུན་ཉེ་གཉིས་བསད་ཡོད་མེད་གསལ་པོར་ཤེས་མ་སོང་ཟེར་ནས་ཁོ་ལ་མ་བཤད། སྦ་ཉོག་ནས་རི་བ་དཔོན་སྤུན་གཉིས་བསད་ཚར་ཡོད་མེད་ཁུར་མདའ་བླང་ཡོད་ཚེ་དེར་ལྟས་ན་ཤེས་ཐུབ་ཅེས་ཟེར་བར། ག་རྒྱས་ནག་རུ་ནམ་མཁའ་ལ་མེ་མདའ་དེ་ཚོ་ཁྱེར་ཤོག་བརྗོད་ནས་ཁོ་ལ་བསྟན་པས་དེ་འཕྲལ་སྦ་ཉོག་ངོ་མདངས་འགྱུར་བཞིན་མིག་རྩ་མཆི་ཞག་འཁོར་བ་དང་། ཁྱེད་ཀྱིས་དེ་འདྲ་བཟོས་འདུག་ཕ་སྡེ་ཉི་ཤུ་རྩ་ལྔ་དེ་རྩ་བཞི་ལ་གཏུག་ཚར་བ་རེད་མེ་མདའ་འདི་གཉིས་ཅི་ལ་ནོར་སྐུ་མཆེད་གཉིས་ཀ་བསད་ཚར་བ་ཐག་གི་ཆོད་ཟེར་ཏེ་ངོ་ལ་ཕུར་ཕུར་འགའ་ཞིག་བྱེད་ཀྱིན་ཤུགས་རིང་ཁ་ཤས་ཅིག་བཏང་། དེ་རྗེས་ག་རྒྱ་དཔོན་འཁོར་རྣམས་ཕ་ཡུལ་འབྲོག་ཤོག་ཏུ་སླེབས་རྗེས་དགྲ་ཐོབ་ཀྱི་རྒྱུ་ནོར་བགོས་བརྒྱབ་སྐབས་དཔོན་རྒྱལ་སྲས་གདན་ཞུ་བྱས་ནས་བགོས་རྒྱུའི་དངོས་པོའི་གྲངས་དང་། བགོ་ཡུལ་གྱི་དམག་མིའི་གྲངས། དམག་འཐབ་སྐབས་མི་གསོད་མཁན་ངོས་བཟུང་ཚེ་རི་བའི་སྤུན་གཉིས་གསོད་མཁན་ང་ཡིན་ཁོ་ཡིན་ཟེར་ཀྱང་འབྲོག་ཤོག་གི་མི་གྲགས་དང་། དམག་མི་མང་ཆེ་བས་ག་རྒྱ་འགྲམ་ནག་གིས་བསད་ཡོད་པ་གཏན་འཁེལ་རེད་ཅེས་བཤད། ག་རྒྱའི་ཨ་ཕྲུག་རྣམས་ཀྱིས་དངོས་སུ་བསད་སར་མ་མཐོང་ཀྱང་རི་བ་སྤུན་གཉིས་བྲོས་མི་ཐུབ་པའི་རྒྱུ་མཚན་ག་རྒྱ་བུས་མདའ་བརྒྱབ་ནས་རྨས་པ་རེད་ཟེར་ནས་ཁ་གཅིག་མཚུངས་སུ་གྲགས། གང་ལྟར་དཔོན་རྒྱལ་སྲས་ཀྱིས་ག་རྒྱ་འགྲམ་ནག་ལ་བསྔགས་བསྟོད་ཆེར་བྱས་པ་མ་ཟད་དྲས་ཆས་དང་རྒྱུ་ནོར་སོགས་གང་ཅིའི་ཐད་ག་རྒྱར་ཆེ་སྐལ་བཞག་པ་དང་དེ་འཕྲོ་གཞན་རྣམས་ལ་བགོས་བརྒྱབ་སྟེ་ཧོར་འབྲོག་གི་དཔོན་འཁོར་རྣམས་ཀྱིས་ག་རྒྱ་དཀོན་མཆོག་རྒྱལ་མཚན་ནམ་འགྲམ་ནག་ལ་ཆེ་བསྟོད་བྱས་ཏེ། ས་བཙན་ལྕགས་མཁར་སྦུག་གུ་ལ། རི་བ་མི་ཡི་སྐྱང་ཀི་དེ། སྐྱང་ཁ་ཤུས་བྱེད་མི་སེར་པོ་ཧོར། བུ་རྟ་ལྕགས་ཀྱི་སེར་བ་དེ། ལྕགས་བཞུ་བརྡུང་བྱེད་མི་ག་རྒྱ་བུ་ཡིན་ཞེས་ཟེར་ཏེ་བསྔགས་བརྗོད་ཀྱི་མེ་ཏོག་འཐོར་བའོ།།
བྱང་སྤྱི་ཕ་ལྷས་ག་རྒྱ་དཀྲོང་བའི་སྐོར།
ཆུ་རྟ་ལོ་ནས་བཟུང་ཧོར་ཚོ་རྫོང་དྲུག་དགོས་ཀྱི་ཡོད་པར་བརྟེན་དེ་ཚུན་རྫོང་འགོ་སོ་སོར་རྫོང་སྡོད་སེར་སྐྱ་སྦྲེལ་པོ་རེ་ཡོང་གི་ཡོད་པ་རེད་ཤིང་སྤྲེལ་ལོར་སྦྲ་ཆེན་རྫོང་དྲུང་འཁོར་སྟག་སྣ་དང་བརྩེ་དྲུང་མགོ་དཀར་གཉིས་གསར་དུ་སླེབས་པ་དང་། བཀྲས་མཐོང་གི་བུ་ཀྱང་སྦྲ་རྫོང་ལ་འབྱོར་ནས་རྒྱ་རྒོལ་རྩ་ཚིག་སྦྱར་བ་དང་རྫོང་ནང་ཁུལ་དུ་ཚོགས་འདུ་འཚོགས་པ་ནས་རྫོང་དཔོན་གྱི་བརྗིད་ཉམས་སྟོན་པའི་ནང་དུ་ག་རྒྱ་དཔོན་གཡོག་ཁ་ཤས་ཡོང་ནས་རྫོང་གི་སྒོ་འགྲམ་བར་རྟ་མ་བབས་པ་དང་ནང་ལ་ཡོང་དུས་རྫོང་དཔོན་ལ་གུས་ཞབས་མ་བྱས་པས། བཀྲས་མཐོང་བུ་དང་རྫོང་དཔོན་རྣམས་ཤིན་ཏུ་ཁྲོས་ཀྱང་ག་རྒྱའི་མདུན་ཁོང་ཁྲོ་ཁོག་ཏུ་བཅང་ནས་སྡོད་པ་ལས་གཞན་བྱ་ཐབས་མ་བྱུང་བཀྲས་མཐོང་བུ་ཡར་ལོག་རྗེས་བྱང་སྤྱི་ཕ་ལྷ་དང་ས་གནས་སྲིད་གཞུང་ལ་འགྲམ་ནག་ཟེར་བ་དེས་གཞུང་སའི་དཔོན་རིགས་མིག་ནང་དུ་མི་འཇོག་པར་མཐོང་ཆུང་ཁྱད་བསད་བྱེད་ཀྱི་འདུག་པས་དེ་མེད་པ་བཟོ་དགོས་ཚུལ་བཤད་ཡོད་པ་མ་ཟད་དྲུང་འཁོར་སྟག་སྣ་དང་འགྲམ་ནག་འགྲེག་པོ་གཏན་ནས་མེད་པའི་བྱང་སྤྱི་ཕ་ལྷར་རྟ་དྲིའུ་ཁ་ཤས་སྤྲད་དེ་ག་རྒྱས་རྒྱ་མི་ལ་ངན་འབྲེལ་བྱེད་ཀྱི་ཡོད་པ་དང་སྦྲ་རྫོང་རྐང་འོག་ཏུ་དྲངས་ཀྱི་ཡོད་པས་མི་དེ་མ་བསད་ཐབས་མེད་ཡིན་ཞེས་རྫུན་གཏམ་མང་དུ་བགྲང་རྩེ་དྲུང་མགོ་དཀར་ག་རྒྱར་སྟུན་ཐབས་བྱས་པའི་གྲོགས་པོ་ཆགས་ཡོད་པ་རེད། འབྲོག་ཤོག་ནས་ག་རྒྱ་དང་མ་འགྲེགས་པར་ནག་ཆུར་བྲོས་ཏེ་བསྡད་པའི་འབྲུ་ཞིག་ལྷ་མཆོག་ཟེར་བ་ཞིག་ཡོད་པ་དེས་བྱང་སྤྱིར་འགྲོ་ཁུངས་བཙལ་ནས་ག་རྒྱ་མེད་པ་བཟོ་ཐབས་ཞུས་པ་དང་། སྔོན་བོན་ཐ་དཔོན་ཚེ་སྒོ་ཚེ་ལྕགས་ཀྱིས་ཐག་ཆོད་བྱུང་བའི་རྒྱལ་རྩེ་ཡང་སྐབས་དེར་ནག་ཆུར་བཙོན་མིང་ནང་མའི་རྣམ་པའི་ཐོག་བྱང་སྤྱི་ཕ་ལྷ་ལ་ག་རྒྱ་གསོད་ཐབས་བརྒྱུད་སྐུལ་བྱས། དེས་མ་ཚད་ཨ་གོང་བརྒྱ་དཔོན་བསོད་རྡོར་ནས་སྔོན་འགོམ་དཔོན་གྱི་སྲས་ག་རྒྱས་བསད་པའི་དགྲ་ཤ་ལེན་ཕྱིར་ཁོ་རང་གིས་བྱང་སྤྱིས་ག་རྒྱ་གསོད་ཐབས་བརྒྱུད་སྐུལ་བྱས། གང་ལྟར་བྱང་སྤྱི་ཕ་ལྷས་ག་རྒྱ་གསོད་རྒྱུ་གཏན་འཁེལ་བཟོས་རྗེས་ཕྱི་ཚུལ་དུ་ག་རྒྱ་གསོད་པར་འགྲོ་རྒྱུ་མ་བསྟན་ཀྱང་༼༡༩༤༤ལོའི་སྟོན་དུས་སུ་བྱང་སྤྱི་ཕ་ལྷ་བོད་དོན་སྐོར་འདམས་དཀྱིལ་རི་ཤར་སྣ་ལ་ཡོང་གི་ཡོད་ཚུལ་གྲགས་ཏེ་མདའ་ཡིག་ཀྱང་སྦྲ་རྫོང་བར་འབྱོར་ཡོད་པ་རེད། དེའི་གོང་ཙམ་ནས་ཕ་ལྷས་སྙན་རོང་རྫོང་རྒྱལ་མཚན་ཡོན་ཏན་བརྒྱུད་ནས་ག་རྒྱ་འབྲེལ་བ་བཟོས་སྦྲ་རྫོང་རྩེ་དྲུང་མགོ་དཀར་ལ་བྱང་སྤྱི་ཚོ་དེམ་སར་སླེབས་སྐབས་ག་རྒྱས་བྱང་སྤྱིར་མཐུན་་པོ་མ་བྱས་བར་མདུན་དུ་བཅར་ཏེ་ཉེ་པོ་བྱས་ན་ལེགས་པ་དང་ག་རྒྱ་ཚང་ལ་ཕན་ཐོག་ཆེན་པོ་ཡོད་ཚུལ་བརྒྱུན་ཤོད་བྱེད་དུ་བཅུགས། དེ་རྗེས་བྱང་སྤྱི་ཕ་ལྷས་ག་རྒྱ་གསོད་རྒྱུའི་ཐོག་དངོས་སུ་ཁས་བླངས་ཏེ་ཉ་དང་རྒྱ་དཔོན་དང་གྲ་གཞི་དམག་གིས་ཞལ་ངོ་བློ་བཟང་ཟེར་བ་གཉིས་བཀོད་སྒྲིག་བྱས་པ་དང་ག་རྒྱ་མགོ་སྐོར་གཏོང་མཁན་ཚ་ཤོ་དཔལ་གྲགས་ཞེས་པ་དེ་དང་འགྲམ་ནག་གཉིས་ཀྱི་བར་མཛུབ་མོ་དམར་འགུག་གི་མནའ་ཤག་བཟོས་རྒྱུ་སོགས་གྲ་སྒྲིག་ཟིན་རྗེས་སྐུ་སྲུང་རྟ་དམག་ཉེར་ལྔ་ཁྲིད་དེ་ནག་ཆུ་ནས་རྡོག་ཐོ ན་གྱིས་ཆིག་སུ་བར་དང་། དེ་ནས་འོམ་ཀྱང་དང་གེ་དམར་མེ་མོ་ལ་བརྒལ་ནས་གདོང་ལམ་དུ་འབྱོར། གདོང་ལམ་དུ་བོན་ཐས་གྲ་སྒྲིག་དེ་ཙམ་མ་བྱུང་བས་ཕ་ལྷས་བོན་ཐ་ལ་ང་གྲྭ་རྐྱང་ཞིག་གིས་ངོས་ནས་བཤད་ན་མི་འགྲེགས་རྒྱུ་གང་ཡང་མེད་གཞུང་དགའ་ལྡན་ཕོ་བྲང་པའི་མཁན་རིམ་ཞིག་གི་ངོས་ནས་བཤད་ན་འགྲིག་གི་མི་འདུག་གཞུང་སའི་མཚན་སྙན་ལ་གནོད་པས་དཀྱུས་གུར་འདི་ཙམ་གྱི་ནང་ལ་གྲ་སྒྲིག་བྱས་པ་ནི་བརྙས་བཅོས་ཆེ་ཐག་ཆོད་པ་རེད་ཟེར་ནས་རྟ་ལྕག་བརྒྱ་རེ་གཞུ་རྩིས་བྱས་པར་ སྐྱབས་རྟེན་དུ་ཇ་དང་དངུལ་སོགས་སྤྲད་པས་རྟ་ལྕག་མ་གཞུས་ཙམ་ཞིག་བྱུང་བར་གྲགས། ཡང་དེའི་གོང་ཙམ་ནས་དྲུང་འཁོར་སྟག་སྣ་སྤ་ཅོག་བཤིག་ནས་སྦྲ་ཆེན་དུ་འགྲོ་ཞོར་ག་རྒྱའི་ནང་དུ་ཕྱིན་ནས་ཁོ་རང་གོ་གནས་ཕབས་ལུགས་དང་ད་དུང་བྱང་སྤྱིའི་ཞིབ་འཇུག་བྱེད་རྒྱུར་བརྟེན་དེ་དུས་ག་རྒྱས་བྱང་སྤྱིར་ཞུ་ཕྱོགས་མཛད་རོགས་བཤད་ཡོད་པ་རེད། དེ་ནས་ཕ་ལྷ་གདོང་ལམ་ནས་་སྦྲ་ཆེན་དུ་བསྐྱོད་སྐབས་ག་རྒྱ་སྡོད་སའི་སྤྲ་བ་མདོར་དང་འཕྲད་སྐབས་ཐབས་བསུ་བྱེད་སྐབས། བྱང་སྤྱིས་སང་ཉིན་ག་རྒྱ་བུ་སྦྲ་ཆེན་དུ་ཕེབས་རོགས་ཞུས་པ་ལྟར་ཕྱིན་ཉིན་ག་རྒྱ་འགྲམ་ནག་སྦྲ་ཆེན་དུ་ཕྱིན་ནས་དགོང་མོ་ནང་ལ་ལོག་རན་སྐབས་བྱང་སྤྱིས་སང་ཉིན་ཡང་བསྐྱར་ཕེབས་རོགས་ང་ཚོ་ཤོ་བག་རྒྱག་ཞེས་བཤད་པ་བཞིན་ཕྱི་ཉིན་སླར་ཡང་འགྲོ་རྩིས་བྱེད་སྐབས་སུ་སྤུན་མཆེད་ག་རྒྱ་སྐར་མ་ཡིས་ཁྱེད་རང་མ་འགྲོ་ད་ཡིན་ན་ཡག་ཚོད་ཡིན་འགྲོ་མ་མང་བསྡད་ན་དགའ་བ་རེད། སྡེ་པ་གཞུང་གི་སྐུ་དྲག་གིས་ཅི་བྱེད་ངེས་པ་མེད་ཅེས་བཤད་པས་ག་རྒྱ་འགྲམ་ནག་མ་ཉེན་ནས་སྦྲ་ཆེན་དུ་ཕྱིན་ཉི་མ་དགོང་དྲོ་ཙམ་ལ་ཕ་ལྷ་དང་ལྷན་དུ་སྔར་སྤྱི་ཁྱབ་ཚང་གི་སྦྲ་ཕུབ་སའི་བརྒྱུད་དུ་འཆམ་འཆམ་ལ་འགྲོ་གི་ཡོད་པ་རེད། འདིའི་དུས་བྱང་སྤྱི་ཕ་ལྷས་ག་རྒྱ་གསོད་ཐུབ་པའི་ཉེ་བརྟག་ནས་ག་རྒྱའི་མགོ་ཐོག་ཏུ་ཀུ་རེའི་ཚུལ་གྱིས་ལག་པ་བཞག་པ་རེད། དེ་རྗེས་ག་རྒྱའི་ནང་གི་ཨ་ཕྲུག་བརྒྱད་དགུ་ཞིག་ག་རྒྱ་འགྲམ་ནག་བསུ་བར་སླེབས་པས་ག་རྒྱ་འགྲོ་རྩིས་བྱས་སྐབས་བློ་བུར་དུ་ཚྭ་ཤོ་དཔལ་གྲགས་སླེབས་ནས་དེས་སྐུ་ངོ་སང་ཉིན་ཕེབས་ཐོན་གནང་རྒྱུ་རེད། དོ་དགོང་བཞུགས་རོགས་ང་ཚོ་ སྤྲོ་སྤྲོ སྐྱིད་སྐྱིད་བྱེད་ནི་འདུག་ཞེས་བཤད་པས་ག་རྒྱ་སྡོད་རྒྱུ་བྱས། ཨ་ཕྲུག་རྣམས་རང་ལོག་དུ་སོང་གཡོག་པོ་སྐར་སྡུག་གཅིག་པོ་ཉར། ག་རྒྱ་སྐབས་དེ་དུས་ཆང་མང་པོ་བཏུང་ཡོད་པས་ར་བཟི་ཡོད་སྟབས་ཚྭ་ཤོ་དཔལ་གྲགས་ཀྱིས་ག་རྒྱའི་ཐུང་མདའི་ནང་གི་མདེའུ་དེ་མདའ་ལོག་བརྒྱབ་སྟེ་བཞག དེ་ནས་དགོང་མོ་སྦྲ་རྫོང་ཐོག་ཁང་དུ་བྱང་སྤྱི་ཕ་ལྷ་དང་ག་རྒྱ་བཅས་བག་རྒྱག་ཆང་འཐུང་ཅི་དགར་བྱེད་ཀྱིན་ཞབས་གྲས་མནའ་ཟས་དེ་ཚོས་ག་རྒྱ་ལ་རེས་མོས་ཀྱིས་ངོ་ཆང་དྲངས་ནས་ཡུན་རིང་མཐར་ག་རྒྱ་ར་ཤིན་ཏུ་བཟི་ཡོད་བཏབ། དེ་མཚམས་ཕ་ལྷས་དོ་དགོང་བག་མཚམས་དེ་ཚོད་ཡིན་ཞེས་བཤད་ནས་ག་རྒྱ་བུ་མར་སྐྱེལ་དགོས་ཟེར་ནས་འགྲོ་བ་དང་། ཁོ་རང་གིས་གློག་བཞུ་ཁྱེར་ནས་རྗེས་སུ་ཡོང་། སྔོན་ཚུད་ནས་གྲབས་པའི་དང་བརྒྱ་དཔོན་བློ་བཟང་དང་ཞལ་ངོ་བློ་བཟང་བཅས་ག་རྒྱའི་གཡས་གཡོན་དུ་བརྟེན་པའི་ཟོལ་གྱིས་སྐས་ནས་བབས་སྐབས་སུ་སྐས་ཐོག་ནས་རྡོ་བཞུས་པ་དང་ཆབས་ཅིག་གཡས་གཡོན་འཇུ་མཁན་ཚོས་གྲི་རྡོའི་ཆར་ཕབས་པའི་ནང་ཐེངས་གཅིག་ག་རྒྱའི་ལག་གཡོན་ཤོར་ཏེ་ཐུང་མདའ་བླངས་ནས་སྐས་ཐོག་ཕ་ལྷར་བལྟས་ཏེ་འཕང་རུང་མདའ་ལོག་བླུགས་ཡོད་སྟབས་མ་འབར་བ་རེད། མཚམས་དེར་ག་རྒྱས་ཁོ་རེ་མནའ་ཟན་ཨ་ག་མ་མནའ་ཟོས་པས་ད་མ་ཡེལ་ཟེར་ནས་བོས་ཏེ་མཆང་ཀྱང་རྡོ་རུབ་བརྒྱབས་ནས་ག་རྒྱ་ས་ལ་འགྱེལ་ཏེ་ཤི་མ་གསོན་བཟོས། སྐབས་དེར་གཡོག་པོ་སྐར་སྡུག་གིས་ག་རྒྱ་གསོད་ཀྱིན་ཡོད་པ་མཐོང་སྐབས་གསང་སྤྱོད་ཀྱི་སྤྱོད་མིག་ནང་ནས་མར་བབས་ཏེ་བྲོས་པས་སྦྲ་ཆེན་སྲུང་དམག་གི་བཟའ་ཟླ་ཕྲུག་གུ་སྐྱེས་མ་ཐག་པ་ཞིག་གི་རུམ་དུ་གབ་ནས་ཡུན་རིང་སྡད་རྗེས་དམག་མིས་རོགས་བྱས་ལྕགས་རིའི་གྱང་རྒྱབ་བརྒལ་དུ་བཅུག་ནས་བྲོས་ཐར་གཏོང་བ་རེད། དེ་མཚམས་བྱང་སྤྱི་ཕ་ལྷས་ག་རྒྱ་ཤི་མ་གསོན་དུ་བཀྱིག་ནས་ཀ་བ་ལ་བསྡམ་ནས་བཤད་བཤད་བཏང་སྟེ་སྐེ་བསྡམས་ནས་བསད་པ་མ་གཏོགས་ག་རྒྱར་མཚོན་མི་འགྲོ་བས་གཞན་པའི་ཐབས་ཤེས་བྲལ། དེ་ནས་འབྲོག་ཤོག་དཔོན་ཧོར་རྒྱལ་སྲས་དང་རྫོང་སྡོད་རྩེ་དྲུང་མགོ་དཀར་བོས་ཏེ་དེ་གཉིས་ལའང་བཀའ་སྒྱུར་བཏང་ཞིང་བྱང་སྤྱིས་ག་རྒྱའི་མགོ་ལག་བྲེགས་ནས་ཡར་འཁྱེར་རྩིས་བྱས་ཡོད་པ་རེད། ཕྱི་ཉིན་ནམ་གསལ་རྗེས་སྦྲ་རྫོང་ས་སྲུང་ཁག་དང་དམག་རུ་ཤོག་གཅིག་ཡོད་པ་དེ་ཚོས་ག་རྒྱ་བསད་པ་ཤེས་རྗེས་སེམས་སྡུག་ཤུགས་ཆེར་ཡོད་པ་མ་ཟད་བརྒྱ་དཔོན་སྐལ་རབ་དང་སྐལ་ལྡན་ཟེར་བ་གཉིས་ཀྱིས་ཕ་ལྷའི་ངོ་སྡང་ལ་མ་འདོད་པའི་རྣམ་འགྱུར་ཅི་རིགས་བསྟན། འབྲོག་ཤོག་སྡེ་བས་འབྲི་གཡག་ཉི་ཤུ་ལྷག་ཞིག་བྱང་སྤྱི་ལ་སྤྲད་དེ་ག་རྒྱའི་མགོ་ལག་ཚུལ་བླངས། ནམ་རྒྱུན་ག་རྒྱ་འགྲམ་ནག་དང་ས་སྲུང་གྲ་བཞི་དཔོན་དམག་བར་ཧ་ཅང་མཐུན་པོ་ཡོད་པས། དེ་དགོང་བྱང་སྤྱི་ཕ་ལྷས་ས་སྲུང་གྲ་བཞི་དམག་ལ་གསང་བ་དམ་པོ་བྱས་ཡོད་པ་མ་གཏོགས་ག་རྒྱ་གསོད་པ་ཚོར་ན་འགྲམ་ནག་ཕྱོགས་སུ་ལངས་རྒྱུ་ཡིན་པ་གདོན་མི་ཟ། གཡོག་པོ་སྐར་སྡུག་བྲོས་རྗེས་ནང་ལ་སླེབས་ནས་བྱང་སྤྱིས་ག་རྒྱ་བསད་པ་དང་དཔོན་རྒྱལ་སྲས་ཀྱིས་འཛིན་གྱི་ཡོད་ཚུལ་བཤད་པས་དེ་ཕྲལ་ག་རྒྱའི་ཨ་ཕྲུག་ནང་གི་ཚོ་འཛིན་ཇུས་འདོན་གྲགས་ཤོས་མདོ་བ་བསྟན་གྲགས་ཡིན་པས་མྱུར་དུ་སྦྲ་ཆེན་ལ་ཕྱིན་པས་ག་རྒྱ་བསད་པ་ལས་དཔོན་ལ་སྐྱོན་ཆག་མེད་པ་ཤེས། གྲ་བཞི་བརྒྱ་དཔོན་གཉིས་ཀྱིས་ག་རྒྱ་ཚང་་གི་སྐར་མ་དང་ཀུན་གྲགས་སྤུན་གཉིས་ལ་ག་རྒྱའི་བུ་མོ་ཞེས་བཤད་པར་གྲགས། ཕོ་བཤད་མེད་པས་ཟུར་ཟའི་ཚུལ་དུ་བཤད། ཨ་ཕྲུག་ཚོས་ལན་པོ་ཐེངས་གཅིག་ཨེ་ལོན་ལྟས་ཚེ་བརྒྱ་དཔོན་གཉིས་ཀྱིས་ལྐོག་ནས་མེ་མདའི་མདེའུ་གང་དགོས་རོགས་རམ་བྱ་རྒྱུའི་སྐད་ཆ་བྱས་པ་ཡིན། རྗེས་སུ་ཨ་ཕྲུག་ཁ་ཤས་ཀྱིས་བྱང་སྤྱི་ཡར་ལོག་དུས་གདོང་ལམ་ནས་ཐེངས་གཅིག་དགྲ་ཤ་ལེན་རྒྱུའི་སེམས་ཐག་གཅོད་ཀྱི་ཡོད་རུང་ག་རྒྱ་སྤུན་གཉིས་དང་མདོ་བ་བསྟན་གྲགས་སོགས་ཀྱི་འདོད་ཚུལ་ནི་སྤྱིར་ཁ་གཏད་ཀྱི་ཐལ་ཆ་སོང་ན། ག་རྒྱ་ཚང་གི་ནང་རྩ་མེད་བཟོ་རྒྱུ་མ་ཟད། ཧོར་འབྲོག་ཤོག་དཔོན་སྡེ་ཡོངས་ལ་སྡོད་བཟོད་མེད་པ་ཡོང་ངེས་ཡིན་པས་ད་བཞག་ན་ལེགས་ཞེས་བཤད་པས། ཨ་ཕྲུག་ཚོས་ཐེངས་གཅིག་འཐབ་རྒྱུའི་འདུན་པ་དེ་ཆུ་ཡི་ལྦུ་བ་བཞིན་དུ་གྱུར་པ་རེད། ག་རྒྱ་བསད་པའི་ཕྱི་ཉིན་ནས་དྲུང་འཁོར་སྟ་སྣ་སྤ་ཅོག་རྒྱབ་ཡོད་པ་རེད། བྱང་སྤྱི་ཕ་ལྷས་ག་རྒྱ་འགྲམ་ནག་བསད་རྗེས་ཕྱིར་ལོག་ནས་གདོང་ལམ་དུ་སླེབས་སྐབས་དཀྱུས་ཆས་སྤྲས་ཏེ་ནག་ཆུར་མྱུར་བསྐྱོད་བྱས། མི་ཚོས་བྱང་སྤྱི་ཆེད་མངགས་ག་རྒྱ་གསོད་པར་ཡོང་བ་ལས། བོད་དོན་སྐོར་འདམ་དཀྱིལ་ཤར་སྣར་འགྲོ་རྒྱུ་ཡིན་ཟེར་བ་ནི་རྫུན་གཏམ་ཁོ་ན་ཡིན་པ་གཞི་ནས་རྟོགས་པ་རེད།


text:
འདི་ནི་བོད་སྐད་ཡིག་གི་ནང་ཤོང་རྒྱ་ཇེ་ཆེ་ལ་གཏོང་ཐབས་གཞན་ཞིག་རེད།
- །
- ཕུར་བུ།, 08 ཟླ་གཉིས་པ། 2018 15:06
- ། སྒྲེ་བོ།
རྩོམ་རིག་མེ་ལོང་གི་ངོས་ནས་བོད་ཀྱི་སྐད་ཡིག་གི་རིན་ཐང་ངོས་འཛིན་གྱིས་མ་འོངས་རྒྱུན་འཁྱོངས་བྱ་ཐབས་དང༌། ལྷག་པར་དུ་བོད་ཀྱི་སྐད་ཡིག་གི་སྤུས་ཚད་གོང་མཐོར་དང་སྐད་ཡིག་གི་ཁོར་ཡུག་གཞི་ཁྱོན་ཇེ་ཆེར་ཡོང་ཐབས། དེ་བཞིན་མི་རབས་གསར་པ་རྣམས་ལ་བོད་ཀྱི་སྐད་ཡིག་སྲུང་སྐྱོབ་བདག་གཅེས་ཡོང་ཐབས་སོགས་ཀྱི་ཐོག་རྩོམ་པ་པོ་སྨུག་པ་སྒྲོལ་མ་ལགས་སུ་བཅར་འདྲི་ཞུས་པ་གཤམ་བཀོད་ཡོད་པས་གཟིགས་ཞིབ་གནང་འཚལ། ༡ ༽ ཁྱོད་རང་ངོ་སྤྲོད་མདོར་བསྡུས་ཤིག་གནང་རོགས།
ལན། ང་ཡི་དངོས་མིང་ལ་དགེ་འདུན་དཔལ་མོ་དང་སྨྱུག་མིང་ལ་སྨུག་པ་སྒྲོལ་མ་ཟེར། ཕྱི་ལོ་1998ལོར་ཨོ་ཐོག་ཅེས་པའི་འབྲོག་སྡེ་ཞིག་ཏུ་སྐྱེས། ལོ་ངོ་ལྔ་ཙམ་ནས་སློབ་གྲྭར་བསྐྱོད་དེ་ད་ལྟའི་བར་སློབ་ཆུང་དང་སློབ་འབྲིང་འགྲིམ་ཟིན་པ་དང་སློབ་ཆེན་བསྐྱོད་མུས་ཡིན་ལགས། ཆུང་དུས་ང་ཡི་ཉེ་འཁོར་ན་བོད་སྐད་ཡིག་གི་ཁོར་ཡུག་ཆུང་རྒྱུ་མེད་ཀྱང་། ངེད་ཚང་ལ་ད་བར་སློབ་གྲྭ་འགྲིམ་མཁན་གུས་མོ་མ་གཏོགས་མ་བྱུང་བས། ང་ལ་མཚོན་ན་བོད་སྐད་ཡིག་གི་ཁོར་ཡུག་དམིགས་བསལ་བ་དེ་འདྲ་གང་ཡང་ཐོབ་མྱོང་མེད། རེད་ཀྱང་། སྟེས་དབང་དང་ལས་དབང་གང་ཞིག་གིས་ང་རང་བོད་སྐད་ཡིག་གི་དར་རྒུད་ལ་འབྲེལ་བ་ཡོད་པའི་མི་ཞིག་ཏུ་སྐྱེས་པ་ན། ང་རང་དེ་ལ་འདུ་ཤེས་ཁྱད་པར་བ་ཞིག་བཅོས་མིན་གྱི་ཡོད་དོ།།
༢ ༽ ད་ལྟའི་བོད་སྐད་ཡིག་གི་ཁྱབ་ཚད་སྔོན་ཆད་དང་བསྡུར་ན་ཅི་ལྟ་བུ་ཞིག་ཏུ་མཐོང་གི་ཡོད།
ལན། ད་ལྟའི་བོད་སྐད་ཡིག་གི་ཁྱབ་ཚད་སྔོན་ཆད་དང་བསྡུར་ན་རྦད་དེ་ཇེ་ཆེ་ཕྱིན་ཡོད། གང་ལགས་ཞེ་ན། སྔོན་ཆད་བོད་ཀྱི་སྐད་ཡིག་གཉིས་ལས་ཡིག་གེ་ནི་དོན་གྱི་ཆོས་ལུགས་ཀྱི་ཁྱབ་ཁོངས་སུ་ཡོད་པ་ལྟ་བུ་ལས། ད་ལྟ་ནང་བཞིན་ཆབ་སྲིད་དང་རིག་གནས། ཚོང་ལས་སོགས་སྤྱི་ཚོགས་རང་བཞིན་གྱི་ནུས་པ་ཞིག་གཏན་ནས་མེད་པའམ་ཡོད་མི་རུང་བ་ཞིག་ཏུ་བརྩི། ད་ལྟར་མཚོན་ན་བོད་སྐད་ཡིག་གཉིས་ལས་ཡིག་གེ་ནི་སྔར་གྱི་ཆོས་ལུགས་ཀྱི་ཁྱབ་ཁོངས་ཙམ་ལས་བདའ་སྟེ། རྒྱལ་ཕྱི་ནང་གི་ཞིབ་འཇུག་པ་དང་ཨེ་ཤ་ཡའི་རིག་གནས་ཞིབ་འཇུག་གི་མ་ཁོག་ཆེན་པོ་ཞིག་བཟུང་ཡོད། མ་ཟད། བརྡ་འཕྲིན་རང་བཞིན་གྱི་སྐད་ཡིག་ཅིག་ལ་འགྱུར་བཞིན་ཡོད། གང་ལྟར། སྔར་དང་མི་འདྲ་བའི་སྐད་ཡིག་གི་སྤྱོད་སྒོ་སྤྱི་ཚོགས་རང་བཞིན་དུ་གྱུར་ཡོད་པས། སྐད་ཡིག་བེད་སྤྱོད་གཏོང་མཁན་གྱི་མི་འབོར་དང་ལམ་ཁ་སོགས་སྔར་ལས་བརྒྱ་ཆ་ལྡབ་འགྱུར་གྱིས་ཇེ་ཆེ་ཕྱིན་མེད་དམ་སྙམ།
༣ ༽ བོད་རང་གི་ཡུལ་སྲོལ་གོམས་གཤིས་མངོན་ཐུབ་པའི་བོད་སྐད་ཡིག་འདི་མ་འོངས་པར་སྤུས་ཚད་ཇི་འདྲ་ཞིག་ཏུ་འགྱུར་གྱི་རེད།
ལན། བོད་རང་གི་ཡུལ་སྲོལ་གོམས་གཤིས་མངོན་ཐུབ་པའི་བོད་སྐད་ཡིག་འདི་མ་འོངས་པར་སྤུས་ཚད་ཇི་འདྲ་ཞིག་ཏུ་འགྱུར་གྱི་རེད་ཅེས་ན། ང་ཡིས་སོམ་ཉི་ཅི་ཡང་མེད་པར་སྤུས་ཚད་ཇེ་ཡག་ཏུ་འགྲོ་བར་ཡིད་ཆེས་རྨང་ནས་ཡོད།
ཅིའི་ཕྱིར་ཞེས་ན། གོང་སྨྲས་བཞིན་བོད་སྐད་ཡིག་ནང་དུ་སྔར་ལས་ལྷག་པའི་རིག་ཚན་གསར་བ་མང་པོ་ཞིག་བྱུང་ཡོད། དཔེར་ན། གལ་ཏེ་བོད་སྐད་ཡིག་གཞུང་ལམ་ཞིག་ཡིན་ན། སྔ་མ་དེའི་སྟེང་དུ་འབོར་ཉུང་བའི་རླངས་འཁོར་དང་དེ་དག་གི་སྤྱོད་སྒོ་གཅིག མགྱོགས་ཚད་གཅིག ཁ་དོག་གཅིག ཆེ་ཆུང་གཅིག་ཡིན་པ་ཁོ་ན་གཤར་བཞིན་ཡོད། ད་ལྟ་དེ་ལས་ལྡོག་སྟེ་འབོར་མང་བའི་རླངས་འཁོར་སྣ་ཚོགས་བསྐྱོད་བཞིན་ཡོད། མ་འོངས་པ་ཡང་རླངས་འཁོར་དེ་ལས་མང་བ་དང་སྤྱོད་སྒོ་མི་གཅིག་པ། མགྱོགས་ཚད་མི་གཅིག་པ་ཇེ་མང་ཡིན་ངེས་རེད། སྤྱིར་སྐད་ཡིག་གི་སྤུས་ཚད་ཟེར་བ་དེ་སྐད་ཆ་གཉིས་པ་རེད། སྐད་ཡིག་ཅིག་ལ་མཚོན་ན་ཆེས་གལ་འགངས་ཆེ་བ་ནི་སྐད་ཡིག་གང་དེ་བེད་སྤྱད་མཁན་གྱི་མི་འབོར་མང་དགོས་པ་དེ་རེད། དེ་འཐུས་སྒོ་ཚང་སོང་ན་རིམ་གྱིས་སྐད་ཡིག་གི་གྲལ་རིམ་ཞིག་དེའི་སྟེང་ནས་བྱེས་ཡོང་གི་རེད། དེར་བརྟེན། བོད་སྐད་ཡིག་བེད་སྤྱོད་གཏོང་མཁན་སྔར་ལས་ཇེ་མང་དུ་ཕྱིན་ན་དེའི་སྟེང་ན་རང་བཞིན་གྱི་སྐད་ཡིག་སྤུས་ཚད་ཅིག་ལོངས་བསྡད་ཡོད་པ་རེད།
༤ ༽ ད་ལྟའི་བོད་ཀྱི་མཐོ་རིམ་སློབ་གྲྭ་རྣམས་ཀྱིས་རིག་གནས་སྣ་མང་སྦྱང་ཆེད་གཞན་སྐད་སྟེང་ཆེད་ལས་སྦྱང་བ་མང་རུ་འགྲོ་བཞིན་པའི་དུས་སུ་བོད་སྐད་ཡིག་གི་ཆུ་ཚད་ཀྱིས་མ་འོངས་པར་ས་ཆ་ག་ཚོད་ཅིག་ཟིན་གྱི་རེད།
ལན། ང་ཡིས་དྲི་གཞི་འདི་མཐོང་འཕྲལ་སེམས་སུ་ཉེན་ཁ་ཞིག་ཐོལ་གྱིས་བྱུང་། རྒྱུ་མཚན་བོད་ཀྱི་སློབ་ཆེན་པས་ཆེད་ལས་མང་པོ་གཞན་སྐད་སྟེང་སྦྱོང་གི་ཡོད་པས་རེད། རེད་ཀྱང་། འདང་ཞིབ་མོ་བརྒྱབ་ན་གནད་དོན་དེ་སྐད་ཡིག་གི་འཕེལ་རིམ་ལ་མཚོན་ན་ཡོད་འོས་པ་ཞིག་རེད། སྤྱིར་ན་རྒྱལ་ཁབ་གང་གི་སྐད་ཡིག་གང་འདྲ་ཞིག་ཡིན་ཡང་ཐོག་མ་ནས་དེའི་ནང་དུ་ཆེད་ལས་མང་པོ་ཡོད་བཞག་པ་ཞིག་གཏན་ནས་མེད་མོད། ཆེད་ལས་གང་དེ་བརྒྱུད་མྱོང་བའི་མི་རྣམས་ཀྱིས་ཅིས་ཀྱང་ཆེད་ལས་གང་དེ་རང་ཉིད་གང་ལ་གཏོགས་པའི་སྐད་ཡིག་གང་དེར་ཕབ་རྒྱུ་དེ་རེད། གནད་དོན་འདི་ལ་ད་ལྟ་གཞན་སྐད་སྟེང་ནས་ཆེད་ལས་སྦྱོང་བཞིན་པའི་མི་རྣམས་ཀྱིས་འདང་རྒྱག་དགོས་པ་དེ་རེད། ཆེད་ལས་མི་སྣ་སྔོན་སོང་ཐོག་ཆེད་ལས་གང་དེ་བོད་སྐད་དུ་ཕབ་དགོས་པ་གནད་དོན་ཞིག་རེད། འདི་ནི་བོད་སྐད་ཡིག་གི་ནང་ཤོང་རྒྱ་ཇེ་ཆེ་ལ་གཏོང་ཐབས་གཞན་ཞིག་རེད། དེ་ལྟར་མ་བྱས་ན་བར་སྟོང་ཞིག་བྱེས་འདུག བར་སྟོང་དེ་དྲི་བ་འདིའི་ནང་དུ་གཙོ་བོ་བྱས་ནས་གསལ་འདོན་གནང་འདུག་མོད། རེད་ཀྱང་། ངེད་ཀྱིས་འདི་རེད་ཅེས་དྲི་བ་དེ་ལ་ལན་གསལ་བོར་ཞིག་བསྙད་རྒྱུ་མེད་ཀྱང་བོད་རིགས་སུ་ཞིག་གིས་གཞན་སྐད་ནས་ཆེད་ལས་སྦྱངས་ཟིན་དུས་ཆེད་ལས་དེའི་མ་རྐང་བོད་སྐད་ལ་ཕབ་པར་སེམས་ཁུར་བྱ་དགོས་པ་གནད་དོན་དུ་ཁུམས།
༥ ༽ དེང་དུས་བོད་མི་འགའ་ཤས་ནས་ཡུལ་གྲུ་གཞན་གྱི་སྐད་ཡིག་ཤེས་ན་བོད་ཀྱི་སྐད་ཡིག་ཤེས་མི་དགོས་ཚུལ་ཤོད་མཁན་ལ་དགོངས་ཚུལ་གང་འདྲ་ཡོད།
ལན།གལ་ཏེ་བོད་མི་ཡིན་པ་གང་ཞིག་ལ་ཡུལ་གཞན་གྱི་སྐད་ཤེས་ན་བོད་རང་གི་སྐད་ཡིག་མ་ཤེས་ན་འགྲིག་ཚུལ་ཤོད་མཁན་ཡོད་ན་གཏན་ནས་ནོར་བ་རེད། དེ་ནི་སྐད་ཡིག་དང་མི་རིགས་སོགས་ཀྱི་བླ་མེད་ཀྱི་གལ་ཆེ་རང་བཞིན་དེ་མ་ཤེས་པས་ལན་པ་རེད། ནོར་འཁྲུལ་དེའི་འབྱུང་ཁུངས་ནི་སློབ་གསོ་ཟེར་བ་ལས་བྱུང་བ་རེད། དེ་ཡང་ཕ་མའི་སློབ་གསོ་དང་དགེ་རྒན་སློབ་གསོ། སྤྱི་ཚོགས་སློབ་གསོ་སོགས་ཀྱིས་མ་འདང་བས་རེད། དེར་བརྟེན་མི་ཡིན་ཡང་མིའི་འདུ་ཤེས་བརླག་སོང་ན་སྐབས་འཕྲལ་གྱི་གལ་ཆེན་རང་བཞིན་ལས་དེའི་ཕུགས་རྩ་ཟེར་བ་ཞིག་ལ་འདང་རྒྱག་གི་མ་རེད། སྤྱིར་དཔལ་འབྱོར་གྱི་དུས་རབས་འདིའི་ནང་དུ་རང་སྐད་ཡིག་ལས་གཞན་གྱི་སྐད་ཡིག་ལ་བརྟེན་ནས་འཚོ་བ་ཕུགས་སུམ་ཚོགས་པ་ཡོང་གི་ཡོད་ཀྱང་། དེའི་མཐར་ཐུག་ནི་ཧ་ལས་པའི་ཉེན་ཁ་ཞིག་ཡིན་པ་རེད། དཔལ་འབྱོར་ཁོ་ནའི་རྗེས་སུ་འབྲང་བའི་མི་དག་གི་ཀླད་པར་ནམ་ཡང་དེའི་རིགས་མ་གཏོགས་ཤར་རྒྱུ་མེད་ན་འཛམ་གླིང་གི་དཔལ་འབྱོར་རིག་གཞུང་དང་ཡང་འགལ་བསྡད་ཡོད་རེད། གང་ལྟར། སྐད་ཆ་དེ་རིགས་ཤོད་མཁན་གྱི་གྲོགས་པོ་གྲོགས་མོ། ཉེ་གནས་གང་ཡང་མེད་མོད། དེའི་རིགས་བླུན་པོ་ཟེར་བ་དེ་རེད་སྙམ།
༦ ༽ མ་འོངས་བོད་ཀྱི་མི་རབས་གསར་བ་རྣམས་ཀྱིས་བོད་ཀྱི་སྐད་ཡིག་ལ་ཆེ་མཐོང་ག་ཚོད་ཅིག་སྤྲོད་ཀྱི་རེད་བསམ།
ལན། དྲི་བ་འདིའི་རྒྱབ་ན་གནད་དོན་གཞན་ཞིག་བསྐུང་ཡོད་པ་རེད། དེ་གང་རེད་ཅེས་ན། སློབ་གསོ་ཟེར་བ་རེད། སྤྱིར་མི་ཟེར་བ་འདིའི་ནང་རྫོང་ངམ་ནང་བསམ་པ་སྐྱེས་སྲིང་བྱེད་མཁན་ནི་སློབ་གསོ་རེད། སློབ་གསོ་ཟེར་བ་དེ་འཁྱུག་པའམ་ལྡང་ངེས་མ་བྱུང་ན། རང་བཞིན་གྱིས་མི་ཟེར་བ་དེ་ཡང་འཁྱག་འགྲོ་བ་དང་ཚད་མ་ལོངས་པ་ཞིག་ཏུ་འགྱུར་འགྲོ་རེད། དེ་བས་མ་འོངས་བོད་ཀྱི་མི་རབས་གསར་པ་ཚོས་བོད་སྐད་ཡིག་ལ་མཐོང་ག་ཚོད་སྤྲད་མིན་ནི་མི་རབས་གསར་དེ་དག་ལ་སློབ་གསོ་ག་ཚོད་ཐོབ་མིན་ལ་རག་ལས་ཡོད་རེད། སློབ་གསོ་ག་ཚོད་ཐོབ་མིན་ཟེར་བ་དེ་མཐར་གཏུགས་ན་ད་ལྟ་བའི་བོད་ཀྱི་གཞོན་ནུ་རྣམས་ཀྱི་ཕྲག་ན་ཡོད་པའི་འགན་འཁྲི་ཞིག་རེད། དེ་བས་སྤྱིར་བོད་ཀྱི་སྐད་ཡིག་ལ་མཚོན་ན་དུས་ཚོད་ཀྱི་ངོས་ནས་ད་ལྟ་བ་དང་མི་རབས་ཀྱི་ངོས་ནས་ད་ལྟའི་མི་རབས་འདི་ཤིན་ཏུ་ནས་ཀྱང་གལ་འགངས་ཆེ་བ་ཞིག་ཡིན་རེད།
༧ ༽བོད་ཀྱི་སྐད་དང་ཡི་གེ་གཞི་རྒྱ་ཆེ་རུ་གཏོང་དགོས་པ་ཡིན་ན་ཁྱོད་ལ་ཐབས་ལམ་ཅི་ཞིག་ཡོད།
ལན། ང་ཡི་བསམ་ན་ང་ཚོ་ཀུན་གྱིས་དེའི་ཕྱོགས་ལ་ལས་ཀའམ་གཞོག་འདེགས་བྱ་དགོས་ས་ཞིག་འདུག དེ་སླ་བོ་ཞིག་ཀྱང་རེད།དེ་གང་རེད་ཅེས་ན།དེང་སང་ལྷམ་དང་དོར་མ་སོགས་སུ་བོད་ཡིག་བྲིས་ནས་འཚོང་འགྲེམ་བྱེད་སྲོལ་ཞིག་འདུག ཡིན་ཡང་། བོད་མི་མང་པོས་བོད་ཡིག་འདི་ཆོས་དང་འབྲེལ་བ་ཆེ་ཚུལ་སོགས་གླེང་ནས་བོད་ཡིག་ས་ཁྱབ་རྡོ་ཁྱབ་ལ་འགྲོ་བར་བཀག་འགོག་རྒྱ་ཆེན་པོ་བྱེད་བཞིན་འདུག དེའི་ཚབ་ཏུ་ང་ཚོས་རྒྱབ་སྐྱོར་བྱས་པ་ཡིན་ན་དགེ་ཚན་དེ་ལས་ཆེ་བ་ཡོད་རེད། སྐད་ཡིག་ཟེར་བ་དེ་གང་ས་གང་དུ་བྲིས་ཡོད་ན་དེ་ལ་ནུས་པ་ཞིག་ཡོད་པ་དང་སྤྱོད་སྒོ་ཞིག་ཡོད་པ་མཚོན་ཐུབ་ཀི་ཡོད་རེད། ང་ཡིས་དེའི་ཕྱོགས་ལ་བཤད་འདོད་པའམ་དྲི་བ་ལྟར་ངའི་ཐབས་ལམ་དེ་བོད་ཡིག་འདི་ཉིད་ས་ཁྱབ་རྡོ་ཁྱབ་གཏོང་བའི་ལམ་དང་གཏོང་མཁན་ལ་གེགས་མི་བྱེད་རྒྱུ་རེ་བ་དང་ཐབས་ཤེས་གཅིག་ཀྱང་རེད། མཐར་བོད་གཞིས་བྱེས་གཉིས་ཀྱི་གཞོན་ནུ་རྣམས་ཀྱིས་སྙིིང་ཁོང་ནས་བོད་ཅེས་པའི་རྒྱལ་ཁབ་འདིའི་འདས་མ་ད་གསུམ་མི་བོར་རྒྱུ་རེ་བ་རྒྱ་ཆེན་པོས་ཞུས་པ་ཡིན་ལགས།
རྩོམ་སྒྲིག་པ། སྒྲེ་བོ།


text:
རྩོམ་པ་པོ།   རྡོ་རྗེ་དཔལ།དུས་ཚོད།   2018-01-16རྩོམ་ཁུངས།    རྔ་བའི་གསར་འགྱུར་དྲ་བ།
བོད་ཀྱི་གནའ་ཡིག《ཨ་མྱེ་སྒོ་ལྡོང་མཐུ་ཆེན་གྱི་གདུང་རབས》ལག་བྲིས་མ་ལས་བསྟན་པ་ལྟར་ན། སྒོ་ཚང་གི་ཐུགས་འཕྲེང་འཕྲེང་སྒོ་དང་ལྡོང་ཚང་གི་གཡང་སྐྱོང་གཉིས་ལ་བུ་དགུ་དང་བུ་མོ་གསུམ་བཙས་ཤིང་། དེ་ལས་བུ་ཆེ་བའི་མིང་ལ་ཕོད་དཀར་དར་ཡག་ཅེས་ཟེར། དེ་ནས་རིམ་བཞིན་མི་དེ་དང་གཤེན་འོད་སེང་ངེ་། ཐུགས་འཇད། སྒོ་ལྡོང་མཐུ་ཆེན། མིང་གཞན་ལ་ཨ་མྱེ་སྒོ་ལྡོང་ཟེར། ཁ་ལོ། ཕ་ག ཐུབ་པ། རྒྱལ་གུ་བཅས་བུ་དགུ་དང་། ཕ་བོང་དང་བོན་མོ། རྡོ་ཟོན་བཅས་བུ་མོ་གསུམ་བཅས་ཡིན།
བཤད་རྒྱུན་ལྟར་ན། ཉ་ཀ་ཞང་ཞེས་པའི་ས་ཆར་ཨ་མྱེ་སྒོ་ལྡོང་བཙས་ཤིང་། བཙས་ཉིན་ལ་མཁའ་ལས་འབྲུག་སྒྲ་ལྡིར་ལྡིར་དུ་གྲགས་ཤིང་མེ་ཏོག་གི་ཆར་བ་བབས་པ། འཇའ་ཚོན་སྣ་ལྔ་ཤར་བ་སོགས་བཀྲ་ཤིས་པའི་རྟགས་མང་དུ་ཤར་བར་མ་ཟད། མ་གཡང་སྐྱོང་གིས་ཀྱང་བྱིས་པ་ཞིག་གིས་ཉི་ཟླ་ཆིབས་ནས་འཛམ་གླིང་ལ་སྐོར་བ་ལན་གསུམ་བརྒྱབ་པ་རྨིས།
ཨ་མྱེ་སྒོ་ལྡོང་བཙས་མ་ཐག བྱིས་པ་གཞན་དང་མི་འདྲ་བར་དབུ་སྐྲ་གསེར་ལྟར་སེར་ལ། ཤ་པགས་དམར་ལ་མཉེན་པ། གཟུགས་གཞི་ཆེ་ལ་སྟོབས་རྒྱས་པ། སྙིང་སྟོབས་དང་སྟོབས་ཤུགས་འགྲན་ཟླ་བྲལ་བ། ཟས་ཀྱང་ཧ་ལས་པ་ཟ་ཐུབ་པ། ཅུང་ནར་སོན་པ་ན། ཡུམ་གྱིས་ཁོ་རང་གསོས་ཐབས་བྲལ་བ་ཤེས་ནས་དྲིན་ཆེན་ཨ་མ་ལགས། ང་ནི་རི་དང་ནགས་ཁྲོད་དུ་སོང་ནས་རི་དྭགས་དང་མཉམ་དུ་འཚོ་འདོད། གལ་ཏེ་འཚོ་བའི་དཀའ་ངལ་ལ་འཕྲད་ན་བརྡ་ཐོངས་དང་། རོགས་བྱེད་ཁོ་ཐག་ཡིན་ཞེས་བཤད་ནས་ནགས་ཁྲོད་དུ་བུད་སོང་། དེ་ནས་རི་ཀློང་དང་ནགས་ཚལ་འགྲིམ་ནས་འཚོ་བ་རོལ་བཞིན་གདའ།
ཉིན་ཞིག ཨ་མས་རྩམ་པ་དང་ལོ་སྐྱུར་སོགས་ཟས་སླེ་གང་འཁུར་ནས་བུ་ལ་བལྟ་རུ་སོང་། ཨ་མྱེ་སྒོ་ལྡོང་གིས་སྤྱིལ་ཁང་ཞིག་གི་མེ་ཐབ་འགྲམ་ནས་རི་སྐྱེས་སྲོག་ཆགས་ཀྱི་ཤ་བསྲེགས་ནས་ཟ་བཞིན་འདུག སྤྱིལ་ཁང་གི་གཡས་གཡོན་ཀུན་ཏུ་སྲོག་ཆགས་སྣ་ཚོགས་ཀྱི་ཤ་དཔྱངས་འདུག བུས་ཨ་མའི་རྒྱབ་ལ་འཁུར་བའི་སླེ་ནང་གི་ཟས་ལ་ཐེངས་ཤིག་བལྟས་རྗེས། ཨ་མ། ཁྱེད་ཀྱིས་ང་ལ་སོ་གསེང་བའི་ཐུར་མ་ཞིག་སྟེར་རོགས་ཞེས་བཤད། ཨ་མས་སྦོམ་ཕྲ་སྤོས་ལྟ་བུའི་ཐུར་མ་ཞིག་བཙལ་ནས་བསྲིངས། སྒོ་ལྡོང་གིས་ཨ་མ། དེ་ལས་ཅུང་ཆེ་བ་ཞིག་འཚོལ་རོགས་ཞེས་བཤད། ཨ་མས་ཟ་ཐུར་གྱི་སྦོམ་ཕྲ་ལྟ་བུའི་ཤིང་གི་ཡལ་ག་ཞིག་བླངས་ནས་བུ་ལ་བསྲིངས་ཀྱང་། བུ་སྤྱིལ་ཁང་གི་ཕྱི་རུ་སོང་ནས་ལྗོན་ཤིང་ཞིག་བཅད་དེ་སོ་གསེང་རྗེས། ཨ་མར་ཤ་གནག་ཁུག་མ་གང་སྟེར་ཞོར། ཨ་མ། སླེ་ནང་གི་ཟས་དང་ཤ་ཁུག་མ་གང་བོ་ཕྱིར་ཁྱིམ་དུ་ཁྱེར། ཁྱེད་དང་ཨ་ཕས་ཟོས་ཚར་ན་ལེན་དུ་ཤོག་ཅེས་བཤད།
དེ་ནས་ལོ་གསུམ་འགོར་རྗེས། རྒྱལ་རོང་ས་ཆར་སྲིན་པོ་མི་རྐུན་ཞེས་པ་སོགས་བདུད་དང་བདུད་མོ་མང་དུ་བྱུང་ནས། མི་རྣམས་ལ་གཤིན་རྗེ་ཆོས་རྒྱལ་གྱི་ཉེས་ཆད་ཕོགས་པ་ལྟར་མནར་གཅོད་མྱོང་བཞིན་གདའ། ཀུན་གྱིས་ཨ་མྱེ་སྒོ་ལྡོང་གི་ཨ་མར་བུ་ལ་སྡུག་བསྔལ་གྱི་རྒྱ་མཚོ་རེ་འདྲེན་པའི་རེ་བ་ཞུས་ན་འགྲིག་ཅེས་ཡང་ཡང་བཤད། ཉིན་ཞིག ཨ་མ་རི་ཁྲོད་ལ་བུ་འཚོལ་དུ་སོང་། སྐད་མཐོན་པོས་བུ་ཡི་མིང་ལན་འགར་བོས་པ་ན། ནགས་གསེབ་ནས་གཟུགས་སྟོབས་འགྲན་ཟླ་བྲལ་བའི་གྱད་མི་ཞིག་ཐོན་བྱུང་། གོམ་པ་སྤོས་ན་རླུང་སྒྲ་ཡང་ཤུར་ཤུར་དུ་གྲགས་ཡོང་། དྲིན་ཆེན་མ་ལོ། བྱ་བ་ཅི་ཞིག་ཡོད་ཅེས་དྲིས་ཙ་ན། བུ། བདུད་ཀྱི་མནར་གཅོད་འོག་ཡུལ་མི་རྣམས་སྡུག་བསྔལ་གྱི་རྒྱ་མཚོར་ལྷུང་ཡོད། ཁྱེད་ཀྱིས་ཡུལ་མི་རྣམས་སྐྱོབ་རོགས་ཞུ་ཞེས་ལན་བཏབ། ཨ་མ་ལགས། ངས་ཧ་གོ་སོང་། ངས་སྐྱོབ་ཁོ་ཐག་ཡིན། ཡུལ་མི་རྣམས་ལ་འབྲས་བ་མ་བཅུ་གསུམ་དང་སྲེག་གོར་བཅུ། ཕག་ཤ་བུབས་བཅུ་གསུམ་སོགས་གྲ་སྒྲིག་བྱེད་དུ་ཆུགས་དང་། ང་དུས་ཐོག་ཏུ་ཐོན་ཡོང་ཞེས་བཤད།
མ་བུ་གཉིས་ཀྱིས་དུས་ཆད་བཏབ་པ་སོགས་དོན་དག་རེ་རེ་བཞིན་བགྲོས་རྗེས་ཨ་མ་རང་ཡུལ་ལ་གྲ་སྒྲིག་བྱེད་དུ་བུད་སོང་། ཨ་མྱེ་སྒོ་ལྡོང་དུས་ཆད་ལྟར་རང་ཡུལ་དུ་ཐོན་ནས། ཧུབ་གཅིག་གིས་འབྲས་བ་མ་བཅུ་གསུམ་འཐུང་ཞིང་། སྲེག་གོར་བཅུ་ཟོས་རྗེས། ཕག་ཤ་དང་ཕག་ཚིལ་ལུས་སུ་བཏགས་ཤིང་། མདའ་གྲི་མདུང་གསུམ་བཟུང་ནས་རྒྱལ་རོང་ས་ཆ་ཀུན་ལ་ཉུལ་ནས་སྲིན་པོ་མི་རྐུན་སོགས་བདུད་ཚོགས་དང་གཅན་གཟན་རི་དྭགས་ཆམ་ལ་ཕབ། དུས་དེ་ནས་བཟུང་རྒྱལ་རོང་ས་ཆར་བདེ་སྐྱིད་ཀྱི་ཉི་མ་ཤར་བ་རེད། དེར་བརྟེན། རྒྱལ་རོང་ས་ཆར་སྲོལ་རྒྱུན་གྱི་དུས་སྟོན་ཏེ་དེ་གཟོ་ཞེས་པ་བྱུང་། དེ་ནི་རྒྱལ་རོང་སྐད་དུ་དྲིན་ལན་གཟོ་བ་ཞེས་པའི་དོན་ཡིན། ཨ་མྱེ་སྒོ་ལྡོང་མཐུ་ཆེན་གྱི་དྲིན་ལན་གཟོ་བའི་ཆེད་དུ་རོལ་བའི་དུས་སྟོན་ཞིག་ཡིན།
དུས་སྟོན་དེ་ནི་ལོ་རེའི་བོད་རྩིས་ཀྱི་སྟག་ཟླ་ཡི་ཚེས་བཅུ་གཅིག་ཉིན་ནས་ཚེས་བཅོ་ལྔའི་བར་དུ་རོལ་བ་ཡིན། ལོ་རེའི་དུས་སྟོན་སྐབས་སུ་ལོ་སར་ལྟར་ཧ་ཅང་གཟབ་རྒྱས་ཤིག་ཡིན་ལ། ཁྱིམ་ཚང་རེ་རེས་གཞིས་ཁང་གི་ཕྱི་ནང་ལ་ཕྱགས་བརྡར་གཙང་མ་བྱེད་པ་དང་། ཁང་ཕྱིའི་གྱང་ངོས་སུ་སྐྱ་ཐིག་དང་མེ་ཐབ་ཉེ་འགྲམ་གྱི་གྱང་ངོས་སུ་ཨ་མྱེ་སྒོ་ལྡོང་གི་སྐུ་འདྲ་དང་བཀྲ་ཤིས་རྟགས་བརྒྱད། ལོ་རིལ་བཅུ་གཉིས། ཉི་ཟླ་སྐར་གསུམ་སོགས་འབྲི་བར་མ་ཟད། ཨ་མྱེ་སྒོ་ལྡོང་ལ་ཆེད་དུ་སྲེག་གོར་ཆེ་བ་གཅིག་དང་ཆུང་བ་གཉིས་བསྲེག་སྲིད། རྒྱལ་རོང་བས་བསང་ཕུད་ཅིང་དུང་དཀར་གྱི་སྒྲ་ལན་གསུམ་བུས་རྗེས་ད་གཟོད་དུས་སྟོན་རོལ་བ་དང་། བསང་མཆོད་སྐབས་སུ་ཀི་བཏབ་ནས་ཨ་མྱེ་སྒོ་ལྡོང་གི་མིང་གིས་འབོད་པ་དང་དམུ་རྡོ་སོགས་གཞི་བདག་ལའང་འབོད་པ་རེད།
རྒྱལ་རོང་ས་ཆ་གང་ཡིན་རུང་། ཨ་མྱེ་སྒོ་ལྡོང་གི་བཀའ་དྲིན་བརྗེད་དུ་མེད་པས་ཚེ་ཚེ་རབས་རབས་སུ་ཨ་མྱེ་སྒོ་ལྡོང་གི་གཏམ་རྒྱུད་རྒྱུན་མི་ཆད་པར་ད་བར་དུ་འཆད་བཞིན་ཡོད་ལ། སྐྱེས་ཕོ་མོ་དང་རྒན་དར་གཞོན་གསུམ་སུ་ཡིན་རུང་ཨ་མྱེ་སྒོ་ལྡོང་གི་བཀའ་དྲིན་དང་བྱམས་སྙིང་རྗེ་རྡོ་ལ་རི་མོ་བརྐོས་བ་བཞིན་ཡིད་ནས་བརྗེད་མི་ཐུབ་པས། ཕྱིན་ཆད་ཀྱང་ཨ་མྱེ་སྒོ་ལྡོང་གི་གཏམ་རྒྱུད་མི་རབས་ནས་མི་རབས་བར་དུ་འཆད་སྲིད།
རྩོམ་སྒྲིག་པ། ཚེ་པ།ེ གཡུ་འཛོམས།